**МОНГОЛ УЛСЫН ИХ ХУРЛЫН**

**2017 ОНЫ НАМРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ**

**10 ДУГААР САРЫН 25-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-4 |
| ***2.*** | ***Хуралдааны дэлгэрэнгүй тэмдэглэл:*** |  |
|  | ***1.* “Төрөөс мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төсөл */****Монголбанк 2017.09.29-ний өдөр өргөн мэдүүлсэн,* ***төслийн хэлэлцэх эсэх/*** | 5-33 |
|  | ***2.* Компанийн тухай хуульд нэмэлт оруулах тухай хуулийн төсөл */****Улсын Их Хурлын гишүүн Н.Цэрэнбат 2016.12.28-ны өдөр өргөн мэдүүлсэн,* ***төслийн үзэл баримтлалыг хэлэлцэх эсэх/*** | 34-42 |
|  | ***3.* Монгол Улсын Засгийн газар, Азийн хөгжлийн банк хооронд байгуулах “Санхүүжилтийн ерөнхий хөтөлбөр”-ийн төсөл /**Засгийн газар 2017.10.11-ний өдөр өргөн мэдүүлсэн, **зөвшилцөх,** санал, дүгнэлтээ Аюулгүй байдал, гадаад бодлогын байнгын хороонд хүргүүлнэ**/** | 42-53 |

**Монгол Улсын Их Хурлын 2017 оны намрын ээлжит чуулганы**

**Эдийн засгийн байнгын хорооны 10 дугаар сарын 25-ны өдөр**

**/Лхагва гараг/-ийн хуралдааны гар тэмдэглэл**

Улсын Их Хурлын гишүүн Д.Дамба-Очир ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 09 цаг 33минутад Төрийн ордны “Их Эзэн Чингис хаан” танхимд эхлэв.

*Чөлөөтэй: Д.Тэрбишдагва;*

*Эмнэлгийн чөлөөтэй: Л.Болд, З.Нарантуяа;*

*Тасалсан: Б.Дэлгэрсайхан, Л.Энх-Амгалан.*

***Нэг. “Төрөөс мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төсөл /****Монголбанк 2017.09.29-ний өдөр өргөн мэдүүлсэн,* ***төслийн хэлэлцэх эсэх/***

Хэлэлцэж буй асуудалтай холбогдуулан Сангийн сайд Ч.Хүрэлбаатар, Монголбанкны Ерөнхийлөгч Н.Баяртсайхан, Монголбанкны Тэргүүн Дэд Ерөнхийлөгч О.Эрдэмбилэг, Монголбанкны Дэд Ерөнхийлөгч Б.Лхагвасүрэн, Монголбанкны Хууль эрх зүйн газрын захирал Б.Ганбат, Монголбанкны Мөнгөний бодлогын газрын захирал Б.Баярдаваа, Санхүүгийн зохицуулах хорооны дэд дарга Д.Баярсайхан, Сангийн яамны Эдийн засгийн бодлогын газрын дарга Г.Батхүрэл, мөн яамны Эдийн засгийн бодлогын газрын Хөгжлийн бодлогын хэлтсийн дарга Ш.Мөнхбат, Сангийн яамны мэргэжилтэн н.Дэлгэрнаран, Ж.Ганбаяр нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх нар байлцав.

Тогтоолын төслийг Монголбанкны Ерөнхийлөгч Н.Баяртсайхан танилцуулав.

Танилцуулгатай холбогдуулан Улсын Их Хурлын гишүүн Ж.Ганбаатар, Ц.Даваасүрэн, Д.Эрдэнэбат, Б.Жавхлан, М.Оюунчимэг, Б.Баттөмөр нарын тавьсан асуултад Монголбанкны Ерөнхийлөгч Н.Баяртсайхан, Монголбанкны Тэргүүн Дэд Ерөнхийлөгч О.Эрдэмбилэг, Монголбанкны Дэд Ерөнхийлөгч Б.Лхагвасүрэн, Монголбанкны Хууль эрх зүйн газрын захирал Б.Ганбат, Сангийн сайд Ч.Хүрэлбаатар нар хариулж, тайлбар хийв.

Улсын Их Хурлын гишүүн Ц.Даваасүрэн, Б.Жавхлан, Ж.Ганбаатар, Б.Баттөмөр, Д.Дамба-Очир нар үг хэлэв.

**Д.Дамба-Очир: -** “Төрийн мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 1

Бүгд: 14

92.9 хувийн саналаар дэмжигдлээ.

“Төрөөс мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төслийгхэлэлцүүлэгт бэлтгэх ажлын хэсгийн ахлагчаар Улсын Их Хурлын гишүүн Б.Баттөмөрийг томилов.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Улсын Их Хурлын чуулганы нэгдсэн хуралдаанд танилцуулахаар тогтов.

Уг асуудлыг 11 цаг 15 минутад хэлэлцэж дуусав.

***Хоёр. Компанийн тухай хуульд нэмэлт оруулах тухай хуулийн төсөл /****Улсын Их Хурлын гишүүн Н.Цэрэнбат 2016.12.28-ны өдөр өргөн мэдүүлсэн,* ***төслийн үзэл баримтлалыг хэлэлцэх эсэх/***

Хэлэлцэж буй асуудалтай холбогдуулан Санхүүгийн зохицуулах хорооны дэд дарга Д.Баярсайхан, Төрийн өмчийн бодлого, зохицуулалтын газрын дэд дарга А.Дагвадорж, Санхүүгийн зохицуулах хорооны Банк бус санхүүгийн байгууллагын газрын орлогч дарга Б.Итгэлсүрэн нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн нар байлцав.

Хуулийн төсөл санаачлагчийн илтгэлийг Улсын Их Хурлын гишүүн Н.Цэрэнбат танилцуулав.

Төсөл санаачлагчийн илтгэлтэй холбогдуулан Улсын Их Хурлын гишүүн Д.Эрдэнэбат, Ц.Даваасүрэн, Ж.Ганбаатар, Л.Элдэв-Очир нарын тавьсан асуултад Улсын Их Хурлын гишүүн Н.Цэрэнбат, Төрийн өмчийн бодлого, зохицуулалтын газрын дэд дарга А.Дагвадорж нар хариулж, тайлбар хийв.

Улсын Их Хурлын гишүүн Д.Дамба-Очир үг хэлэв.

Улсын Их Хурлын гишүүн Ц.Даваасүрэн горимын санал гаргав.

**Д.Дамба-Очир: -** Улсын Их Хурлын гишүүн Ц.Даваасүрэнгийн гаргасан, Компанийн тухай хуульд нэмэлт оруулах тухай хуулийн төслийг хойшлуулъя гэсэн горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 4

Бүгд: 14

71.4 хувийн саналаар горимын санал дэмжигдлээ.

Горимын санал дэмжигдсэн тул асуудлыг хойшлуулахаар тогтов.

Уг асуудлыг 11 цаг 45 минутад хэлэлцэж дуусав.

**Гурав. Монгол Улсын Засгийн газар, Азийн хөгжлийн банк хооронд байгуулах “Санхүүжилтийн ерөнхий хөтөлбөр”-ийн төсөл /**Засгийн газар 2017.10.11-ний өдөр өргөн мэдүүлсэн, **зөвшилцөх,** санал, дүгнэлтээ Аюулгүй байдал, гадаад бодлогын байнгын хороонд хүргүүлнэ**/**

Хэлэлцэж буй асуудалтай холбогдуулан Сангийн сайд Ч.Хүрэлбаатар, Боловсрол, соёл, шинжлэх ухааны яамны Төрийн нарийн бичгийн дарга Ж.Болормаа, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, Зам, тээврийн хөгжлийн яамны Бодлого, төлөвлөлтийн газрын дарга Р.Мэргэн, Хөдөлмөр, нийгмийн хамгааллын яамны Хүн амын хөгжлийн газрын дарга С.Тунгалагтамир, Барилга, хот байгуулалтын яамны Нийтийн ахуйн үйлчилгээний бодлогын газрын дарга Н.Лхагвацэрэн, Байгаль орчин, аялал жуулчлалын яамны Тусгай хамгаалалттай газрын нутгийн удирдлагын газрын дарга Ч.Батсансар, Боловсрол, соёл, шинжлэх ухаан, спортын яамны Санхүү, хөрөнгө оруулалтын газрын дарга М.Нансалмаа, Боловсрол, соёл, шинжлэх ухааны яамны Олон улсын төсөл, хөтөлбөр, гадаад хамтын ажиллагааны газрын дарга Ж.Бямбацогт, Нийслэлийн Засаг даргын Дэд бүтэц, гэр хорооллын хөгжлийн асуудал хариуцсан орлогч П.Баярхүү, Татварын ерөнхий газрын Татварын удирдлага, хамтын ажиллагааны газрын дарга Б.Бадрал, Сангийн яамны Зээл, тусламжийн бодлогын хэлтсийн дарга Э.Болор, Сангийн яамны Зээл, тусламжийн газрын мэргэжилтэн Д.Эрдэнэтуяа нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх С.Энхцэцэг нар байлцав.

Монгол Улсын Засгийн газар, Азийн хөгжлийн банкны хооронд байгуулах “Санхүүжилтийн ерөнхий хөтөлбөр”-ийн төслийг Сангийн сайд Ч.Хүрэлбаатар танилцуулав.

Танилцуулгатай холбогдуулан Улсын Их Хурлын гишүүн Ж.Ганбаатар, Л.Элдэв-Очир, Д.Эрдэнэбат нарын тавьсан асуултад Сангийн сайд Ч.Хүрэлбаатар, Нийслэлийн Засаг даргын Дэд бүтэц, гэр хорооллын хөгжлийн асуудал хариуцсан орлогч П.Баярхүү, Сангийн яамны Зээл, тусламжийн бодлогын хэлтсийн дарга Э.Болор нар хариулж, тайлбар хийв.

Улсын Их Хурлын гишүүн Д.Эрдэнэбат, Л.Элдэв-Очир, Б.Баттөмөр, Б.Жавхлан, Д.Дамба-Очир нар үг хэлэв.

**Д.Дамба-Очир: -** Монгол Улсын Засгийн газар, Азийн хөгжлийн банк хооронд байгуулах “Санхүүжилтийн ерөнхий хөтөлбөр”-ийн төслийг дэмжье гэсэн санал хураалт явуулъя.

Зөвшөөрсөн: 11

Татгалзсан: 4

Бүгд: 15

73.3 хувийн саналаар дэмжигдлээ.

Байнгын хорооноос гарах санал, дүгнэлтийг Аюулгүй байдал, гадаад бодлогын байнгын хороонд хүргүүлэхээр тогтов.

Хуралдаан 2 цаг 49 минут үргэлжилж, 19 гишүүнээс 14 гишүүн ирж, 73.7 хувийн ирцтэйгээр 12 цаг 22 минутад өндөрлөв.

Тэмдэглэлтэй танилцсан:

ЭДИЙН ЗАСГИЙН

БАЙНГЫН ХОРООНЫ

ДАРГА Д.ТЭРБИШДАГВА

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧЦ.АЛТАН-ОД

**МОНГОЛ УЛСЫН ИХ ХУРЛЫН**

**2017 ОНЫ НАМРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 10 ДУГААР САРЫН 25-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Хуралдаан 09 цаг 33 минутад эхлэв.**

**Д.Дамба-Очир: -** Гишүүдийнхээ энэ өглөөний амар амгаланг айлтгая. Ирц 52.6 хувьтай болсон байна. Тэгээд өнөөдрийнхөө Байнгын хорооны хуралдааныг эхлүүлье.

Өнөөдрийн Байнгын хорооны хуралдаанд гурван асуудлыг шийдэх юм байна. Гурван асуудал ярих юм байна.

“Төрөөс мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төсөл.

Компанийн тухай хуульд нэмэлт оруулах тухай хуулийн төслийн үзэл баримтлалыг хэлэлцэх эсэх.

Монгол Улсын Засгийн газар, Азийн хөгжлийн банк хооронд байгуулах “Санхүүжилтийн ерөнхий хөтөлбөр”-ийн төсөл.

Ийм гурван асуудал байгаа юм байна. Хэлэлцэх асуудалтай холбогдуулж асуулт асуух, санал хэлэх гишүүд байна уу? Байхгүй байна. Хэлэлцэх асуудлаа баталъя.

***Нэг. “Төрөөс мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төсөл /****Монголбанк 2017.09.29-ний өдөр өргөн мэдүүлсэн,* ***төслийн хэлэлцэх эсэх/***

Эхний асуудал. “Төрөөс мөнгөний бодлогын талаар 2018 онд баримтлах Үндсэн чиглэлбатлах тухай” Улсын Их Хурлын тогтоолын төсөл. Төсөлтэй холбогдуулаад ажлын хэсэг байгаа байх. Тийм ээ. Ажлын хэсэг нь хаана байна.

Мөнгөний бодлогын талаархи танилцуулгыг Монголбанкны Тэргүүн Дэд Ерөнхийлөгч О.Эрдэмбилэг танилцуулна. О.Эрдэмбилэгээс гадна бас хэн байгаа юм бэ? Хажууд талд нь. Монголбанкнаас бас хүмүүс оролцож байгаа юм байна. Тийм ээ. За О.Эрдэмбилэгийг микрофонд урьж байна.

Танилцуулаад л явж байхгүй юу. Гишүүд нь юмаа асууя. Тэгэх үү, яах вэ? Ерөнхийлөгч нь хаана яваа юм? О.Эрдэмбилэг ээ.

**О.Эрдэмбилэг: -** Одоо Ордон руу орж ирж байна.

**Д.Дамба-Очир: -** За тэгвэл жаахан хүлээчих үү? 2 минут тэгвэл. Чи нэг асуугаадахдаа. Асуучих. Утасдаад. Хаана яваа юм?

Ж.Батсайхан зөвлөх, Н.Цэрэнбат гишүүн ирсэн юм уу? Байгаа юу? Дуудчих.

“Төрөөс мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төслийн талаархи төсөл санаачлагчийн илтгэлийг сонсоно. Төсөл санаачлагчийн илтгэлийг Монголбанкны Ерөнхийлөгч Н.Баяртсайхан танилцуулна. Н.Баяртсайхан Ерөнхийлөгчийг микрофонд урьж байна.

3 номерын микрофоныг өгөөдөхөөрэй.

**Н.Баяртсайхан: -** Улсын Их Хурлын эрхэм гишүүд ээ,

Монгол Улсын эдийн засаг, банк, санхүүгийн салбарт олон сорилт тулгарч даван туулахаар бид ажиллаж байна. Өнгөрсөн оны энэ цаг үед хугацаа нь тулсан гадаад өр төлбөрийг эдийн засагт сөрөг нөлөө багатайгаар шийдвэрлэх, макро эдийн засгийг тогтворжуулах, зах зээлд оролцогчдын итгэлийг сэргээх, санхүүгийн хямралаас сэргийлэх гээд олон сорилтууд тулгараад байсан юм.

Эдгээрийг дан ганц дотоод нөөц бололцоогоор шийдвэрлэх санхүүгийн чадавхи хангалтгүй байсан тул хөрөнгө оруулагчдын алдагдсан итгэлийг сэргээх, олон улсын байгууллага, донор орнуудаас санхүүгийн дэмжлэг авч гадаад төлбөрийн чадварыг сэргээн эдийн засгийг богино хугацаанд тогтворжуулж, цаашаа тогтвортой өсгөх суурийг тавих зорилгоор Олон Улсын Валютын Сантай өргөтгөсөн санхүүжилтийн хөтөлбөрийг хамтран боловсруулж эдийн засгийг сэргээх хөтөлбөртэй уялдуулан 2017-2020 онд баримтлах макро эдийн засгийн цогц бодлогыг тодорхойлж хэрэгжүүлж байна.

Үүний үр дүнд гадаад дотоод хөрөнгө оруулагчдын итгэл сэргэж 2017 оны гадаад өр төлбөрүүдийн эргэн төлөлтийг амжилттай шийдвэрлэж байна. Төсөв мөнгөний болон бүтцийн шинжтэй бодлогын арга хэмжээнүүдээс гадна экспортын үнийн өсөлт, макро эдийн засгийг тогтворжуулахад дэмжлэг болж байгаа. Энэ оны эхний хагас жилийн байдлаар эдийн засгийн өсөлт эрчимжиж 5.3 хувьд хүрч, ажил эрхлэлт 9.4 хувиар өслөө.

Гэсэн хэдий ч дунд урт хугацааны гадаад төлбөрийн дарамт, өрийн түвшин нь өндөр хэвээрээ байгаа тул төсөв мөнгөний бодлогыг эдийн засгийн тогтвортой байдлыг хангахад чиглүүлэх шаардлага хэвээрээ байгаа юм. Энэ шаардлагын хүрээнд ирэх он жилүүдэд хэрэгжүүлэх мөнгөний бодлогыг Төв банкны нээлттэй байдал, хариуцлага, засаглалыг сайжруулах, бодлогын үр нөлөөг дээшлүүлэх, банкны салбарын эрсдэл даах чадварыг нэмэгдүүлэн санхүүгийн зуучлалыг гүнзгийрүүлэх, санхүүгийн зах зээлийн дэд бүтцийг хөгжүүлэх зэрэг зорилтуудыг тусган боловсрууллаа. Инфляцийг бууруулахаас илүүтэйгээр 8 орчим хувь тогтворжуулах явдал чухал байна гэж бид үзэж байгаа.

Инфляци хэлбэлзэл багатай, тогтвортой байх нь инфляцийн хүлээлтийг тогтворжуулна. Иргэдийн бодит орлогыг хамгаалахын зэрэгцээ эдийн засгийн хэт халалтаас сэргийлэх, эдийн засгийн тогтвортой бус байдлыг бууруулж, бизнес хөрөнгө оруулалтын хэлцлийг уртасгах болно.

Инфляци 2017 оны 8 дугаар сард улсын хэмжээнд жилийн 5 хувьтай. Улаанбаатар хотын хэмжээнд жилийн 5.4 хувьд хүрч өмнөх саруудаас өсөх хандлага ажиглагдаж эхэллээ. Ойрын хугацаанд эдийн засгийн сэргэлттэй уялдан эрэлт, нийлүүлэлтийн шинжтэй хүчин зүйлс болон зарим төрлийн татвар нэмэгдэх нөлөөгөөр инфляци өсөх ч Монголбанк урт хугацааны тэнцвэрт түвшин болох 8 орчим хувьд тогтворжуулах ёстой үзэж байна.

Монголбанк төгрөгийн гадаад валюттай харьцах ханшийн уян хатан байдлыг эдийн засгийн гадаад төлбөрийн чадварыг дээшлүүлэх зорилготой нийцтэй байдлаар тодорхойлж байна. Төгрөгийн гадаад валюттай харьцах ханшийн уян хатан байдлыг гадаад зах зээлийн сөрөг шокоос бодит секторт үзүүлэх нөлөөг зөөлрүүлэх, экспортын болон импортыг орлох салбарын өрсөлдөх чадварыг алдагдуулахгүй байхад чиглүүлэх болно.

Өргөтгөсөн санхүүжилтийн хөтөлбөрийн хүрээнд төсвийн болон төслийн гадаад санхүүжилт нэмэгдэж, уул уурхайн хөрөнгө оруулалт нь хөрөнгийн дотогшлох урсгалыг нэмэгдүүлэхээр байгаа юм.

Хөрөнгийн дотогшлох урсгалыг зохистой удирдаж, гадаад валютын нөөц бүрдүүлэх шаардлагыг улам бүр чухал болгож байна. Эдийн засгийн хэт халалт үүсгэхгүй хөрөнгийн урсгалыг удирдаж эдийн засаг, санхүүгийн бодлогын алсын хараа, харилцан уялдааг хангах шаардлагатай гэж Монголбанк үзэж байна. Энэ хүрээнд санхүүгийн системд эрсдэл хуримтлагдахаас сэргийлэх, санхүүгийн тогтвортой байдлыг нэмэгдүүлэхэд чиглэсэн макро зохистой бодлогын тогтолцоог бүрдүүлэхийн зэрэгцээ банкны салбарын санхүүгийн чадавхи, активын чанарыг бодитойгоор тодорхойлон эрсдэлд суурилсан хяналт шалгалтын тогтолцоог боловсронгуй болгох, шаардлагатай тохиолдолд банкны бүтцийн өөрчлөлтийг хийх дэд бүтцийг бий болгох зорилтуудыг бид мөнгөний бодлогын баримт бичигтээ тусгалаа.

Санхүүгийн захын дэд бүтэц, институцийг бэхжүүлэх хүрээнд банкны салбарын гол хуулиуд шинэчлэх зорилтыг бид тавьж байна. Банкны салбарын хууль эрх зүйн шинэчлэл хөтөлбөрийг Монголбанкнаас санаачлан хэрэгжүүлж байна. Энэ хүрээнд Монголбанкны бие даасан, хараат бус байдлыг бэхжүүлж, засаглалыг олон улсын сайн туршлага, зарчимд тулгуурлан шинэчлэх зорилгоор Төв банкны тухай хуульд нэмэлт, өөрчлөлт оруулах тухай хуулийн төслийн саналыг хууль санаачлагчид уламжлан Улсын Их Хурлын намрын чуулганаар хэлэлцүүлэхээр бэлтгэл ажлыг хангаад байна.

Банкны хяналт шалгалтыг олон улсын стандарт өөрчлөгдөж гүйцэтгэлд суурилсан хяналт шалгалтаас эрсдэлд суурилсан хяналт шалгалтын зарчим руу шилжиж байгаатай уялдуулан банкинд зохистой засаглалыг бүрдүүлэх, ашиг сонирхлын болон банкинд учир болшгүй эрсдэлээс урьдчилан сэргийлэх, төлбөрийн чадварын хүндрэлд орсон банкийг тогтворжуулах, бүтцийн өөрчлөлт хийх зэрэг оролцооны арга хэмжээг тусгасан Банкны тухай хуульд өөрчлөлт оруулах тухай хуулийн төслийг бид бас боловсруулж хууль санаачлагчид уламжлаад байгаа юм.

Санхүүгийн салбарын дэд бүтцийг бэхжүүлэх хүрээнд төлбөрийн хэрэгслийн нэгдсэн зохицуулалтыг бий болгох, иргэдийн олон нийтийн санхүүгийн суурь боловсролыг дээшлүүлэх, мөнгө санхүү, гадаад секторын статистик мэдээллийг олон улсын стандартад нийцүүлэн олон нийтэд түгээх зэрэг асуудлуудыг хийхээр бид мөнгөний бодлогын баримт бичигт тусгалаа.

Эдийн засгийн суурь нөхцөл сайжрах суурь тавигдсан. Гадаад эрэлт, түүхий эдийн үнэ харьцангуй өндөр түвшинд хадгалагдаж байгаа энэ цаг үеийг ашиглан бодлогын тогтвортой байдлыг хадгалах, эдийн засгийг тогтворжуулан гадаад төлбөрийн чадвар, өрийн дарамтыг бууруулах нь бидний өмнө тулгарч байгаа бодлогын том сорилт болж байна. Хэдийгээр эдгээр сорилтыг дан ганц мөнгөний бодлогоор хангаж чадахгүй ч үүнд бодитойгоор хувь нэмэр оруулах мөнгөний бодлогын үндсэн чиглэлийг боловсруулан Улсын Их Хуралд өргөн бариад байна.

Хэлэлцэн шийдвэрлэж өгөхийг Та бүгдээс хүсье. Баярлалаа.

**Д.Дамба-Очир: -** Н.Баяртсайхан Ерөнхийлөгчид баярлалаа. За тэгээд ажлын хэсгийг танилцуулъя. Н.Баяртсайхан Монголбанкны Ерөнхийлөгч, О.Эрдэмбилэг Монголбанкны Тэргүүн Дэд Ерөнхийлөгч, Д.Баярсайхан Санхүүгийн зохицуулах хорооны дэд дарга, Г.Батхүрэл Сангийн яамны Эдийн засгийн бодлогын газрын дарга, Ш.Мөхбат Сангийн яамны Эдийн засгийн бодлогын газар, Хөгжлийн бодлогын хэлтсийн дарга, н.Дэлгэрнаран Сангийн яамны мэргэжилтэн, Ж.Ганбаяр Сангийн яамны мэргэжилтэн, Б.Ганбат Монголбанкны Хууль эрх зүйн газрын захирал.

Хэлэлцэж байгаатай асуудалтай холбогдуулж асуулт асуух гишүүд нэрсээ өгөх үү? М.Оюунчимэг гишүүнээр. Б.Баттөмөр гишүүнээр тасалъя. Ж.Ганбаатар гишүүн асуултаа тавья.

**Ж.Ганбаатар: -** За баярлалаа. Тэгээд мөнгөний бодлого дээр хамгийн гол санаа зовоож байгаа. Тэгээд л хүн болгоны асуух гол асуулт бол энэ зээлийн хүүг яаж бууруулах вэ гэсэн асуулт хүн болгон асуух байх л даа. Яаж зээлийн хүүг жилийн одоо нэг оронтой тоонд оруулах боломж байна. 9 хувь, 10 хувь. Ядаж нэг 12, 13 хувь болгох. Энийг л одоо хүн болгон хүсэж байгаа.

Валютын захад зөвхөн ханшийн огцом хэлбэлзлийг зөөлрүүлэх зорилгоор оролцоно гэдгийг одоо огцом хэлбэлзэж байгаа үед л валютын захын үйл ажиллагаанд оролцох юм байна гэж ойлголоо л доо.

Ер нь зарим тохиолдолд бол миний харж байгаагаар бол валютын ханш өөрөө бол нэлээн л буучихаар магадлалтай харагддаг л даа. Яг өөрөө гэдэг нь одоо хөндлөнгөөс оролцоогүй тохиолдолд бол нэлээн буучихаар ч юм харагддаг. Тэгээд одоо буулгачихаар одоо улсын төсөвт нэлээн хүндрэлтэй л болдог байх л даа. Уг нь бол буулгачихвал бол одоо маш. Одоо бизнесийн салбарт бол нэлээн л ач холбогдолтой байгаа юм.

Тэгээд яаж одоо зээлийн хүүг бууруулах вэ гэдгийг л би. Уг нь одоо банкууд бол саяхан нэг би Голомт банкны Ерөнхий захирал нэг хэвлэлийн бага хурал хийж байсныг санаж байна. Тийм ээ. Саяхан. Сарын өмнө билүү, хоёр сарын өмнө билүү.

Бид одоо ингээд буулгахаар боллоо. Одоо Монголбанктайгаа ярилцлаа гээд. Тэгээд амьдрал дээр хэрэгжихгүй л байна л даа. Зээл авъя гэж байгаа хүмүүст бол ер нь доодох ханш ер нь бараг 18.5 юм уу даа одоо. Төгрөгөөр бол. Тэгээд энийг чинь дааж давдаг бизнес гэж байхгүй байна шүү дээ тэгээд. Тэгээд бүгдээрээ ухаантай хүмүүс нь бүгд төрд ажилладаг. Өөрсдийгөө одоо бэлтгэгдсэн. Уг нь бол гадаадад сураад өөрсдийгөө бэлтгэгдсэн мундаг Монгол Улсын хөгжилд хувь нэмрээ оруулах хүмүүс нь бүгдээрээ л тэгээд ингээд. Тэгээд бизнесийн салбар урагшаагаа явдаггүй.

Мэдээлэлд ойрхон байгаа салбар л урагшаагаа явж байна шүү дээ. Өөр салбар бол ер нь тэгээд яг байдагтаа л. Энэ зээлийн хүүг л одоо хамгийн гол нь яримаар байна. Тэгээд өөр нэг их одоо тунхагын чанартай юмнууд бол одоо яах вэ дээ тэгээд л явах байх. Зээлийн хүүг л одоо ядаж энэ нэг жилд тэдэн хувиар буулгана гэдгийгээ нэг амлаад нэг хоёр гурван хувиар буулгаад. Дөрвөн жилийн дараа ядаж. Монголбанкны Ерөнхийлөгчөө. Дөрвөн жилийн дараа ядаж нэг. Одоо гурван жилийн дараа ядаж нэг 12, 13 хувьтай болгох арга хэмжээ авч өгөөчээ гэж хүсье. Баярлалаа.

**Д.Дамба-Очир: -** Н.Баяртсайхан Ерөнхийлөгч асуултад хариулна. 3 номерын микрофон.

**Н.Баяртсайхан: -** Зээлийн хүүг бууруулах цаг болсон гэж үзэж байгаа. Үүнтэй холбоотойгоор би та бүгдэд өргөн бариад байгаа мөнгөний бодлогын баримт бичигт зээлийн хүүг бууруулах үндэсний стратеги боловсруулж хэрэгжүүлнэ гээд заалт оруулж ирж байгаа юм.

Ажлын хэсгээ бол бид стратеги боловсруулах ажлын хэсгээ байгуулчихсан. Монголбанкны болоод арилжааны банк, олон нийтийн байгууллагуудын төлөөлөл оролцсон томоохон ажлын хэсэг гарсан. Эрдэмтэд, судлаачид ч орж байгаа. Тэгээд энэ стратеги боловсруулах ажил бол хэрэг дээрээ эхлээд байна.

Бид бас хууль эрх зүйн зохицуулалт хэрэгтэй юм болов уу гээд одоо удахгүй та бүгдэд өргөн барих гэж байгаа Банкны тухай хуульд зээлийн болон хадгаламжийн хүүгийн хэмжээ, дээд хязгаарыг тогтоох эрхийг Монголбанкинд одоо олгох тухай ийм заалтыг бас оруулж ирж байгаа.

Тэгэхээр энэ хууль хэрвээ Улсын Их Хурлаар хэлэлцэгдээд батлагдах юм бол бид зээлийн хүүг, хадгаламжийн хүүд одоо Монголбанкнаас орж бас тодорхой хэмжээгээр зохицуулалт хийх ийм хууль эрх зүйн орчин бүрдэнэ гэж үзэж байгаа юм.

Валютын огцом хэлбэлзлийг бууруулах замаар л одоо оролцохоос өөр Монголбанкинд одоохондоо чадал боломж бол бага байна. Бид 3 сарын импорттой тэнцэх хэмжээний валютын нөөцтэй байх ёстой. Одоо байгаа валютын нөөц бол дөнгөж энэ 3 сарын импорт гэдэг хэмжээг хангаж байгаа. Энэнээс одоо доошоо оруулах боломж бол байхгүй. Одоо бид дандаа дээшээ явах ёстой.

Тэгэхээр энэ валютын нөөцөө хамгаалахын тулд бид валютын огцом хэлбэлзлийг бууруулах зорилгоор оролцох ийм зорилтыг тавьж ажиллаж байна.

Сүүлийн үед хийгдэж байгаа нэг шинэ ажил бол өнгөрсөн жил Улсын Их Хурлаас өгсөн тогтоолын дагуу цахим арилжааны платформыг бид нар байгуулсан. Ингээд одоо автомат журмаар Bloomberg-ийн энэ терминалыг ашиглаад арилжааны банк болон Монголбанк, одоо бусад валютын нөөц ихтэй аж ахуйн нэгж байгууллагуудын оролцоотойгоор валютын арилжаа байнга өдөр тутам, цаг тутам явагддаг болсон. Долоо хоногт ойролцоогоор 50-иас 60 сая доллар зарим долоо хоногуудад хүрч байна. Тэгэхээр энэ бол нэлээн ач холбогдолтой ажлын эхлэл тавигдлаа. Монголбанк долоо хоногт одоо хоёр удаа явуулдаг валютын интервенци хийх энэ практикаасаа аажмаар гараад валютын цахим арилжаагаар дамжуулж валютын ханшийг тогтворжуулах энэ ажил эхэлж байна гэж бид үзэж байгаа юм.

**Д.Дамба-Очир: -** Ц.Даваасүрэн гишүүн. За тодруул. Ж.Ганбаатар гишүүн тодруулна.

**Ж.Ганбаатар: -** За баярлалаа. Тийм хууль орж ирвэл дэмжинэ гэдгийгээ илэрхийлье. Зүгээр та бас тоо бодсон байлгүй дээ. Дээд хязгаар дээр нь хүүгийнх нь талаар. Хэрвээ тэр хуульдаа.

Би бол зүгээр зоригтойхон шиг тоо оруулаарай гэж бодож байна. 15-аас ихгүй гэдэг юм уу. Зүгээр яах вэ тоогоо нууцалж байгаа юм уу, бодлого нь одоо арай гараагүй байж магадгүй л байх. Минийхээр бол одоо зоригтойхон шиг тоо тавиарай гэж би одоо хэлмээр байна.

Тэгэхдээ одоо бүх юмыг төр зохицуулах боломжгүй. Зарим юманд оролцоно гэж. Энэ дээр бол оролцох л ёстой шүү дээ. Оролцох ёстой. Эрс шүүмжлэлүүд юм уу, янз янзын юмнууд ирэх байх. Тэрнээс бол одоо эмээгээд байх шаардлагагүй байх гэж бодож байна. Тэр талаар бол одоо 100 хувь дэмжинэ гэдгээ илэрхийлье. Баярлалаа.

**Д.Дамба-Очир: -** Ц.Даваасүрэн гишүүн асуултаа тавья.

**Ц.Даваасүрэн: -** За баярлалаа. Би одоо энэ мөнгөний бодлогын талаар яг энэ Их Хуралд сууж байгаа 10 гаруй жилийн хугацаанд нэг л зүйлийг яриад байгаа юм. Бид нар ерөөсөө энэ төгрөгийн одоо валюттай харьцах энэ ханшийн асуудал дээр бол ерөөсөө ингээд л уян хатан байна гээд ямар ч хариуцлага хүлээдэггүй.

Манайх өөрөө бол экспорт давамгайлсан биш импортын хэрэглээтэй орон учраас төгрөгийн ханш унахаар юмны үнэ өсдөг. Худалдан авах чадвар унадаг. Амьдралын өртөг өсдөг. Ийм хөгжлийн загвартай орнууд бол үндэсний валютаа тогтвортой байлгах ийм зорилт тавьдаг. Манай мөнгөний бодлого зорилт байхгүй. Уян хатан байлгана л гэж байгаа. Энэ чинь хариуцлага хүлээхгүй шүү дээ.

Та бүхэн одоо валютаар зээл авсан барилгын салбарын компаниуд ямар байгаа гэж бодож байна. Бүгд дампуурсан. 70 хувь валютын ханш өсчихөөр чинь тэгж байрны үнэ өснө гэж байхгүй шүү дээ. Маш хүнд нөхцөл байдлыг бол банкны салбарт бол энэ валютаар зээл авсан барилгын компаниуд үүсгэсэн юм билээ.

Тэгээд одоо ч гэсэн одоо мөнгөний бодлогын гурван гол зорилтынхоо хүрээнд бас л нөгөө уян хатан тогтооно уу л гэж байгаа. Өөрөөр хэлэх юм бол Төв банк одоо валютын нийлүүлэлтийг нэмэгдүүлэх чиглэлд ямар нэгэн арга хэмжээ авахаасаа зайлсхийж байна гэсэн үг шүү дээ. Экспортыг дэмжих бодлогоос зайлсхийж байна гэсэн үг. Адаглаад бэлэн орж ирж байгаа валютаа Монголоор оруулах талаар ам нээхгүй байгаа Монголбанк. Өнөөдөр Тамсагийн нефтийн мөнгө, Оюу Толгойн мөнгө. Оюу Толгойн мөнгө нийт мөнгөний 10 хувь л орж ирж байгаа. Ийм мөнгийг оруулж ирье гэж ингэж дуугарч чадахгүй. Тэгээд энэ тавьж байгаа зорилтын хүрээнд нь нэг ч өгүүлбэр байхгүй. Ийм байгаа тохиолдолд бол бид нар юанийн свопоо л, Хятады Төв банкныхаа хамааралтай ингээд байна шүү дээ. Валютын нөөцөө бол нэмэгдүүлж чадахгүй.

Тэгээд иймэрхүү мөнгөний бодлого яваад байгаа нь үндсэндээ яг суурь зарчим маань ингээд нураад байгаа л гэсэн үг байгаа юм. Ер нь эдийн засаг сэргэхгүй байгаагийн чинь нэг гол юм бол бас эндээ байгаад байгаа юм. Эд нар хариуцлага хүлээх ёстой. Валютын ханшийг тогтвортой байлгана гэж зорилт тавиулаад шахах ёстой. Тэр банкны системээр нь дамжуулаад бизнесийн салбарыг дэмжих бодлогыг явуулах ёстой шүү дээ. Түрүүн бас Ж.Ганбаатар гишүүн яриад байна. Хүүг буулгах тухай.

Хэрвээ тэр Оюу Толгой ч юм уу, тэр Тамсагийн чинь ордын мөнгө Монголоор ордог болох юм бол тэр банкууд чинь ороод ирнэ шүү дээ. Тэр компаниуд чинь банкаа аваад ирнэ шүү дээ. Тэд нарын мөнгө Монголоор ороогүй цагт ямар банк ирэх юм бэ?

Тэгэхээр энэ нэг бодлогын алдаа 10 жил үргэлжиллээ. Одоо дахиад 11 дэх жил рүүгээ орж ирж байна. Миний мэдэж байгаагаар. Бид нар ер нь төгрөгийнхөө, үндэсний валютынхаа ханшийг тогтвортой байлгана гэж адаглаад дуугардаг болох хэрэгтэй. Тогтвортой байлгана гэж. Ийм хэлбэлзэл энэ жил гаргана гэж. Ингэж чадахгүй бол огцорно гэж. Тэгж л явахгүй юм бол энэ чинь одоо утгагүй байна шүү дээ.

Үндсэндээ Н.Золжаргал бол улсаараа тоглоод л явчихсан шүү дээ. 70 хувийн валютын ханшийн уналт хийчихээд зөв зүгээр яваад өгч байгаа хүн шүү дээ. Хэдэн арван компанийг дампууруулсныг одоо бүү мэд. Тэгээд зарим нэг дампуурч байгаа компанийг болохоор нөгөө банкийг нь аврахын тулд банкинд зээлээ Төв банкны зээл болгож шилжүүлсэн байгаа шүү дээ. Хэдэн арав, зуун тэрбум төгрөгөө. Зээлээ. Би 1 минутаа авчихъя.

**Д.Дамба-Очир: -** Ц.Даваасүрэн гишүүнд 1 минут өгье.

**Ц.Даваасүрэн: -** Зарим нэг компаниуд нь муудаад ирэхээр Төв банкнаас зээл өгөөд тэр хувийн банкинд байсан зээлийг нь Төв банкны зээл, төрийн зээл болгосон байгаа шүү дээ. Та нар таг дуугүй л байгаад байгаа шүү дээ.

Ер нь байр байран дээрээ хариуцсан хариуцсан дээрээ эзэн байж чадахгүй юм бол бид нар энэ улс орноо авч явж чадахгүй шүү дээ. Адаглаад жаахан дуугар л даа. Тэр мөнгийг нь оруулъя. Тэнд тэгээд байна. Энэ валютын урсгалаа ингэж алдаад байна. Бид нар ийм ийм арга хэмжээ авмаар байна гээд. Яг жинхэнэ хариуцаж байгаа нөхөд нь дуугарахгүй болохоор чинь одоо хөндлөгөөс бид нар дуугараад үр дүн нь төдийлөн сайн биш байгаад байна шүү дээ. Ер нь төгрөгийн ханшийг тогтвортой болго. Ямар хэлбэлзэлд байлгахаа зарла. Тэгэх юм бол компаниуд зээл авахдаа айдасгүй болно шүү дээ. Бизнесийн салбарынханд мөнгөний бодлого тодорхой байх хэрэгтэй. Тодорхой хэмжээний зорилтоо тавих тэр хэмжээнд нь мөнгөний бодлого явдаг байх хэрэгтэй.

**Д.Дамба-Очир: -** За асуултад хариулъя. 3 номер.

**Н.Баяртсайхан: -** Ц.Даваасүрэн гишүүний ярьж байгаа энэ асуудал бол зүйтэй л дээ. Гэхдээ Монгол Улсын валютын нөөцийг бүрдүүлэх гол үүрэг бол Засгийн газартаа байгаа юм. Валютын нөөцийг одоо бүрдүүлэхэд Монголбанк чадах ядахаараа оролцож байгаа. Бидэнд одоо нэг л зам байна. Тэр нь юу вэ гэвэл энэ аж ахуйн нэгжүүдийн олборлож байгаа алтыг худалдаж аваад гадаадад гаргаж цэвэршүүлдэг.

Өнгөрсөн жил бол 16-гаас 18 тонн алтыг өнгөрсөн жил 2016 онд бид худалдаж аваад гадаадад гарч цэвэршүүлж 800 орчим сая доллараар бид валютын нөөцийг нэмэгдүүлсэн. Гэтэл энэ хугацаанд за 2017 онд бол бид алтныхаа одоо худалдан авалтыг 20 орчим тоннд хүргэнэ гэсэн ийм зорилт тавиад ажиллаж байна. Ер нь хангагдчихаар нөхцөл байдал үүсээд байгаа.

Тэгээд өнгөрсөн одоо энэ нэг жилийн хугацаанд бид урьд нь одоо алтны зээл гэж авсан гадаадын тэр компаниас авсан 160 орчим сая долларын зээлийг одоо төлж барагдууллаа. Арилжааны банкуудтай байгуулсан хэлцлүүдийг бид нар одоо буцааж төлөх энэ ажлуудыг хийж эхэлж байна. Намайг ажил авахад 1.4 тэрбум америк доллартой тэнцэх хэмжээний валютын хэлцэл хийлгээд арилжааны банкуудаас авчихсан байсан. Бид энийг одоо 300 орчим сая долларыг нь буцааж төлчихөөд байж байна.

Хятадын Ардын банктай байгуулсан swap-ийн дагуу мөнгө татахаа бол ерөнхийдөө бид зогсоох ийм бодлого барьж байгаа. Яагаад вэ гэвэл энийг дагаж маш их олон зүйлс дагалдаж орж ирж байгаа. Эдгээрийг бас шууд ярихад хэцүү байна. Ингээд бид валютын нөөцийг нэмэгдүүлэх чиглэлээр чадах ядахаараа ажиллаж байгаа. Гэхдээ бидэнд бол одоо хууль санаачлах эрх бол Монголбанкинд байдаггүй. Бид өөрсдийнхөө бодож санаж байгаа зүйлсийг нэг бол Засгийн газраар дамжуулж, нэг бол Улсын Их Хурлын гишүүдээр дамжуулж л одоо төрийн бодлого болгодог.

Одоогийн байдлаар бид 10 хуулийн төсөл боловсрогдоод бэлэн болчихоод байж байгаа. Тэдгээрээс нь бид 3 хуулийг Засгийн газарт хүргүүлээд өгчихсөн байж байна. Энийг одоо хууль болгож гаргаж өгөөчээ гэж. Тухайлбал, өнөөдөр Засгийн газар дээр Векселийн тухай хууль, Валютын зохицуулалтын тухай хууль, Активын удирдлагын тухай хууль гэсэн 3 хуулийн төсөл Засгийн газар дээр өргөн барихад бэлэн болчихоод байж байгаа.

Би сая хэллээ. Одоо 2 хуулийн төслийг бид Их Хурлын гишүүдээр дамжуулж хэлэлцүүлэхээр одоо ярьж байна. Тэгэхээр Ц.Даваасүрэн гишүүн та одоо ингээд Засгийн газрын гишүүн боллоо. Засгийн газраар одоо дамжуулж манай бодлого, зарчмуудыг дэмжих чиглэлээр таныг бас идэвхи санаачилга гаргаж ажиллах байх гэж бид найдаж байна.

Валютын ханшийг яг тогтсон нэг түвшинд барина гэхэд өнөөдөртөө үнэхээр бид нарын энэ эдийн засгийн хүчин чадал хүрэхгүй байна. Надад одоо яг өнөөдөр 1 тэрбум 750.0 сая доллар байж байна. Валютын нөөцөд байгаа мөнгө. Чадах ядахаараа л нэмэгдүүллээ.

Тэгэхээр энэ мөнгийг гаргаад валютын ханшийг барина гэдэг зорилтоор интервенци хийх нөхцөл үнэхээр болохгүй байна. Бүрдээгүй байна. Яагаад гэвэл би одоо түрүүн хэлсэн. Монгол Улс бол доор хаяж 3 сарын импорттой тэнцэх хэмжээний нөөцтэй сууж байх ёстой. Тэгэхээр энэ нөөцийг одоо хангахын тулд бид одоо байгаа энэ түвшнөө урагш нь дээшээ явуулах ёстой болохоос биш доошоо.../минут дуусав/

**Д.Дамба-Очир: -** Д.Эрдэнэбат гишүүн.

**Д.Эрдэнэбат: -** За баярлалаа. Энэ банкны хүү бууруулах тухай асуудал сүүлийн үед их яриад байгаа юм. Ч.Хүрэлбаатар сайд ч гэсэн бас ярьж байсан. Ер нь бууруулна гээд. Тэгээд миний ойлгож байгаагаар бол банкны хүү бууруулахад энэ Монголбанкны бодлогын хүү онцгой нөлөөтэй шүү дээ. Бодлогын хүү буурах боломжгүй гэж өөрөө өнөөдөр ярьж байдаг.

Дараа нь бас энийг бууруулахад чинь гадаад валютын тогтвортой нөөц ганц тулгууртай уул уурхайгаас хамаарсан бид нар чинь валютын ханш чинь шууд нөлөөтэй шүү дээ. Энэ өнөөдөр болохгүй байгаа гэдэг. Тэгээд одоо яг та нэг хэлээдэхээч. Яг одоо банкуудын хүүг одоо ямар аргаар яаж буурах гээд байгаа юм. Учрыг нь олохгүй байгаа юм.

Хууль санаачлах эрх хэрэгтэй бол авч болно шүү дээ. Бас асуудлаа оруулж ирээд л яг банкны системтэй холбоотой хууль санаачлах эрхийг нь бид хэлэлцүүлээд дэмжинэ, дэмжихгүй дэмжээд явчихаж болно. Та энийг эрх байхгүй гээд сууж байж бас болохгүй л дээ. Хууль санаачлах эрх бол болно тэгж хийж. Тэгэхээр энийгээ та нэг санаачлаад. Энэ ер нь мөнгө хүүлэлтийн эсрэг тухай хууль гэж нэг яригдаад байх юм. Энэ зөв юм уу, буруу юм уу? Энэ ер нь хийх ёстой хууль мөн үү, биш үү бидний хувьд. Тэр дээр надад нэг юм хэлж өгөөч.

Инфляци 2015, 2016 оны түвшинд яг хэд байгаад одоо хэд болоод байгаа юм бэ? Ирэх жил 8 хувь болгоод өсгөнө гэж байдаг. 2016 онд бол хамгийн бага инфляцийн түвшинд Монгол Улс очсон. Эерэг сөрөг олон шалтгаан байсныг бүгдээрээ ойлгож байгаа. Тэрэнд маргалдаад яах вэ. 8 хувь өснө гэдэг бол юмны үнэ тэр хэмжээгээр нэмэгдэнэ гэсэн үг. Өнөөдрийн багш, эмч нарын гараад байгаа бухимдал чинь нэг талаасаа бас энэ инфляцитай холбоотой юм шүү дээ. Өөрийнх нь цалин хөлс хэрэглээний сагсанд нь буугаад ирэхээр, юмны үнэ өсөөд ирэхээр бухимдлаа илэрхийлж байгаа гэдэг нэг талаас нь бид нар ойлгох хэрэгтэй. Тэгэхээр надад яг энэний 8 хувийн өсөлтийн үндсэн шалтгаан юу байх ёстой юм бэ гэдгийг нэг тодорхой хэлж өгмөөр байна. 8 хувь гэдэг чинь бас том өсөлт шүү дээ.

Ер нь бол нэг мөчлөг яваад байдаг. Инфляци өсдөг буурдаг. Тэгээд нэг бид нар ямар үед инфляци буурдаг вэ гэхээр нөгөө юмы үнэ унаад л, жаахан эдийн засаг хүндрэхээр инфляци буураад байдаг юм. Эдийн засаг өсөөд ирэхээр инфляци дагаж өсөөд байдаг тийм нэг дутагдал байгаа л даа. Энэ бол 2008-2012 онд хүчтэй гарсан үзэгдэл. Тэгэхээр энийг давтахгүй байх ямар арга байна вэ гэдэг дээр надад нэг бас тайлбар өгөөчээ гэж.

Ер нь бол энэ Засгийн газар байгуулагдсанаас хойш 2 тэрбум долларын зээл авсан байгаа. Янз янзын шугамаар. 2 тэрбум долларын зээл авсан байхад валютын ханш буух нөхцөл яагаад үүсэхгүй байгаа юм гэдэг нь их анхаарал татаад байгаа юм. Тийм энэ дээр бас мөнгөний бодлоготой уялдсан зүйл байна уу, үгүй юу гэдгийг надад хэлж өгөөч.

Дараагийн асуудал. Энэ ипотек, энэ экспортыг дэмжих хөтөлбөр хоёр бүр нам зогслоо. Юу болов? Ипотекийн зээл одоо танайхаас хамааралгүй болоод Засгийн газар луу орсон уу? Одоо энэний ард байгаа асуудал яаж шийдэгдэж байгаа вэ гэдэг дээр надад нэг мэдээлэл өгөөч.

Дараа нь энэ Олон Улсын Валютын Санд бид нар орчихсон байгаа. Энэ банкуудыг шалгаж байгаа гэж байна. Энэний үр дүн ямархуу нөхцөл байдалтай яваа юм? Энэний мэдээллийг хэзээ яаж гарах вэ? Эцсийн хугацаа нь гэдэг дээр би хариулт авъя. За баярлалаа.

**Д.Дамба-Очир: -** 3 номер. Зарим асуулт дээр нь Сангийн яамнаас холбогдох хүмүүс нь хариулаад яваарай.

**Н.Баяртсайхан: -** Мөнгөний бодлогын хүү өнөөдөр 12 хувьтай. Жилийн 12 хувьтай тэнцэж байгаа. Тэгэхээр энэ бодлогын хүү бол ер нь цаашдаа эдийн засгийн нөхцөл байдал сайжраад санхүүгийн боломж нэмэгдэх тусам буурах ёстой гэсэн ийм байр суурийг бид баримталж байна. Улиралд нэг удаа Мөнгөний бодлогын зөвлөл хуралддаг. Зөвлөлөөс шийдвэр гаргадаг. Энд бол одоо Монголбанкны зарим газрын захирлууд болоод Ерөнхийлөгч нар, захирлууд, тэгээд хараат бус гишүүд гэж их дээд сургуулийн яг энэ банкны системээр мэргэшсэн судлаачид, эрдэмтэд ажиллаж санал, дүгнэлтээ гаргадаг юм.

Гадаад валютын улсын нөөцийн тухайд бол би өөрийнхөө энэ илтгэл дээр чадах ядахаараа одоо тодорхой бичсэн. Өнгөрсөн нэг жилийн хугацаанд бид гадаад валютын улсын нөөцийг нэмэгдүүлэх явдал бол ерөөсөө манай банк, санхүүгийн байгууллагуудын хамгийн гол зорилт юм байна гэсэн дүгнэлтийг хийж валютын нөөцөө нэмэгдүүлэх бүх талын арга хэмжээг авч одоо ингэж ажиллалаа.

Мөнгө хүүлэлтийн эсрэг хуулийн тухай мэдээлэл надад ерөнхийдөө бага байна. Тэгэхдээ энэ асуудлыг судалж үзэж байж би танд эргэж өөрийнхөө байр суурийг мэдээлье.

Инфляцийн тухайд бол 2016 онд инфляци 0.1 хувьтай гарсан. Зарим улирлуудад бол бүр дефляци болж доошоо унасан байгаа. Тэгэхээр хөгжиж байгаа орон, манай орны тухайд инфляци ингэж бага хэмжээтэй байх. Тэгээд дефляцид орох явдал бол энэ бол хүсүүштэй үзэгдэл биш. Эрдэмтэд, судлаачдын судалгааны дүнг харж байхад манайх шиг хөгжиж байгаа улс орнуудад тодорхой хэмжээнд инфляци явах ёстой. Энэ бол эдийн засгийн өсөлтөд бас эерэг нөлөө үзүүлдэг гэж байгаа. Тэгэхээр бид одоогийн манай эдийн засаг, санхүүгийн одоогийн нөхцөл байдалд 8 орчим хувийн инфляцитай байх явдал бол энэ хэмжээнд тогтворжуулж авах явдал бол чухал байна гэсэн ийм зорилтыг бид нар тавьж ажиллаж мөнгөний бодлогынхоо баримт бичигт тусгасан байгаа.

Инфляци 2017 онд бол 7.7 орчим хувьтай гарахаар урьдчилсан прогноз бид нар хийж харж байна. 2018 онд бол 8.5 хувьд хүрэх болов уу гэсэн ийм тооцоо бид нар хийгээд ажиллаж байгаа.

Тэр 2 тэрбум долларын зээлийг Засгийн газар өнгөрсөн хугацаанд авсан эсэх асуудлаар Сангийн яамны төлөөлөл Г.Батхүрэл бэлдэж байгаад хариулна биз.

Ипотекийн хөтөлбөрийг бид зогсоогоогүй. Энэ бол үргэлжилж байгаа. Сар болгон 25.0 тэрбум төгрөг гарч байна. Энэний 16.0 тэрбум төгрөгийг бол Монголбанк гаргаж байгаа. Энэ бол урьд нь олгосон 4.2 их наяд төгрөгийн зээлийн эргэн төлөлтийг нь бид нар буцаагаад шууд ипотекийн санхүүжилтийн эх үүсвэр болгож гаргаж байна. Улсын төсөвт энэ 2017 оноос эхлээд ипотекийн зориулалтаар мөнгө тавьдаг болсон. 2017 онд 111.0 тэрбум төгрөг байгаа. Сангийн яамнаас бид сар болгон 9 тэрбумыг одоо авч эх үүсвэр болгож ашиглаж байна. Ингээд нийлбэр дүнгээрээ 19, 9 гээд 25 тэрбум төгрөг бол гарч байгаа.

Зүгээр цаашдаа одоо төсвийн нөхцөл бололцоо сайжрах юм бол ипотекийн зориулалтаар одоо олгох санг нь Засгийн газраас гаргах, улсын төсвөөс гаргах эх үүсвэрээ нэмэгдүүлэх явдал бол энэ хөтөлбөрийг цаашид идэвхжүүлэх чухал ажил болно гэж үзэж байгаа юм.

Олон Улсын Валютын Сангийн хөтөлбөрийн дагуу арилжааны банкуудад хийж байгаа шалгалтын талаар манай Тэргүүн Дэд Ерөнхийлөгч хариулах уу? Ажлын хэсгийг. Удирдлагын хороо гэж байгуулсан. Академийн чанарын үнэлгээний удирдлагын хороо гэж байгуулсан. Хороог манай О.Эрдэмбилэг Дэд Ерөнхийлөгч ахалж ажиллаж байгаа.

**Д.Дамба-Очир: -** 2 номерыг өгчихдөө. 2 номерын микрофоныг.

**О.Эрдэмбилэг: -** Чанарын үнэлгээний тайлан 12 сарын дундуур гарахаар бид нар тийм төлөвлөгөөтэй ажиллаж байгаа. Тэгээд өнөөдрийн байдлаар бол 8 сарын 14-нд энэ ажил эхэлсэн. Ажлын яг ингээд цаг хугацаагаар нь аваад үзэх юм бол 50 хувийн ажлаа бол хийсэн байгаа. Ерөнхийдөө ингээд бүтцээр нь ингээд аваад үзэх юм бол ажлын блокууд нь бол 10 блокууд байгаа. Тэр блокуудын бас ерөнхийдөө тал хувийг нь хийгдсэн гэсэн үг.

Дүгнэлтийн хувьд гэх юм бол бид нар санхүүгийн салбар, банк, санхүүгийн салбарын тогтвортой байдал гэдэг өнцгөөс харж хадна, тэр асуудалд.

**Д.Дамба-Очир: -** Сангийн яамнаас асуултад хариулах хүмүүс. Ч.Хүрэлбаатар сайдын микрофоныг өгөөдөхдөө.

**Ч.Хүрэлбаатар: -** 2 тэрбум орчим доллар гаднаас авсан гээд. 2017 оны эхний улиралд нөгөө өмнө нь авсан Хөгжлийн банкны 580.0 сая долларыг Засгийн газрын бонд болгож өөрчилж төлсөн юм. Тэгэхээр тэр хэмжээгээр үндсэндээ 600, 700 нь бол өр болж бичиж байгаа. Үлдсэн зээллэгүүд бол дандаа нөгөө хөнгөлөлттэй зээл.

2017 оны эхээр Монгол Улсын Засгийн газар Олон Улсын Валютын Сантай хамтарч хөтөлбөр хэрэгжүүлнэ гээд үндсэндээ олон улсын банк, санхүүгийн байгууллага, хамтарч ажилладаг орнуудаас бол 5.5 тэрбум долларын хөнгөлөлттэй зээлийн амлалтыг авсан. Ингээд яг өнөөдрийн байдлаар надад өгч байгаа мэдээллээр бол 2017 онд тэр хөнгөлөлттэй гадаад зээлийн ашиглалт бол 878.6 тэрбум төгрөг. 2018 онд 1 их наяд төгрөгийг одоо гадаад зээлд ашиглана гэдэг ийм зүйл оруулж ирж байгаа.

Валютын ханш дээр бол бид нар энэ Монголбанктайгаа бас хамтраад гадагшаа гарч байгаа валютын урсгал, орж ирж байгаа урсгал дээрээ бид нар нэлээд анхаарал тавьж ажиллах ёстой. Гаднаас урсаж орж ирэх, одоо хөрөнгө оруулагч нарын зүгээс оруулж ирэх энэ долларын урсгал, валютын урсгалыг бид нар нэмэгдүүлэх учиртай. Өөрөөр хэлбэл гадаадын хөрөнгө оруулагчдыг бид нар дэмжих учиртай.

Дараагийн нэг асуудал бол энэ наадмаас хойш үндсэндээ зогсчихоод байгаа, борлуулалт нь саарчихаад байгаа энэ нүүрсний экспортыг бол нэлээн сайн эргэж ярилцаж тэр Гашуунсухайтаар гарч байгаа тээвэрлэлтийг нэмэгдүүлэх чиглэлээр анхаарч ажиллах ёстой.

Яг өнөөдрийн байдлаар бол Монгол Улсад энэ зэсийн үнэ аятайхан байна, нүүрсний үнэ аятайхан байна. Алтны үнэ ч гэсэн аятайхан байна. Тэгэхээр энэ дээр доллар дээр төгрөгийн ханш унах эрсдэл бол харьцангуй бага.

Мөн энэ онд төлөгдөх ёстой 660.0 сая ам.долларын бондыг бид нар дотоодоосоо одоо доллар гаргахгүйгээр гаднаас бонд босгох замаар төлнө гэдэг ийм зарчим барьж байгаа. Тэгэхээр одоо долларын ханшид төгрөгийн ханш унах эрсдэл гарахгүй гэж одоогоор Монголбанктай манай хоёр ярилцаж ойлголцоод байгаа.

**Д.Дамба-Очир: -** Б.Жавхлан гишүүн асуултаа тавина.

**Б.Жавхлан: -** За баярлалаа. Бүгдийнх нь өглөөний мэндээ. За Монголбанкны энэ удаагийн үндсэн чиглэлийг харж танилцлаа. Яах вэ энэ удаа Олон Улсын Валютын Сантай хөтөлбөр явж байгаа учраас тэр хүрээндээ нэлээн хайрцаглагдсан шинжтэй харагдаж байна. Тэгэхээс ч өөр аргагүй байх.

Хэдэн асуулт байна. Энэ тогтоол батлах тухай гэж. Энэ дээр тэр мөнгө угаах, терроризмын санхүүжилттэй тэмцэх энэ заалтаа нэгт нь оруулж ирсэнд Монголбанкныхан талархал илэрхийлье. Энэ бол маш тулгамдсан чухал асуудал байгаа. Урьд нь бол нэлээн сүүл рүүгээ ингээд ороод ирчихдэг байсан. Энэ удаа нэлээн чухал ач холбогдол өгөөд түрүүнд нь тавьсан байна.

Тэр асуулт. Жилийн 8 хувь орчимд гээд арай шинэ байдлаар томъёолоод ороод ирсэн байна. Урьд нь бол нэг оронтой тоонд ч гэдэг юм уу, тэдээс дээшгүй гэж оруулдаг байсан. Энэ удаа ингээд 8 орчим гэж оруулсан байна. Орчим гэдгээ яаж тодорхойлж байна вэ? Дээш доош ямар диапазонд байна. 2 хувь юм уу, 3 хувь юм уу, 4 хувь юм уу? Эсвэл бүр 8 хувь юм уу? Энэ чинь аягүй бүдэг болоод ороод ирсэн байна. Энийгээ нэлээн тайлбарлаж ойлгуулах хэрэгтэй хүмүүст. Ялангуяа гишүүдэд. Энийг яг юу гэж ойлгож байгаа юм. Энэ дээрээ тайлбар хэлээч.

2.1 дэх заалт дээр. Тэр дахин хөрөнгөжүүлэх тухай гээд. Дахин өргөжүүлэх асуудал 6 жилийн өмнө нэг удаа Монголбанк зүтгүүлээд бараагүй унасан. Энэ удаа Олон Улсын Валютын Сантай хамтраад, бас тэндээс хүч нэмээд ингээд оруулаад явчихвал их сайн байна. Энэ нь үр дүнгээ гаргачихвал бүр их сайн байна. Энийгээ ингээд энд оруулаад авсан нь зөв. Гэхдээ нэг дутуу юм байна. Энэ дээр мөнгөн дүнгээ нэг заагаад авахгүй юм уу?

Дахин хөрөнгөжүүлэлтийн сан гээд та нар эндээ тайлбар юмандаа оруулсан байгаа шүү дээ. Тэрийгээ энд оруулж аваад нэг батлуулж аваад явахгүй бол та нар тэр сан дээрээ өөрсдөө тодорхойгүй л байгаа шүү дээ. Одоо ганц бэлэн байгаа юм чинь Хадгаламжийн даатгалын корпораци дээр байгаа хуримтлагдсан жаахан мөнгө. Гаднаас одоо энэ Олон Улсын Валютын Сантай явж байгаа мөнгөн дотроос чинь тийшээ очих мөнгө бараг байхгүй дээ. Миний ойлгосноор. Өөр олон улсын санхүүгийн байгууллагуудаас орж ирж байгаа тусламж байгаа юм уу, үгүй юм уу? Тэрийгээ энд ярьж болохгүй байгаа шалтгаан бас байгаа юм болов уу? Тэрийгээ нэг тодруулаад хэлчихээрэй.

Тэгээд эцэст нь нэг асуулт. Энэ дэд бүтэц дээрээ юугаа оруулахгүй байсан юм уу? Активын удирдлагын мэргэшсэн институцийнхээ талаар. Тэр чинь орхигдсон юм шиг харагдаад байх юм. За тэрийг хариулчихаарай.

Тэгээд би уг нь асуухгүй байя гэж бодож байсан. Тэгсэн нэг ийм асуулт гараад ирлээ. Тэр зээлийн хүү бууруулах тал дээр сая Н.Баяртсайхан Ерөнхийлөгч тэр Банкны тухай хууль дээр тэр хадгаламжийн хүү, зээлийн хүний дээд таазыг хязгаарладаг заалт оруулж ирнэ гээд хэлчих юм. За энэ чинь одоо юу л бол доо. Ийм хууль арай оруулж ирэхгүй байлгүй дээ гэж найдаж байна. Арай л мэргэжлийн бус юм болоод явчих байх. Б.Баярдаваа бас давхар хариулаарай.

Бид нар чинь 1990 онд шал шинэ нийгэмд ороод явчихсан. Шинэ нийгэмд ороод явчихсан. Тэгээд одоо буцаад тэр лүүгээ орох гэж байх шиг. Арай үгүй байлгүй.

Тэр зээлийн хүү нөгөө нэг хүүлэлтийн эсрэг хууль гээд байдаг чинь бол энэ хадгаламжийн, ялангуяа хадгаламжийн эх үүсвэрээ хийж зээл олгодог санхүүгийн байгууллага дээр яригддаг асуудал биш шүү дээ. Хадгаламжийн бус эх үүсвэрээр мөнгө угаалтын зорилгоор богино хугацаанд хэт өндөр ашиг олох зорилгоор одоо бараг манайхаар бол өдрийн 10 гэдэг. Долоо хоногийн бараг 20, 30 хувийн хүүтэй тэр яваад байгаа бараг луйврын шинжтэй. Харилцагч нараа тийм эдийн засгийн аюулгүй байдал руу нь шууд халддаг ийм зээлийн хүүлэлтийг хэлдэг болохоос биш. Энэ банкных чинь зээл бол нөгөө талдаа маш өндөр хүүтэй хадгаламжийн хүүний орлогыг иргэдэд өгч байгаа. Тэрийг даахын тулд ингээд өндөр зээлийн хүү яваад байгаа. Зээлийн хүүг бууруулахын тулд.../минут дуусав/

**Д.Дамба-Очир: -** Б.Жавхлан гишүүнд 1 минут өгчих.

**Б.Жавхлан: -** Тэгэхээр бид нар энэ банкны зах зээл дээр байгаа хадгаламжийн эх үүсвэр, банкуудын эх үүсвэрийн хямд байх. Тэгээд зээлийн хүүгээрээ өсгөж биш уруудаж уралдуулдаг тэр санхүүгийн зах зээлийнх нь дэд бүтцийг бий болгох тал дээр нь л бид нар ажиллах ёстой болохоос биш ингэж захиргаадлын арга хэмжээ рүү ингэж явж орж болохгүй байх гэж бодож байна.

Тэгээд энийг бид нар зээлийн хүүгээ бууруулах хэд хэдэн боломжууд байгаа. Хэд хэдэн санхүүгийн хэрэгслүүд байгаа. Бид нар одоо төсвийн бодлого, татварын бодлого, хадгаламжийн даатгалын ч бас хэрэгслүүд бид нарт одоо маш их боломж өгөхөөр ингээд ийм дэд бүтэцтэй болсон байгаа. Эд нараараа ноцолдсон нь хамаагүй зөв, эрүүл, одоо яг зах зээлийнхээ механизмаар явах ийм боломжууд байгаа. Тэр дээрээ түлхүү ажиллаарай.

Урьд нь зээлийн хүүг бууруулна гээд ийм ийм зузаан зузаан бараг роман шиг, боть шиг юмнууд байгаа. Дахиад тийм юм битгий хийгээрэй.

**Д.Дамба-Очир: -** За хариулаад явъя. 3 номер.

**Н.Баяртсайхан: -** Мөнгө угаах, терроризмын санхүүжилттэй тэмцэх чиглэлээр Монгол Улсад бол нэлээд ноцтой нөхцөл байдал үүсээд байгаа. Энэ асуудлыг хариуцсан олон улсын байгууллагын хурал энэ 2017 оны 7 дугаар сард Шри-Ланкийн нийслэл Коломбо хотод болсон. Энэ хурлаас Монгол Улсад 15 сарын хугацаа зааж өгсөн байгаа. Бид энэ 15 сарын хугацаанд маш том төсөл хөтөлбөрүүдийг гаргаж хэрэгжүүлж байж бид өөрсдийнхөө байр сууриа нэлээн сайжруулах хэрэгтэй болж байна. Хэрвээ ингэж чадахгүй бол Монгол Улс цаашаа хар жагсаалтад ороод манай банк, санхүүгийн байгууллагууд энэ олон улсын хэмжээнд явуулах санхүүгийн гүйлгээ нэлээд тийм зогсонги байдалд орох, хаалтад орох, хорионд орох ийм нөхцөл байдал үүсэх гээд байгаа юм.

Тийм учраас бид энэ чиглэлээр маш эрчимтэй ажиллахаас өөр аргагүй болсон. Улсын Их Хурлын дэмжлэг авахын тулд бид мөнгөний бодлогын баримт бичигтээ маш чухал заалт болгож оруулж ирж өгсөн юм.

Тэгээд одоо бид Засгийн газар ойрын үед энэ асуудлаар хуралдаж тэр 15 сарын хугацаанд хийж хэрэгжүүлэх ажлын хөтөлбөр, төлөвлөгөө баталж өгөх явдал чухал байна. Яагаад гэвэл энэ ажил бол зөвхөн Монголбанкнаас хамаарахгүй хууль хяналтын байгууллагуудаас маш их олон зүйл хамаарахаар байгаа. Шүүхийн байгууллагаас, прокурорын байгууллагаас, хяналтын байгууллагуудаас, цагдаагийн байгууллагаас, Авлигатай тэмцэх газраас гэх мэтчилэн олон газраас хамаарах ийм том хөтөлбөр байгаа учраас бид Засгийн газарт энэ асуудлыг оруулаад байна.

Инфляцитай холбоотой асуудлыг манай Мөнгөний бодлогын газрын захирал Д.Баярдаваа танилцуулна. Дахин хөрөнгөжүүлэлттэй холбоотой асуудлыг манай Тэргүүн Дэд Ерөнхийлөгч хариулах болно.

**Д.Дамба-Очир: -** 4 номерын микрофоныг өгье.

**Д.Баярдаваа: -** Инфляцитай холбоотой зорилт өмнөх жилүүдээс онцлог нь эхлээд тодорхой түвшнөөс доогуур байлгана гэдэг зорилтоосоо илүү эхний ээлжинд тогтворжуулж авах нь их чухал юм байна гэдгийг бол онцолсон. Энэ тогтворжуулах нь өөрөө ямар ач холбогдолтой вэ гэхээр зэрэг эдийн засаг дээр хийгдэж байгаа хэлцлүүд, хөрөнгө оруулалтууд энэ бүх юм нь дээр хийгдэж байгаа тодорхой бус байдлуудыг бууруулахад нэгдүгээрт чухал.

8 хувиас яах вэ бид нарын одоо байгаа төсөөллөөр бол ирэх онд бол инфляцийн түвшин 8-аас 9 рүү дөхөж очно. Эргээд 2019 он руу бол 8-аасаа доош 7 орчим хувь руу бууж ирнэ. Тэгэхээр зэрэг бид нар 9 орчим хувийн инфляцийг бол бид нар бодлогын хүү дээр дарамт авахгүйгээр хүлээн зөвшөөрч байгаа гэж ойлгож болно.

Хоёрдугаарт нь, одоо сүүлийн үеийн инфляцийн хандлагыг харахаар зэрэг та бүхэн мэдээлэл байгаа. Өнгөрсөн оны эцэст 0.1 хувьтай байсан инфляцийн түвшин одоо 9 сарын эцсийн байдлаар 6.6 хувьтай гарсан, Улаанбаатар хотын түвшинд. Энэ инфляцийн өсөлтийг ингээд харахаар зэрэг нийлүүлэлтийн болон эрэлтийн шинжтэй хоёр хүчин зүйл хоёулаа орж ирж байгаа. Эдийн засгийн өсөлт сайжраад, эдийн засаг дээр сэргэлт ажиглагдахын хэрээр худалдан авалт, эдийн засаг дээр хэрэгжиж байгаа хэлцлүүдтэй холбоотойгоор эрэлтийн талын хүчин зүйлсүүд орж ирж байна. Дээрээс нь валютын ханш өнгөрсөн оны түвшнөөс өдийг хүртэл яах вэ суларсан түвшиндөө байгаа. Энэний дам нөлөө бол одоо хүртэл ингээд явж байна.

Хоёрдугаарт нь, нийлүүлэлтийн талаас авч үзэх юм бол бараг л зуншлагатай холбоотойгоор энэ жил бид нар ургацынхаа бараг 50 орчим хувийг хамгийн багадаа бол алдах тийм төлөвлөгөөтэй байгаа. Энэ дээрээс хүнсний ногооны үнэ 9 сарын түвшинд бол маш огцом өссөн. Өнгөрсөн жилүүдийн энэ түүхийг харах юм бол 8 сардаа, 9 сардаа бол багтаад эргээд буучихдаг. Энэ жил бол буугаагүй. 10 сард бол 10 сарын эхний байдлыг харахаар эргээд буух хандлага нь орж ирж байгаа. 1 сараар ингэж хойшилж орж ирж байгаа. Энэний нөлөөг нь инфляцийн 6.6 хувиас тооцохоор зэрэг 0.7 нэгж хувь нь бол зөвхөн хүнсний ногоотой холбоотой.

Хоёрдугаарт нь, хатуу түлшний үнэ бол энэ жил бас арай эрт үнэ нь өсөж байна. Өнгөрсөн жилүүдээс хүйтрэлттэй холбоотойгоор. Энэ нь бас зөвхөн хатуу түлш бол нийт 6.6 хувийн инфляцийн 0.7 хувь нь бас яг зөвхөн хатуу түлш гэдэг бараанаас.

Дараагийн нэг том хүчин зүйл бол 2017 оны 5 дугаар сараас Үндэсний статистикийн хорооноос хэрэглээний сагсыг бол шинэчилсэн. Нөгөө 5 жилийн давтамийнхаа дагуу. За энэ дээрээс сагсны бүтэц нэлээд өөрчлөгдсөн. Дээрээс нь тухайлах юм бол суудлын автомашин гэдэг тэр шинээр орж ирж байгаа 2008 оны Приус гэдэг машины үнэ бол дангаараа инфляцийн 1 орчим нэгж хувийг тайлбарлаж байгаа. 6.6 хувийн. Энэ бол 2017 оны 4, 5 дугаар сард татварын өсөлтийн хүлээлттэй холбоотойгоор Приусын эрэлт бол зах зээл дээр огцом нэмэгдсэн. Тэр үнийн өсөлт бол тодорхой түвшинд ирэх оны 4, 5 сар хүртэл хадгалагдана. Энэ 3 зүйл бол нийлүүлэлтийн талыг тодорхойлсон ийм хүчин зүйлс жишээлбэл явж байна.

**Д.Дамба-Очир: -** 1 номер.

**Б.Ганбат: -** З баярлалаа. Б.Жавхлан гишүүний асуултад хариулъя. Бид Банкны тухай хуульд нэмэлт, өөрчлөлт оруулах тухай хуулийн төслийг бол одоо хууль санаачлагчид уламжлаад байгаа. Улсын Их Хуралд хараахан өргөн баригдаагүй байгаа.

Энэ хүрээнд банкны зээлийн хүүгийн дээд хэмжээг одоо захиргаадалтын шинж чанартай. Энэ чиглэлийн хүрээнд бол одоо тусгах боломж байна уу, үгүй юу гэдэг асуудлыг судалж үзэж байгаа.

Хууль санаачлагчаас бол яах вэ зүгээр энэ чиглэлийн асуудлыг нэлээн хөндөөд өмнөх байсан, өмнө нь одоо хууль зүйн хувьд бол Монгол Улсын хэмжээнд зохицуулалт байна уу, үгүй юу гэдэг асуудлыг судлах ийм чиглэл өгсөн байгаа. Тэгээд судлаад үзэхээр өмнө нь 1991, 1992 оны үед хадгаламжийн хүүгийн дээд хэмжээг бол бас тогтоож байсан тийм хууль зүйн зохицуулалт байдаг юм билээ. Тэгээд тухайн үедээ бол одоо тэр хуулийн зохицуулалтыг хассан, хүчингүй болгосон ийм тохиолдол байна.

Тэгэхээр яах вэ энэ удаад бол бид банкны зээлийн хүүг бууруулах асуудал бол өөрөө нэлээн олон хүчин зүйл, шалтгааны улмаас энэ асуудлыг шийдвэрлэх бололцоотой гэдэг энэ агуулгаараа нээлттэй оруулж ирж байгаа.

Тэгээд банкны хадгаламжийн хүүг бууруулах замаар дээд хэмжээг нь тогтоох замаар энэ зээлийг нөлөөлөх ийм боломж байна уу, үгүй юу гэдэг асуудлыг авч үзэж байгаа. Тэгээд хууль санаачлагчийн хувьд бол одоо энэ асуудал дээр нэлээн эцэслэсэн байр суурьтайгаар асуудлыг бас тавьж байгаа.

**Д.Дамба-Очир: -** М.Оюунчимэг гишүүн асуултаа тавина.

**М.Оюунчимэг: -** За энэ тогтоолын төслийн 2-т Монголбанкны дүрмийн сангийн хэмжээг 2018 онд нэг зуун тэрбум төгрөг болгож нэмэгдүүлнэ гэж заасан байна л даа. Тэгэхдээ ингэж нөгөө нэмэгдүүлэхдээ алдагдлыг хаах байдалтай тайлбарлаж байгааг нь гайхаж байна л даа. Яг ямар асуудлаас үүдэлтэй ийм их хэмжээний алдагдал хүлээнэ гэж харж байгаа юм. Энийг одоо хүлээх тийм гол үндэслэл шалтгаан нь юу байгаа юм бэ гэдэг дээр хариулт өгнө үү.

Хоёр дахь нь, түрүүн Н.Баяртсайхан Ерөнхийлөгч бас тайлбарлалаа л даа. Тэр мөнгө угаах, террроризмтой тэмцэхийг нэлээд ач холбогдол өгч оруулсан байна л даа. Энд жишээлбэл нөгөө корреспондент банкуудтай харилцах харилцаагаа алдахгүйн тулд гээд нэлээн ноцтой заалтууд орсон байна л даа. Ингэх ноцтой заалтууд оруулах шалтгаан нь яг өнөөдөр юу байгаа юм? Энэтэй холбоотой ямар эрх зүйн өөрчлөлтүүдийг одоо энэ богино хугацаанд хийх гэж байгаа юм. Энэ бэлтгэл нь тэгээд хангагдсан байгаа юу гэдэг дээр бас хариулт авъя.

Одоо нэг зүйл байна л даа. Гурав дахь асуулт нь тэр Сангийн сайд бас томилогдохдоо ч хэлсэн. Дотоодод зээлийн хүүг бууруулах нь гэсэн нэг хүлээлт бол нэлээд их бий болчихлоо шүү дээ. Өчигдөр Худалдаа, аж үйлдвэрийн танхим дээр уулзалт болсон чинь яг тэрийг ярьцгаагаад байна лээ. Тэгэхээр одоо энэ Монголбанкны хувьд төгрөгийн тогтвортой байдлыг хангах, валютын нөөцийг удирдахдаа ч төгрөгийн тогтвортой байдал, эдийн засгийн хөгжилд дэмжлэг үзүүлэх, эдийн засгийн хөгжлийг хангах гээд байгаа чинь өөрөө л зах зээл рүү мөнгө нийлүүлнэ гэсэн үг шүү дээ. Тэгэхээр энэ нь өөрөө яг бодлогын хүүгээ Монголбанк хэдий хэмжээгээр бууруулаад, энэ нь өөрөө дотоодын банкууд зээлийн хүүгээ яаж бууруулах нөхцөл болж өгөх вэ гэдэг дээр бас тодорхой заалт оруулмаар байх юм. Энэ дээр яг бодитой 2018 онд зээлийн хүү ер нь бас нэг мэдэгдэхүйц буурах нь гэж ойлгож болох уу? Энэ дээр яг тодорхой бас хариулт сонсмоор байна.

Нэг зүйлийг асууя. Энэ инфляци болон валютын ханшийн зорилтууд нь өөрөө сүүлийн үеийн эдийн засгийн нөхцөл байдалтай яг яаж уялдаж байгаа вэ? Энэ мөнгөний бодлогоос жил болгон харахад макро эдийн засгийн бодлогын зохистой хэрэгслүүдийг ашиглана гэж. Ямар хэрэгсэл юм, яаж ашиглах юм гэдэг нь тодорхойгүй. Яг түрүүн Ц.Даваасүрэн сайд хэлж байсан л даа. Дараа нь ингээд бултах гэдэг юм уу, эсвэл хариуцах эзэнгүй болоод үлдчихээд байдаг гэдэг шиг. Ямар бодлогын, макро бодлогын хэрэгсэл яаж ашиглаад тэр нь өөрөө ямар үр дүн авчрах юм гэдэг тодорхой заалтыг энэ төсөлд нь уг нь оруулмаар байх юм. Энэ асуултууддаа яг тодорхой хариулт авъя.

**Д.Дамба-Очир: -** 3 номер хариулаад явна.

**Н.Баяртсайхан: -** Эхний хэд дүрмийн сантай холбоотой асуултад би хариулъя. Тэгээд бусад корреспондент банк...

**Д.Дамба-Очир: -** Бас нэг юм байгаа. Н.Баяртсайхан Ерөнхийлөгч. Б.Жавхлан гишүүний асуусан активын удирдлагын асуудлаа бас нэмээд хариулчихаарай.

**Н.Баяртсайхан: -** Корреспондент банктай холбоотой, дахин хөрөнгөжүүлэхтэй холбоотой, активын удирдлагын компанитай холбоотой асуудалд манай Тэргүүн Дэд Ерөнхийлөгч хариулна. Инфляци, зээлийн хүүтэй холбоотой асуулт дээр болохоор манай Б.Баярдаваа захирал бэлдэж байгаарай.

Бид дүрмийн санг нэг зуун тэрбум болгох ийм зорилтыг тавьж байгаа. Тэгэхээр ийм зорилтыг дэвшүүлэхээс өөр аргагүй нөхцөл байдал үүсээд байна, М.Оюунчимэг гишүүн ээ. Одоо бол 5 тэрбум төгрөг байгаа. Монголбанкны дүрмийн сан. Энэ бол 2 сая орчим доллар. Гэтэл бид одоо олон улсын банк, санхүүгийн байгууллагын олон төлөөлөлтэй уулзаж байна. Тэд бол нэг л зүйлийг нэлээд олон удаа ярьж байгаа.

Тэр юу вэ гэхээр та нар 2 сая төгрөгийн дүрмийн фондтой байгууллага юм байна. Ингэчихээд ямар зоригтой одоо та нар ажиллаж байна вэ. Гадаадаас 2 тэрбум америк доллартой тэнцэх хэмжээний зээл своп хэлцэл байгуулчихсан байгаа. Дээр нь дотооддоо Төв банкны үнэт цаас гаргаад 2 их наяд орчим төгрөгийн үнэт цаас гаргаад одоо борлуулчихсан байж байна. Дотоодын арилжааны банкуудтайгаа бас тэрбум гаруй долларын своп хэлцэл байгуулсан байж байна.

Тэгэхээр энэ дүрмийн сангаа та нар нэмэгдүүлэхгүй юм уу? Тэгэхгүй бол итгэл төрүүлэхгүй байна шүү одоо гэж. Энэ асуудлыг бид бол нэгдүгээрт энэ үүднээс нь авч үзэж байгаа.

Хоёр дахь зүйл бол Монголбанк арилжааны банкуудын үйл ажиллагаанд хяналт тавьдаг. Гэтэл тэр байгууллагуудын маань дүрмийн сан өнөөдөр 50.0 тэрбум төгрөг болсон байж байгаа. Хөгжлийн банкны дүрмийн сан бол Засгийн газар хөрөнгө оруулалт хийгээд 1 их наяд төгрөг болчихсон.

Өнөөдөр Монголбанкны хуримтлагдсан алдагдал 3.1 их наяд төгрөг байгаа. Тэгэхээр энэ хуримтлагдсан алдагдлыг төлж барагдуулсны дараагаар дүрмийн сангаа нэмэгдүүлнэ гэж ингэж үзэх юм бол бидэнд доор хаяж 10 жил хүлээхээс өөр аргагүй нөхцөл байдал үүсээд байна. Тийм учраас бид энэ 10 жил одоо нийт алдагдлаа төлж барагдуулахаа хүлээхгүйгээр дүрмийн сангаа нэмэгдүүлэх ийм зорилтыг тавьж байгаа. Монголбанкны Ерөнхийлөгчийн хувьд миний барьж байгаа бодлого юу байна вэ гэвэл 2017 онд Монголбанкийг алдагдалгүй ажиллуулъя. Алдагдалгүй болгоё. Урьд нь алдагдалтай 2012 оноос хойш удаан хугацаанд алдагдалтай ажиллаж ирсэн юм байна. Одоо бид бол алдагдалгүй ажиллуулахын төлөө зорьж ажиллаж байна, 2017 онд. За 2018 оноос бол тодорхой хэмжээний ашиг гарах байх гэж харж байгаа. Тэгэхээр энэ гарсан ашгийнхаа нэг хэсгээр Монголбанкны дүрмийн санг одоо нэмэгдүүлж авъя. 2018 онд ийм зорилт тавьж байна.

Тэгээд энэ зорилтыг бас хэрэгжүүлэх бололцоотой гэж үзэж байгаа. Тухайлбал, Монголбанк 2017 оны эхний улиралд 125.0 тэрбум төгрөгийн ашигтай ажилласан. 2017 оны эхний хагас жилд. Хагас жилд 125.0 тэрбум төгрөгийн ашигтай ажилласан. Оны төгсгөл рүү, 2017 оны төгсгөл рүү бол аятайхан дүр зураг бас гараад ирэх болов уу, алдагдлаасаа салах ийм боломж үүсэх болов уу гэж үзэж байна. 2018 онд бид ашигтай ажиллах ёстой.

Тэгэхээр энэ зорилтоо бид мөнгөний бодлогын баримт бичигтээ тусгаад Их Хурлаар батлуулж авъя. Тэр ашгийнхаа тодорхой хэсгээр дүрмийн сангаа 100.0 тэрбум болгож нэмэгдүүлэх цаг ирлээ гэж ингэж үзэж байгаа юм. За бусад асуултуудад та.

**Д.Дамба-Очир: -** 4 номерын микрофоныг өгье.

**Б.Баярдаваа: -** Б.Жавхлан гишүүний асуусан асуултад, М.Оюунчимэг гишүүний асуусан асуултад. Хоёр асуултад хариулъя.

Эхнийх нь тэр зээлийн хүүтэй холбоотой зээлийн хүүг тогтоох асуудал. Монголбанкны Ерөнхийлөгчийн өмнөх яриандаа дурдсанаар ажлын хэсэг байгуулагдан ажилласан. Ажлын хэсэг бол нэлээд өргөн бүрэлдэхүүнтэй байгаа. Өчигдөр бол хамгийн сүүлийн ажлын хэсгийн хуралдаан болсон. Ажлын хэсгийн хуралдаан дээр нэг эхний судалгааны үр дүнгүүдийг танилцуулахад зээлийн хүү өндөр байхад нөлөөлж байгаа хэд хэдэн том хүчин зүйлүүд байгаа. Энд бол нэгдүгээрт эх үүсвэрийн зардал. Эх үүсвэрийн зардалд нөлөөлж байгаа гол хүчин зүйл нь манай эдийн засгийн өөрийнх нь эрсдэл. Эрсдэлийн түвшин өөрөө юу байна вэ гэхээр зэрэг энэ дотор нь бодлогын тууштай байдал, бодлого нь хэр урт хугацааг харж хэрэгжүүлж байна. За эдийн засгийнх нь өөрийнх нь бүтэц байдал, төрөлжилт нь ямар байна. Аль нэг тухайлсан нэг төрлийн шокноос хэт их өндөр хамааралтай байна гэх мэтчилэн ийм зүйлүүд бол орж ирж байгаа. Өөрөөр хэлэх юм бол бид нар өнгөрсөн хугацаагаа харахаар зэрэг эдийн засаг, уул уурхайн салбараас хэт өндөр хамааралтай, уул уурхайн салбарын үнийг дагаад орж ирсэн урсгалыг бид нар зохистой хэрэглэж чаддаггүй. Тухайн үед нь хэрэглээд шавхчихдаг. Нөөцөө нэмэгдүүлж чаддаггүй. Төсвийн санхүүгийнхээ чадавхийг сайжруулж чаддаггүй. Энэ зүйлүүд нь эргээд хөрөнгө оруулагчид бол энэ Монгол Улсын зээлжих зэрэглэлийг харахдаа маш эрсдэлтэй гэж хардаг. Энэ эрсдэлтэй гэж харахаар зэрэг буцаад нөгөө гадаад зах зээл дээр байгаа хүүнд шингэж байгаа тэр хүүний нэмэгдэл үнэ бол маш өндрөөр тогтоогддог. Гадаад зах зээл дээрээ бид нар одоо жишээлэх юм бол 2014, 2015 онд бол бонд босгохдоо 11, 12 хувиар босгож байсан. Гэтэл дотоодод байгаа хүүний хүү бол тэрнээс харьцангуй харин бага бүр долларынх нь хүү бол 6, 7, 8 хувьтай. Төгрөгийнх нь хүү 12.0 хувьтай байх жишээтэй. Тэгэхээр зэрэг нэг том хүчин зүйл нь бол энэ. Энэ нь эргээд бид нар луу юу орж ирж байна вэ гэхээр зэрэг бүтцийн өөрчлөлтийн тухай асуудлыг оруулж ирж байгаа.

Хоёрдугаарт нь, дахиад бас банк талдаа ч бас асуудлууд байгаа. Банк талдаа зохистой засаглалын асуудлууд байна. Банк өөрөө бизнесээ төлөвлөхдөө зөвхөн нэг жилээр биш харьцангуй урт хугацаанд бизнес нь тогтвортой явахаар, урт хугацаанд тогтвортой өгөөж авчирдаг тийм байдлаар төлөөлөн удирдах зөвлөлөөс нь гүйцэтгэх удирдлага руугаа чиглэл өгдөг ийм засаглал руу орохгүй бол бас болохгүй байна гэж зүйлүүд бол яригдаж байгаа.

Дээрээс нь ахиад тэр хадгаламжийн хүүнээс зээлийн хүү рүү очиж байгаа, тэр шингэж байгаа, тэр зөрүүнд нөлөөлж байгаа хүчин зүйлүүд бий. Энэ дотор нь банкны бизнесийн өөрийнх нь үр ашигтай байдал, буцаад зээлийн чанар, чанаргүй зээлийнх нь үнэ бас тэр лүү сууж өгч байгаа. Чанаргүй зээл нь эргээд бас юутай холбогдож байна вэ гэхээр зэрэг. Тийм. Энэ зүйлүүдээс эргээд макро зохистой бодлогыг хэрэглэх шаардлага нь гарч ирж байгаа.

Өөрөөр хэлэх юм бол энэ дотор макро зохистой бодлогын ялгаатай юм нь одоо бид нарын уламжлалт бодлогоос юугаараа ялгаатай вэ гэхээр зэрэг зөвхөн хүү биш банкны зохистой харьцааны шалгуур үзүүлэлтүүдийг системийн эрсдэлийг бууруулах макро тогтвортой байдлыг хангах чиглэл рүү ашиглах ийм боломжийг олгож байгаа.

Өөрөөр хэлэх юм бол энэ дээр хэд хэдэн зорилтууд тавигдана. Энэний завсрын зорилтууд нь юу яригдаж байна вэ гэхээр зэрэг зээлийн зохистой өсөлтийн тухай яригдана. Хоёрдугаарт нь, долларжилтын асуудал яригдана. Гуравдугаарт нь, аль сектор дээр ямар хэмжээний өсөлт, ямар хэмжээний зээл гарах вэ гэдгийг тэр зохистой харьцааны шалгуур үзүүлэлтүүд, эрсдэлийн жин зэрэг үзүүлэлтүүдээр тогтоож өгөх ийм боломж бол бид нарт нээгдэнэ. Энэ нь бол эргээд нөгөө түрүүний яриад байгаа тэр эдийн засгийн одоо юу гэдэг юм тогтвортой байдал, эдийн засгийн секторуудын төрөлжилт гэх мэтчилэн ийм зүйлүүд рүү орж ирж байгаа. Энэ бодлого бол харьцангуй шинэ. Бид нар бол ирэх жилийн зорилтдоо оруулж өгч байгаа ийм асуудал байгаа.

**Д.Дамба-Очир: -** Сангийн сайд. Ч.Хүрэлбаатар сайдын микрофоныг өгчих.

**Ч.Хүрэлбаатар: -** Зээлийн хүүг буулгах тухай асуудал ярьсан юм шиг яригдсан учраас би бас залруулъя.

Улсын төсвийн зардал дотор хамгийн их одоо хэсэг эзэлж байгаа зүйл нь энэ Монгол Улсын өмнө нь авсан гадаад дотоод зээлээс төлж байгаа хүүгийн зардал байгаа юм. Үндсэндээ 1.3 их наяд төгрөгийг бид нар зээлийн хүүд төлж байгаа. Тэтгэврийн сангаас нийт Монгол Улсын ахмадуудад олгож байгаа, тэтгэвэрт олгож байгаа мөнгөний хэмжээ 1.4 их наяд байхгүй юу. Яг түүнтэйгээ адилхан мөнгийг зөвхөн зээлийн хүүд төлж байгаа.

Тэгэхээр би Сангийн сайд болонгуутаа юу ярьсан юм бэ гэхээр энэ мөнгийг бууруулна. Зээлийн хүүд төлж байгаа мөнгийг бууруулна. Тэгэхээр дотоодоосоо бид нар одоо жилийн 12-оос 19 хувийн хүүтэй тийм өндөр зээллэгийг авахыг зогсооно, бууруулна гэдэг энэ зүйл хэлсэн. Энэ бол хоёр ялгаатай зүйл. Хүүгийн асуудал бол Монголбанк байх ёстой. Гэхдээ төсвийн зөв бодлого явж байж, мөнгөний бодлого зөв явж байж. Дээр нь мөнгөний бодлого, төсвийн бодлого зөв зүйтэй хэмжээнд уялдаж байж энэ хүү буулгах нөхцөлийг бол бүрдүүлнэ.

Тийм учраас 2018 ондоо бид нар ямар бодлого барьж байна вэ гэвэл аль болохоор өндөр хүүтэй зээлийг арилжааны банкуудаас авахгүй. Ер нь болж өгвөл энэ 2018 ондоо багтаагаад өндөр хүүтэйгээр арилжааны банкуудаасаа зээлийг авахгүй байх ийм боломжийг бол бид нар харж байгаа.

Одоо бол гадаадад бонд гаргах ажлын хэсэг бол ажиллаад явж байгаа. Ер нь цаашдаа бид нар ямар байр суурь барьж байна вэ гэвэл Засгийн газрын бондыг Монголдоо гаргадаг. Монголд энэ гадаадын хөрөнгө оруулалтын банкныхан бонд сонирхож байгаа хүмүүс нь өөрсдөө авдаг байх ийм тогтолцоо руу ер нь орох нь зүйтэй гэж байгаа юм. Өөрөөр хэлбэл заавал гадаадад явж өөрсдийнхөө бондыг тайлбарлаж одоо тэрийг нь худалдаж авдаг биш дотооддоо бид нар гадаад доллараар ч юм уу, юаниар ч юм уу, төгрөгөөр ч юм уу бондоо гаргадаг. Гаднын ямар нэгэн оролцогч нь өөрсдөө шууд манай үнэт цаасны зах зээл дээрээс худалдаад авчих ийм нөхцөлийг бүрдүүлэх юм бол бид нар тэр зуучлагч нарт төлдөг төлбөргүй, хүүг буулгах ийм боломжийг бол бүрдүүлнэ гэж үзэж байгаа.

Тийм учраас Сангийн яамнаас 2018 онд энэ өрийг санхүүжүүлэх арга хэмжээн дээр нэлээд тийм шийдэмгий арга хэмжээнүүдийг авъя гэсэн ийм байр суурьтай байгаа. Ингэж чадах юм бол нэлээд их хэмжээний эх үүсвэр Монголд орж ирэх юм бол энэ харин цаашдаа одоо хүү буулгах бүх нөхцөлүүдийг бүрдүүлнэ гэж үзэж байгаа.

**Д.Дамба-Очир: -** Баярбаатар аа, чи нэг товчхон тодорхой хариулаадахаач. Тэр активын удирдлагын асуудлаар тодорхой нэг. Оруулах юм уу, үгүй юм уу гээд нэг асуусан.

2 номерын микрофоныг өгөөдөх дөө. Хэн хариулах юм? 3 номерыг өгөөдөх дөө.

**Н.Баяртсайхан: -** Активын удирдлагын тухай хууль боловсрогдоод бэлэн болсон. Б.Чойжилсүрэн Сангийн сайд байх үед нь би та Засгийн газраараа дамжуулж энэ асуудлыг Улсын Их Хуралд оруулж өгөөчээ гэсэн хүсэлтийг тавиад ингээд Сангийн яаманд хүргүүлчихсэн байгаа. Одоо Ч.Хүрэлбаатар сайд энэ асуудлыг дэмжиж ажиллаж өгөөчээ гэж одоо бид бас хүсэж байна.

Тэгэхээр гэхдээ энд нэг асуудал үүсчихээд байгаа. Тэр юу вэ гэхээр активын удирдлага бол чанаргүй зээлийг, активын удирдлагын компани нь бол чанаргүй зээлийг бууруулах, багасгах одоо улсын маш үр дүнтэй туршлага юмаа гэдгийг Азийн хөгжлийн банк болоод манай донор зарим улс орнууд, тухайлбал Солонгос Улс энэ талаар маш их ярьж байгаа. Бид ерөөсөө банкуудаа энэ активын удирдлагын компаниар дамжуулж банкуудынхаа нөхцөл байдлыг сайжруулсан юм гэж.

Гэтэл одоо манай бид нартай хамгийн гол хэлэлцээ хийж байгаа Олон Улсын Валютын Сан активын удирдлагын компани байгуулах асуудлаа та нар жаахан түр зуур хойшоо тавьж бай. Эхлээд банкны салбарт чинь бид нар активын чанарын үнэлгээ хийх. Дахин хөрөнгөжүүлье. Банкны салбарт бүтцийн өөрчлөлт хийе. За ийм арга хэмжээ авсны дараа та нар тэр активын удирдлагынхаа асуудлыг ярьдаг юм байгаа биз. Энэ наад хууль гаргах асуудлаа жаахан хойшлуулаачээ гэсэн ийм зүйлийг ярьсан байгаа.

Тэгэхээр энэ дунд одоо Монголбанк жаахан байр суурь хоёрдож мөнгөний бодлогын баримт бичигт энэ талаар тодорхой бид нар тусгаагүй. Гэхдээ бидний санаа бол энэ хуулийг бол 2018 онд багтааж гаргах явдал бол чухал байна гэж үзэж байгаа. Зүгээр хэрэгжих эхлэх хугацаа нь бол 2019 оны 01 дүгээр сарын 01-нээс ч гэдэг юм уу ийм байдлаар зохицуулах боломж байна гэж ингэж бид харж байгаа юм.

Тэр корреспондент банктай холбоотой үүсэх хүндрэлийн талаар Б.Лхагвасүрэн Дэд Ерөнхийлөгчийг хариулахыг хүсье.

**Д.Дамба-Очир: -** 4 номерын микрофоныг өг дөө.

**Б.Лхагвасүрэн: -** Н.Баяртсайхан Ерөнхийлөгч түрүүн энэ Мөнгө угаах терроризмын тухай хууль. Энэтэй холбогдуулаад 15 сар авах арга хэмжээний төлөвлөгөөний талаар дурдсан. Энэ маань өөрөө яагаад ийм зүйл хийх шаардлагатай вэ гэхээр хэрвээ Монгол Улс одоо энэ мөнгө угаах терроризмын тухай энэ байгууллагын юугаар саарал жагсаалтад орчих юм бол манай арилжааны банкуудад нөгөө олон улсад нээсэн корреспондент дансууд өөрөө хаагдах юм. Яагаад гэвэл энэ саарал жагсаалтад орсон улстай юм уу, энэ улсын банкуудтай бусад улсын банкууд харьцахгүй гэсэн ийм зарчим баримтлаад энэ нь хаагдана.

Тэгэхээр зөвхөн банкны харилцах данс хаагдаж байгаа биш банкны төлбөр тооцоогоор дамжиж манай аж ахуйн нэгжүүдийн экспорт, импорт, энэ бүх гадаад харилцаа өөрөө зогсох ийм эрсдэл байгаа гэдэг харагдаж байгаа. Ингээд ямар ч байсан 7 сард болсон хурлаас ийм 15 сарын үүрэг өгсөнтэй холбогдуулаад зарим нэг гаднын томоохон. Одоо ялангуяа нэлээн тийм үндэстэн дамнасан гэдэг олон улсад байдаг тэр банкууд манай банкуудтай бас ингээд ийм сануулгыг нь бас өгчихсөн байгаа. Хэрвээ Монгол Улс хар жагсаалтад орох юм бол танай энэ харилцах дансыг бид хаана шүү гэдэг юм уу. Гэх мэтчилэнгээр. Тэгэхээр энэ маань өөрөө Монгол Улсад урсаж байгаа, орж ирж байгаа их томоохон эрсдэл гэж Монголбанк харж байгаа. Тийм.

**Д.Дамба-Очир: -** М.Оюунчимэг гишүүн тодруулъя гэж байна.

**М.Оюунчимэг: -** Ч.Хүрэлбаатар сайдаас асуумаар байна. Одоо “Гэрэгэ бонд” гаргах гээд ингээд ажиллаж байгаа гээд тэгсэн шүү дээ. Тэгэхээр одоо сая та хэллээ. Гадаад дотоодод төлж байгаа зээлийн хүүд төлж байгаа мөнгийг бууруулах бодлого барьж байна гэж тайлбарлаж байна шүү дээ. Тийм ээ.

Тэгэхээр одоо тэгвэл босгож байгаа энэ бонд маань “Дим Сам бонд”-ынх 4.9 байсан уу. Тийм. Тэгэхээр одоо тэгвэл “Гэрэгэ”-гийн эдийн засгийн өнөөгийн нөхцөл байдлаас харахад гаднаас босгож байгаа энэ бонд өөрөө бас бага хүүтэй байж чадах уу? Нэгд энд тодорхой хариулт өгөхгүй юу.

Хоёрт, энэ Монголбанкнаас бас тодруулж байна л даа. Энэ санхүүгийн зуучлалын цар хүрээг өргөжүүлэх шаардлагатай гээд. Шаардлагатай тохиолдолд банкуудыг дахин санхүүжүүлэх хүртэл арга хэмжээ авна гээд. Эндээс харахад санхүүгийн салбар өөрөө маш өндөр эрсдэлд хүрчихээд ингээд байна уу, эсвэл Монголбанк маань өөрөө хэт болгоомжлоод ингэж хандаад байна уу? Энэ дээр нэг хариулт авчихъя.

**Д.Дамба-Очир: -** Ч.Хүрэлбаатар сайд.

**Ч.Хүрэлбаатар: -** Ер нь нөгөө 2012 онд Хөгжлийн банкны 580-ынх, 2012 оны Чингис бондууд чинь нөгөө 4-өөс 5 хувийн хүүтэй гарсан юм. Яагаад гэвэл тэр үед Монгол Улсын эдийн засгийн өсөлт 17.0 хувьтай, эдийн засгийн хөрөнгө оруулалт ид нэмэгдэж байсан. Жилдээ 4 тэрбум долларын гадаадын хөрөнгө оруулалт ордог. Монгол Улсын валютын нөөц 2.6 тэрбум төгрөгийн нөөцтэй. Бэлэн. Ийм байсан. Сүүлд гаргаж байгаа үнэт цаасууд бол дандаа 8-аас 9-ийн хооронд гарсан байгаа.

Одоо тэр гэрээ хэлцлүүд нь яг худалдаа арилжаа нь яг ид явагдаж байгаа. Тэгээд хүүгийн талаар би тодорхой хэлж мэдэхгүй байна. Гэхдээ тэр 8-аасаа доошоо буух нь бол ойлгомжтой байх шиг байна лээ.

**Д.Дамба-Очир: -** Б.Баттөмөр гишүүн асуултаа тавья.

**Б.Баттөмөр: -** Энэ мөнгөний бодлого, сангийн бодлого хоёр уг нь хоорондоо уялдаатай явж л батлагддаг. Монгол Улсын 2018 оны төсвийг өргөн бариад буцаад татаад авчихсан байгаа. Сангийн бодлого маань тодорхойгүй, бид ойлголтгүй байж байгаа энэ үед бол. Дээрээс нь мөнгөний бодлого ингээд яриад явахаар хэр зэрэг оновчтой юм бол доо.

Санхүүгийн паник буюу эрс тийм тогтворгүй байдал үүсэхгүй нь гэсэн нэг ийм дүгнэлтийг хийж байна л даа. Энэ мөнгөний бодлогын баримт бичгээс. Хугацаа хэтэрсэн болон чанаргүй зээлийн хэмжээ одоо буурахгүй байгаа. Энэ одоо санхүүгийн тогтворгүй байдал үүсэж болзошгүй байдал үүсэх үү, үгүй юу? Ийм нэг асуулт байна.

Хоёр дахь асуудал энэ арилжааны банкуудын хөрөнгийн үнэлгээ тийм багасах эрсдэл байна уу, үгүй юу? Хоёр дахь асуудал ийм асуудал.

Гурав дахь асуудал. Төв банкны үнэт цаасны үлдэгдэл 2 их наяд төгрөг. 12.0 хувийн хүүтэй. Энэ хэр зэрэг зохистой харьцаа юм бол доо. Ийм нэг асуулт байна*.*

Дараагийн асуудал энэ алт худалдан авахтай холбоотой асуулт байна л даа. Яах вэ манайхан алт худалдаж авч байна. Идэвхтэй авч байна. Лондонгийн биржийн үнээр авч байгаа гэж байгаа. Монгол төгрөгөөр авч байгаа. Энэ Монгол төгрөгөөр аваад буцаад энэ валют болоод энэ валютын эрэлт үүсгээд байгаа юм биш үү? Би ерөөсөө валютын ханш ерөөсөө буурахгүй байна шүү дээ. Энэтэй уялдуулаад. Энэ ийм нөлөөлөл хэр зэрэг байна вэ?

Тэр алтыг цэвэршүүлээд гадагшаа гаргаж цэвэршүүлдэг гэж байна. Алт цэвэршүүлэх үйлдвэрийг одоо лав л миний мэдэх энэ ардчилал зах зээлийн нийгэмд шилжсэн 27 жилийн хугацаанд л ярьж байна. Энэ яагаад болдоггүй юм бол. Хэр зэрэг одоо хэдэн долларын өртөгтэй төсөвтэй ингэж барьж болох вэ?

Нэг килограмм ч юм уу, нэг тонн алтны цэвэршүүлэх зардал Монгол Улс хэдэн төгрөг төлж байна. Нууц биш бол хэлж өгөөч. Энэ алттай холбоотой. Яах вэ алт аваад байдаг. Фрийдманы нэг хэлсэн үг байгаа шүү дээ. Нөгөө нэг нүхнээс аваад банк гээд нэг нүхэд хийчихэж байна гээд. Тийм ээ. Тэгэхээр энэ алтны менежмент ер нь ямар байх ёстой юм бэ? Ямар байна вэ? Алтыг аваад хадгалаад байх нь хэр зэрэг эдийн засгийн хувьд өгөөжтэй байдаг юм бол л доо. Аливаа юм хөдөлгөөнд орж байж. Мөнгө гэдэг чинь хөдөлгөөнд орж байж л илүү үр ашигтай байдаг. Энэ чиглэлээр ер нь Монголбанкны бодлого ер нь ямар байна вэ?

Нөөц алтыг хөдөлгөөнд оруулах, үр ашигтай байлгах чиглэлээр энэ орчин үеийн хандлагууд ер нь ямархуу байна гэсэн ийм асуултууд байна.

**Д.Дамба-Очир: -** 3 номер хариулна.

**Н.Баяртсайхан: -** Тэгэхээр төсөв мөнгөний бодлого одоо анх боловсрогдохдоо хоорондоо нэлээд харилцаа холбоотой, уялдаатай боловсрогдсон. За тэгээд Засгийн газар 2018 оныхоо төсвөө буцаагаад татчихсан байгаа. Би ойрын үед өргөн баригдана гэж ойлгож байгаа. Ерөнхий параметр үзүүлэлтүүд бол бид хоорондоо ярилцаж байж одоо хийсэн. Сангийн яам, Монголбанк энэ чиглэлээр хамтарч ажиллаж бодлогын баримт бичгүүдээ боловсруулсан юм.

2018 онд бол бид Монголын эдийн засагт тогтворгүй тийм нөхцөл байдал үүсэхгүй гэдэгт итгэлтэй байна. Харин ч одоо 2016, 2017 онд бол маш амаргүй он жилүүд байлаа. Энэ он жилүүдээ бид амжилттай даван туулж байна. Тэгэхээр 2018 оноос бол эдийн засаг тогтворжилт нөхцөл байдал үүссэн гэж харж байгаа. Олон Улсын Валютын Сантай байгуулсан энэ хөтөлбөрийн хүрээнд одоо хоёр дахь шатны үнэлгээ явагдаж байна. Энэ хоёр дахь шатны үнэлгээ амжилттай явагдах юм бол он дуустал, 2017 ондоо багтааж 580 орчим сая америк доллар орж ирэх гэж байна. Энэ олон улсын байгууллагууд, донор улс орнуудаас.

2018 онд 1 тэрбум орчим доллартай тэнцэх хэмжээний мөнгө бас Монголын эдийн засагт орж ирэх гэж байна. Тэгэхээр энэ бол Монгол Улсын эдийн засагт цаашдаа тогтвортой байх баталгаа болно гэж үзэж байгаа.

Харин энэ аятайхан боломж нөхцөл байдлыг ашиглаж бид тэр нөгөө том хэмжээний төсөл хөтөлбөрүүдээ одоо хөдөлгөж эхлэх цаг бол үнэхээр болсон шүү. Одоо мега хөтөлбөрүүдээ одоо эхлүүлье. Энэ бол ингэж байж одоо манай эдийн засаг цаашдын хурдтай ийм өсөлт хөгжилтийн замд гарна гэж бид үзэж байгаа юм.

Бид активын чанарын үнэлгээ бол одоо яг хийгдэж байна. Энэ чанарын үнэлгээ хийгдсэний дараагаар хэд хэдэн үе шаттай ажлууд хийгдэнэ. Тэр бүгдийгээ бид нууж хаах зүйлгүйгээр. Б.Баттөмөр гишүүн ээ. Энэ мөнгөний бодлогын баримт бичигтээ бид нар бол бүр үе шат дараалан ийм ийм ажил хийгдэх гэж байгаа гээд бичсэн байгаа. Тэгэхээр энэнээс та бүгд одоо бид нарын энэ дахин хөрөнгөжүүлэлттэй холбоотой асуудлыг та бүгд эндээс уншиж танилцахыг би хүсье. Дахин энэ дээр би давтаж яриад юу хийх вэ.

Алт цэвэршүүлэх үйлдвэр манай зэргэлдээ Казахстан Улсад 60 орчим сая америк доллараар жилд 50 тонн алт, 50-иас 60 тонн алт одоо цэвэршүүлэх үйлдвэр барьж байгуулсан байна лээ. Тэгэхээр ерөнхий нэг ханш бол энэ хэмжээний юм уу гэж үзэж байгаа. Тэгээд манай Монголын аж ахуйн нэгж, байгууллагууд, хувийн хэвшлүүд энэ чиглэлээр алт цэвэршүүлэх үйлдвэр барьж байгуулах санал санаачилга гаргах юм бол бид дэмжихэд бэлэн байгаа.

Өнөөдөр бол харин бид алтаа гадаадын, Швейцарийн алт цэвэршүүлэх компаниар цэвэршүүлж байна. Бид нарын гарч байгаа зардал бол 1 унци алтанд 1.2 долларын зардал гаргаж байгаа 1 унцид. Тэгэхээр энэ хэмжээний жишиг бол Монголд тогтчихоод байна гэж үзэж байгаа.

Бид алтыг худалдаж авчихаад хадгалаад байгаа юм биш ээ. Ийм боломж бол бидэнд байхгүй. Бусад улс орны төв банкууд бол одоо алт худалдаж аваад хадгалж байна. Хамгийн том алттай төв банк бол 38 мянган тонн алттай. Дунд зэргийн хөгжилтэй манай хоёр хөрш одоо Хятад, Орос гэсэн улсууд бол 8100 орчим тонн алт хадгалаад байж байна. Төв банкууд нь. Бидэнд бол тийм боломж бол байхгүй. Тийм учраас бид алтаа цэвэршүүлдэг. Цэвэршүүлсэн алтаа шууд худалдаж мөнгөжүүлж байгаа. Ингэж валютынхаа нөөцийг бид нэмэгдүүлж явж байгаа. Тийм учраас хадгалаад байгаа юм байхгүй. Мөнгө болгож харин бид хөдөлгөөнд оруулах, ашигтай газар байршуулах ийм ажлыг бол хийж авч байна.

Алтыг бид нар худалдаж авч байна. Нэлээд идэвхтэй авч байгаа. Энэ алтыг худалдаж авсан мөнгө хаашаа орж байна вэ гэдэг дээр бид нар Монголбанкнаас судалгаа хийсэн. Ерөнхийдөө Төв банкны үнэт цаас руу ороод байгаа. Тэгэхээр бид нар валютынхаа ханшийг тогтворжуулахын тулд…/минут дуусав/

**Д.Дамба-Очир: -** 3 номер дээр 1 минут нэмээд өчих.

**Н.Баяртсайхан: -** Худалдаж авсан алтыг борлуулж байна. Тэгээд борлуулсан алтаа бид судалгаа хийж үзэхэд голдуу Төв банкны үнэт цаас руу орж байна гэсэн тооцоо судалгаа бидэнд байгаа. За баярлалаа.

**Д.Дамба-Очир: -** Гишүүд асуулт асууж, хариулт авч дууслаа. Үг хэлэх гишүүд байна уу? Үг хэлэх гишүүд байвал нэрсээ өгье. Б.Баттөмөр гишүүнээр тасаллаа. Ц.Даваасүрэн гишүүн үгээ хэлье.

**Ц.Даваасүрэн: -** За баярлалаа. Энэ мөнгөний бодлого дээр бид нар нэг зүйлийг бас анхаарах талаар би түрүүн ярьсан. Валютын ханш, нөөцийг нэмэгдүүлсэн тухай та бүхэн яриад байна лээ. 400 саяар нэмэгдсэн гэдэг чинь үндсэндээ ер нь биднээс шалтгаалахгүйгээр үндсэндээ нөгөө нүүрс, алт, зэсний чинь үнэ шүү дээ.

Тэгэхээр биднээс шалтгаалах юмыг хийх тухай л би яриад байгаа байхгүй юу. Зөвхөн алтны тухай асуудал Монголбанкных гэж ойлговол бас арай явцуу юм болно. Монголбанк бол импортыг орлох, экспортыг нэмэгдүүлэхэд чиглэсэн мөнгө зээлийн бодлого бас явуулах ёстой. Тэрийг одоо та бүхэн үгүй гэж үзэж байгаа бол ёстой утгагүй зүйл болно шүү дээ. Энэ банкны системдээ тийм зээллэгийг явуулах чиглэлийг анхаарах. Зөвхөн жижиг, дунд үйлдвэрийн бодлогоор энийг явуулна гэвэл энэ худлаа. 20 жил жижиг, дунд үйлдвэрийн юм явууллаа бид нар.

Өнөөдөр импортыг орлох юм хийгээд ирсэн байгаа хөөрхий нэг сэтгэлтэй хүн өнөөдөр өнчин ишиг шиг л байна шүү дээ. Тэрийг хэн ч дэмжихгүй л байна шүү дээ. Нэг барилгын материал дээр хүртэл хөөрхий нэг та нарын валютыг хэмнэх ийм үйлдвэр хийчихсэн байхад тэрийг хэн ч дэмжихгүй л байгаа шүү дээ. Тэгээд хөөрхий хаалгаа барьж л байгаа байхгүй юу даа. Энэ дээр л бид нар бодлого дутагдаад байна гэж ингэж хэлээд байгаа юм.

Сая бол. Одоо жишээлбэл ингээд манайхан гаднаас хямд зээлийн хүү гэж яриад байгаа юм. Хэрвээ валютын ханш тогтвортой байхгүй тохиолдолд бол энэ чинь шал худлаа юм байхгүй юу. Одоо Чингис бонд 4 хувийн хүүтэй гэж бодъё л доо. Одоо тэр үед байсан ханш 70 хувь уначихсан байгаа шүү дээ. Тийм биз. Зүгээр хүүгээр яриад байж болохгүй байхгүй юу. Бид нар чинь Монгол төгрөгөөр валютаа худалдаж авч буцааж төлнө. Харин тэр төсвийн зээлээс чинь илүү гаднаас авсан бидний зээл чинь илүү үнэтэй болчихсон байгаа. Мөнгөний ханш унасан учраас.

Барилгын салбарын компаниудын дийлэнхи ер нь зүгээр дампуурлын байдалд орсон нь бол банкуудаас валютаар зээл авчихсан компаниуд юм билээ шүү дээ. Тэгээд 70 хувийн мөнгөний ханшийн уналтад орчихсон. Одоо тэр зээлээ төлж чадахгүй болчихсон ийм л байгаа юм билээ. Тэгэхээр гаднаас зээл авна гэдгийг бол хямд хүүтэй байна гэж харж болохгүй. Төгрөгийн ханш тогтвортой байх уу гэдгийг харах ёстой. Төгрөгийн ханш одоогийнх шиг байгаад байх юм бол гаднаас авч байгаа 6 хувийн зээл чинь 70 хувийн уналттай болох юм бол маш өндөр зардлаар бид нар буцааж төлөх болж байгаа юм.

Тийм учраас би энэ Засгийн газартай хамтраад энэ явуулж байгаа жижиг, дунд үйлдвэрийн бодлого энэ ер нь зүгээр аль чиглэлийн бизнесээ бид нар түлхүү авч явах вэ гэдэг юм нь дээр эрс өөрчлөлт гаргах ёстой юм. Хөдөө аж ахуйн чиглэл нь байх ёстой юм уу? Манайх бол бодлогогүй ингээд хамаагүй зүгээр жижиг, дунд үйлдвэр гэнгүүт хавтгай цацсандаа өнөөдөр ямар ч үр дүн гараагүй байх. Бодлоготой болоод ирэх юм бол тэр нэг барилгын материал ч байдаг юм уу, импортыг орлох. Үгүй нэг импортыг орлох. Танай валютын нөөцөөс 1 доллар ч гаргахыг хэмнэж байгаа хүнийг бид нар хайрладаг болох хэрэгтэй байхгүй юу. Экспортоо чаддаггүй юмаа гэхэд бол.

Сая ер нь яах вэ жижиг, дунд үйлдвэрт бол өнгөрсөн хугацаанд сайн зээл өгөх нь өгсөн юм билээ. Эргээд нөхөд нөгөө төрийн бодлого, дэмжлэг байхгүй учраас ихэнхи нь дампуурсан юм билээ. 60 хувь нь одоо үндсэндээ зээлээ төлж чадахгүй болчихоод байгаа юм билээ. Жижиг, дунд үйлдвэрийн сан, тэгээд тэр Чингис бондоос мөнгө авсан улсуудыг харахаар одоо тийм болсон байгаад байгаа байхгүй юу. Тэгэхээр энийг л яах юм бэ гэдгийг эхлээд бид нар импортыг орлох бүтээгдэхүүнүүд дээр явъя. Экспортыг дэмжинэ гэдэг бол тэр том зах зээлдээ бас амаргүй зүйл. Манайд яах вэ давуу байгаа нь бол кашмер, одоо ноолуур. За яах вэ бас нэг арьс ширний юм нь дээр бол бид нар юм хийгээд байж болно.

Өнөөдөр хонины нэхий 500 байна уу. Гэтэл хонины нэхийг бид нар гаднаас угаасан нэхий худалдаж авахдаа 100 доллараар авч байгаа шүү дээ. Тэгээд энэ хоёрын хооронд жишээлбэл нэмүү өртөг хэт үүсгэж болох нь уу гэдгийг хар л даа. Австрали яваад Австралийн онгоцны буудлаас бидний авч байгаа нэхий 100 доллар байгаа шүү дээ. Гэтэл манайд 500 төгрөг байгаад байгаа шүү дээ. Ийм болох юмыг л бид нар мөнгө, зээлийн бодлого засгийн газрын зүгээсээ одоо бодлоготойгоор хийх асуудал бол дутагдаад байна гэдгийг л бид ойлгох юм бол цаашдаа ингээд нэг юм хийж байгаа, сэтгэл гаргаж байгаа ийм бизнесүүд нь аяндаа шалгараад явчихна. Өнөөдөр бол залилан мэхэлж байгаа, овжин байгаа бизнесмэн өр зээл нэмээд л яваад байгаа болохоос биш тэр нөхөр валютыг хэмнэхгүй, тэр нөхөр экспортыг хийхгүй байгаа байхгүй юу. Зүгээр л ингээд мөнгө угаах маягаар хандаад байдаг бизнесүүд нь илүү явчихсан. Яг одоо жинхэнэ бодит юм хийж байгаанууд нь төрийн бодлогоор дэмжигдэхгүй болчихоод байгааг л бид нар анхаарах ёстой юм.

**Д.Дамба-Очир: -** Б.Жавхлан гишүүн үгээ хэлье.

**Б.Жавхлан: -** За баярлалаа. Би Монголбанкныхан дээр зүгээр хүч нэмж үг хэлэх гэсэн юм. Тэр Мөнгө угаах, терроризмын санхүүжилтийн эсрэг бид нар ер нь ямар эрсдэл дээр ирчихээд байгаа юм бэ гэдэг дээр нэг л өгүүлбэр хэрэгтэй байгаа юм. Хэрвээ бид нар тэр эрсдэл рүү яваад орчих юм бол нөгөө эцсийн дүндээ нөгөө зээлжих зэрэглэл гэдэг юм байхгүй болно шүү дээ.

Одоо ингээд юун “B”, юун “B“ хасах. Монгол Улсад зээлжих зэрэглэл тогтоох ямар ч боломжгүй гэдэг хариу ирнэ. Тэгэхээр бүх юм зогсоно гэсэн үг. Тийм эрсдэлийн өмнө ирсэн байгаа. Уг нь хэдэн жилийн өмнө цагаан жагсаалт руугаа орсон. Одоо энэ хууль эрх зүйн орчиндоо хийх нэмэлт, өөрчлөлтүүдээсээ ингээд сунжраад байгаа учраас бид нар саарал руугаа орох эрсдэлтэй байгаа. Саарлаараа дамжаад хар луугаа орох юм бол тийм л юм болно. Тийм л юм хэлж байгаарай гэж та хэдэд захимаар байна.

Хоёрдугаарт, тэр зээлийн хүүгийн асуудал байна. Энэ удаагийн үндсэн чиглэлд орж ирж байгаа энэ зээлийн хүүгийн стратегийн энэ бичиг баримт нэлээн үр дүнтэй бүтээлч тийм юм болчихоосой гэж би их хүсээд байна. Урьд нь хэд хэдэн удаа Их Хурлаараа оруулсан. Ийм ийм зузаан юм байдаг. Б.Лхагвасүрэн захирал бол маш сайн мэдэж байгаа. Хэрэгжсэн юм гэж юу ч байхгүй.

Тэгэхээр энэ удаагийнх нэлээн бүтээлч шинжтэй л орж ирээсэй гэж хүсэж байна. Тэр дотор нэг юм байгаа. Богино хугацаанд, дунд хугацаанд, урт хугацаанд авах арга хэмжээнүүд гэж энийгээ сайн ялгаж бодлогын хэрэгслүүдээ тавиарай. Тэгэхгүй бол энэ бүгдийг нь хутгаад хаячихаар аль нь урт хугацаанд үр өгөөж нь гарах нь ч мэдэгдэхгүй. Хууль эрх зүйн орчин гэдэг бол энэ чинь бараг 5, 6 жилээс наашгүй шүү дээ.

Та нарын ярьж байгаа тэр Банкны тухай хуульд тэр хязгаарлалт тавина гэж байгаа. Тэр юу л бол доо. Тэрийгээ эргэж хараарай. Уг нь бол би мөнгөний бодлогынхноос хариултыг нь сонсъё гэсэн чинь хариулт ерөөсөө хэлсэнгүй. Уг нь бол тэрийг банкныхаа хуульд оруулж өгөөд үр дүн гарах юм уу гэдэг эдийн засгийнхаа агуулгыг тодорхойлчихоод дараа нь одоо хууль зүйн текстийнхээ асуудал орох болохоос биш энэ чинь хууль зүйн асуудал эхний асуудал бол биш.

Тэгэхээр энэ зээлийн хүүгийн стратегийн юм нь дээрээ маш чухал ач холбогдол өгөөрэй. Жишээ нь, хамгийн богино хугацаанд эффект гаргах хэрэгсэл юу байж болох вэ гэхээр хадгаламжийн даатгалын тогтолцоо байгаа шүү дээ. Энийг бид нар интервалдаад тавьчих хэрэгтэй. Хэрвээ өндөр хүүтэй байх юм бол банк талаасаа зардал гаргаад өндөр даатгал төлнө шүү. 15-аас дээш байх юм бол 1-ээс 2 хувийн даатгал төлдөг. Эрсдэлтэй гэж үзээд.

Энийг бол одоо банк талаас нь ингээд хязгаарлаж болно. Нөгөө харилцагч талаас нь юу вэ гэх юм бол энэ хадгаламжийн хүүгийн татвар байна. Бас интервалтай тавьчих хэрэгтэй. Өндөр хүүтэй байх юм бол өндөр татвар төлнө гээд. Тэгэх юм бол харилцагч талаасаа өндөр хүү рүү тэмүүлдэг тэр одоо урсгал нь хязгаарлагдана.

Энэ бол одоо богино хугацаанд авч хэрэгжүүлж эффект үр дүн гарах ийм боломжтой арга хэмжээ. За дунд хугацаанд юу байж болох вэ. Урт хугацаанд юу байж болох вэ гээд. Ийм бүтээлч байдлаар хандаж хийгээрэй л гэж одоо захъя даа. За баярлалаа.

**Д.Дамба-Очир: -** Ж.Ганбаатар гишүүн.

**Ж.Ганбаатар: -** За баярлалаа. Өнгөрсөн жилүүдтэй харьцуулахад бас зүгээр Монголбанк бас боломжийн ажиллаж байгаа юм болов уу гэж би бодож байна л даа. Долларын ханш бол учиргүй. Одоо зарим үед бол 3 мянган төгрөгөөр давах нь одоо хэдэн мянга болох нь гээд л одоо сонин сонин юм ярьдаг байсан шүү дээ. Одоо бас ч гэж дээш нь өсгөхгүй бууруулах талаас нь ярьж байгаа нь би бол дэвшилттэй байна гэж харж байна. Тэгээд энэ бол одоо бас нэг жил гаруйн хугацаанд бас хийж хэрэгжүүлсэн сайн ажлуудын нэг байна гэж ойлгож байгаа.

Би зүгээр долларын ханшийг бууруулах тал дээр идэвхийлэн сайн ажиллаарай. Зүгээр би бол харддаг заримдаа. Төр бол нэг их бууруулах сонирхол бага байдаг юм байна уу гэж. Буурсан тохиолдолд эерэг тал нь бол 90 хувьтай шүү. Ер нь хийж байгаа ажлын чинь үр дүн валютын ханшаас шалтгаална. Бид одоо ихэнхи түүхий эдээ гаднаас худалдаж авч байгаа. Энэ компаниудын үйлдвэрлэж байгаа бүтээгдэхүүний дийлэнхи нь бараг савлагаа, сав баглаа боодол, бензин шатахуун бүх зүйл одоо валютын ханшаас шалтгаалж байгаа.

Бизнес эрхлэгч нар энэ ажлаа төлөвлөхдөө. Одоо ер нь зүгээр ингээд нэг бэлэн юм одоо Эрээнээс л очиж авах боломжтой байх л даа. Ямар нэгэн ажлыг төлөвлөөд явахад бол доод тал нь нэг жилийн хугацаа хэрэгтэй шүү дээ. Тэгэхээр нэг жилийн дараахыг харж байж л бизнес. Хамгийн наад тал нь нэг жилийн дараахыг харж байж л бизнес явна. Нэг жилийн дараа миний энэ хийх, хийж хэрэгжүүлэх гэж байгаа ажил ямар ч барьцгүй бол энэ бизнес хийх сонирхол тэр хэвээрээ буучихаж байгаа юм. Тэрний оронд дарга болох нь хамаагүй барьцтай юм.

Тэгээд хүн болгонд ийм бодол байгаа учраас бидний ингээд хөгжил урагшлахгүй байгаа юм л даа. Тэгэхээр би тэр зээлийн хүүгийн дээд хязгаарыг тавиачээ гэдэг дээр бол мэдээж ямар нэгэн гал ирж магадгүй л байх. Тэрийг нь тавих ёстой. Валютын ханшийн дээд хязгаарыг ч тавих ёстой. Аж ахуйн нэгжүүд ажлаа төлөвлөж явмаар байна. 3 жилийн дараа манай төр засаг ийм байдалд хүргэхгүй гэдэгт итгэмээр байна. Тэгж байж ажлаа төлөвлөмөөр байна. Тэгж байж зоригтой бизнесээ хиймээр байна. Зоригтой хөрөнгө оруулмаар байна. Энийг хүн болгон хэлж байгаа. Энэ бол Монголбанкны болоод төрийн үүрэг шүү. Үүрэг. Зүгээр нэг ийм байвал болно, ийм байхгүй бол ийм л одоо чадахгүй нь дээ гэсэн үг бол гарч болохгүй. Энэ бол үүрэг байх ёстой.

Улаанбаатар хот одоо дэд бүтцээр хангаж байгаа шиг Монголбанк одоо бизнес эрхлэгчдийн өмнө бол одоо итгэл хүлээх ийм үүрэгтэй гэж би ойлгож байгаа. Энэ үүргээ биелүүлээрэй гэж. Жилийн хугацаанд бол би тодорхой хэмжээнд биелэлээ гэж үзэж байна. Цаашаа улам сайн биелүүлээрэй. Итгэл төрүүлээрэй. Мөнгөний бодлого гэдэг бол энэ рүү л явах ёстой. Ингэж байж л улс орон хөгжинө шүү. Баярлалаа.

**Д.Дамба-Очир: -** Б.Баттөмөр гишүүн үгээ хэлье.

**Б.Баттөмөр: -** Засгийн газраас оруулж ирэх энэ сангийнхаа бодлоготой мөнгөнийхөө бодлогыг дахиж нэг эргэж харах нь зөв байх. Тодорхой өөрчлөлтүүд бол хийгдэх байх. Гарах байх аа гэж ингэж бодож байгаа.

Инфляци гээд одоо бид нар зөндөө л ярьчихлаа. Зүгээр инфляцийг бол нам түвшинд барих бол Монголбанкны үндсэн үүрэг. Эдийн засгийн өсөлтийг дэмждэг макро эдийн засгийн тогтвортой бодлого явуулах, эдийн засгийн өсөлтийг дэмжих, инфляцийг нам түвшинд барих бол Монголбанкны үндсэн үүрэг. Энэ үүргээ бол одоо сайн биелүүлэх хэрэгтэй.

Үнэд орсон бараа бүтээгдэхүүний дахиад буудаггүй. Сая одоо тэнд ярьж байна шүү дээ. Одоо нөгөө нэг Приус машины үнээс үүдэлтэй эрэлт үүссэн гээд. Тэгэхээр энэ инфляцитай тэмцэхгүй бол болохгүй. Ер нь бол Монголын ард түмэн бол туйлдаж байгаа. Одоо төгрөг маань байнга үнэгүйдэж байгаа. 1340.0 байсан доллар 2450.0 болсон явж байгаа. Тэгээд дээрээс нь инфляци 8 хувь гээд ингээд энэ чинь тэсэх арга байхгүй боллоо шүү дээ. Одоо энэ гадаа гарч гудамжинд жагсаад байгаа, цалин нэмэх гээд байгаа шаардлагууд бол зөв зүйтэй шаардлагууд шүү дээ. Хүн амьдрахын төлөө л тэмцэж байгаа тэмцэл өнөөдөр явж байна шүү дээ. Тийм учраас одоо энэ инфляцитайгаа тэмцэх чиглэлд бол их тодорхой бодлоготой ажиллахгүй бол болохгүй гэж.

Тэр Сингапурын жил болгон эдийн засгийн өсөлт нь 8 хувь, инфляци нь 3 хувь. Энэ харьцаа бол одоо тэр өндөр хөгжлийг л авчирсан гэж үздэг шүү дээ. Тэгэхээр би энэ инфляци дээрээ бол бас ер нь тодорхой цаг гаргаж, тодорхой толгой ажиллуулж ингэж ажиллах шаардлага бол байгаа гэдгийг хэлье.

Төгрөгийн үнэгүйдэл. Энэнээс цааш Монгол төгрөг бол үнэгүйдлээ гээд одоо хэрэггүй дээ одоо ер нь бол. Монголд амьдрахад хүнд болно. Цалин нэмэгдэхгүй. Тэгээд төгрөг нь цаас болоод. Сая одоо Ж.Ганбаатар гишүүн хэлж байгаа. Энэ ард иргэдийн дунд бол хардлага байдаг юм билээ шүү. Тодорхой бүлэглэл, эрх бүхий нөлөөтэй хүмүүс тэр одоо Монгол төгрөгийн ханш унаж байх үед бол тэрийгээ доллар болгочихсон. Буцаагаад төгрөгийн ханш нэг жаахан тогтворжих болохоор өндөр үнээрээ нөгөө доллараа шахах гээд. Тэрийг нь Монголбанк аваад ерөөсөө энэ төгрөгийн ханшийг, долларын ханш буурахгүй байна гэсэн ийм зүйлийг ард түмэн хэлж байгаа бидэнд.

Тэгэхээр энэ валютын ханшийг тогтворжуулах чиглэлээр одоо их сайн ажиллах хэрэгтэй. Ер нь тогтворжуулна гэж амлацгааж байна. Тэгэхдээ энэнээс илүү одоо буурах ёстой. Бид чинь одоо 24.0 тэрбум долларын өртэй байна шүү дээ. Гадаад өр. Тэгэхээр энийг чинь Монгол төгрөгөөр валютаа худалдаж авч байж л одоо төлнө шүү дээ.

Тэгэхээр ямар ч тохиолдолд бол долларын ханш бол буурах хэрэгтэй. Экспортод бүтээгдэхүүнээ гаргадаг компаниудын хувьд үр ашиггүй л гэдэг. Гэхдээ Монголын нийт ард түмний хувьд бол, Монгол Улсын хувьд бол долларын ханш буух нь бол эдийн засгийн хувьд бол өнөөдөр ач холбогдолтой. Ингэж үзэж байгаа. Алт цэвэршүүлэх үйлдвэрийг ч одоо 27 жил ярьж байна. 50 тонныг 60-хан сая доллараар ч хийчихдэг л юм байна л даа. Тэгээд одоо бид нар нэг 28.35 грамм тутамд л 1.2 доллар алдаж байна шүү дээ. Энийг одоо хувийн хэвшил хийнэ гэх биш одоо Монголын төр хийвэл яадаг юм бэ? Монголын төр хийвэл яадаг юм. Хувийн хэвшлийнхний тэр алтыг нь одоо цэвэршүүлдэг. Мөнгөө олдог. Энэ төрийн үүрэг ролийг бид нар дандаа хоёрдугаарт тавиад байгаа бол манай энэ хөгжлийн мухардал шүү дээ. Энэ дээр одоо бас бодож үзэх нь зөв байх гэж ингж бодож байгаа.

Зээлийн хүү бууруулах бол одоо мөнхийн сэдэв. Тэр хадгаламж энэ тэрийн хүүг нь. Бид нар бас түрүүчийн ноднин жилийн мөнгөний бодлого ярьж байхад бол ярьж л байсан. Тодорхой хугацаан дээр хадгаламжийн хүүгийн дээд хязгаарыг нь тогтоогоод.

Өнөөдөр одоо 20 гаруй хувьтай зээл аваад тэгээд Хятадаас бараагаа татаад бүтээгдэхүүн үйлдвэрлээд тэгээд тэр одоо бүх татваруудаа төлөөд эцэст нь аж ахуйн нэгжийн орлогын албан татвар, НӨАТ төлж Монгол Улсын сан хөмрөг мөнгөтэй болно гэдэг бол ёстой байхгүй. Ийм учраас энийг Монголбанк, Монгол Улсын Засгийн газар, Монголын төрийн гол зорилго бол ойрын хугацаанд банкны зээлийн хүүг нэг оронтой тоонд оруулж байгаа. Ийм л жилийн. Ийм л зорилго тавих ёстой. Ингэж байж эдийн засаг сэргэнэ.

Банкны одоо энэ бодлогын хүүн дээрээ бас бодох ёстой байх. Одоо өнөөдөр энэ хүндрэлээс цаашдаа ер нь яаж гарах вэ гэвэл эдийн засгаа тэлж байж л гарна. Түүнээс биш ингэж хумиж байж гарахгүй.

**Д.Дамба-Очир: -** Б.Баттөмөр гишүүнд 1 минут өгье. Уг нь байхгүй л байгаа юм. Дэгээрээ.

**Б.Баттөмөр: -** Энэ Олон Улсын Валюын Сангийн шаардлагаар арилжааны банкуудад аудит хийгдэж байгаа. Энэний дүнг бол Монголын ард түмэнд бол ил тод зарлах хэрэгтэй. Энэний дүн одоо юу болж байгаа вэ.

Энэ Засгийн газрын нөөц хөрөнгө гэж байгаа шүү дээ. Одоо өөрөөр хэлбэл тогтворжуулалтын сан, ирээдүйн сан. За нийгмийн даатгалд байгаа мөнгөөр арилжааны банкууд сүүлийн 5, 6 жилийн хугацаанд тувт тэр мөнгөөр Засгийн газрын бондыг л худалдаж аваад байгаа шүү дээ. Энэ бол мөнгө угаалт шүү дээ. Энийг ерөөсөө зөвтгөх ямар ч арга байхгүй. Эдийн засагт буруу тэр харилцааг, буруу санхүүгийн тийм тогтворгүй буруу зүйлийг бий болгоод байгаа шүү дээ. Энийг л одоо засах ёстой. Ч.Хүрэлбаатар сайд энийг засна гэдгээ амласан. Энийг засахгүйгээр бид нар цаашдаа…/минут дуусав/

**Д.Дамба-Очир: -** Гишүүд үг хэлж дууслаа. Би хоёрхон зүйл хэлье гэж бодсон юм. Монголбанкны бодлогын хүүг буулгах асуудлыг бол Монголбанк анхаарахгүй бол бас болохгүй. Одоо 14 хувийн хүүтэй байна. 12 биш байхаа. Тийм. Тэгэхээр бодлогын хүү.

Тэгэхээр ийм өндөр байхад бол арилжааны банкны хүүг буулгах асуудлууд бол бүгдээрээ байхгүй. Гаднаас хөнгөлөлттэй зээл оруулж ирэх ч бай, гаднаас одоо ямар нэгэн арилжааны зээл оруулж ирэх асуудал бүгдээрээ байхгүй гэж ойлгох хэрэгтэй.

Хоёрдугаарт нь, би нэг юм хэлэх гээд байгаа. Активын удирдлагын хууль гэж. Энэ их олон жил яригдаж байгаа. Эдийн засгийг эрүүлжүүлэх билүү. Эдийн засгийг сайжруулах хөтөлбөр гээд би энэ ажлын хэсгийг ахалсан юм. Тэр дээр хүртэл одоо энэ хуулийг оруулж ирэхийг ингээд хөтөлбөрт нь хүртэл суучихсан байж байдаг. Энийг одоо нэг оруулж ирэхгүй бол болохгүй байх. Одоо энийг оруулж ир.

Тэгээд тэр Засгийн газар нь дургүйцэх нь хамаа байхгүй. Оруулж ирээд банкуудынх нь энэ муу зээл энэ тэрийг цэгцлэх, банкуудын энэ банкаа сайжруулах энэ тэр арилжааны банкуудын асуудал энэ тэрийг шийдэж явахгүй бол болохгүй. Энэ дээр бол одоо анхаараад ойрын үед оруулах талын юм бодоочээ.

Зүгээр ажлын хэсэг гарах байх эндээс. Тэгэхээр би ажлын хэсэг анхааралдаа аваарай гэж хэлэх гэж байна. Одоо байж байгаа 6.6 хувийн инфляцийг 8 хувь болгоно гэж. Өөрөөр хэлбэл эдийн засаг ирэх жил өснө гэдэг үүднээс инфляци нь бас өсөх гэж байгаа юм байна л даа. Энийг болих хэрэгтэй.

Эдийн засгийг инфляцид хэлбэлзэл гэдэг юм уу одоо тогтвортой байлгана гэдэг нь бол байж болох л байх. Гэхдээ зүгээр ер нь өсгөнө гэсэн ойлголт байж болохгүй байх. Тийм учраас 6.6-д нь ядаж бариад явах ч байдаг юм уу ийм асуудлуудыг бодохгүй бол болохгүй гэж бодож байгаа.

Зээлийн хүүг бууруулах, арилжааны банкууд нь зээлийн хүүг бууруулах асуудлыг бол Монголбанк оруулж ирэх бодолтой байгаа юм байна. Ямар ч байсан гэсэн оруулж ирэх нь зүйтэй байх. Засгийн газартайгаа ярьж байгаад дотооддоо тэгээд ер нь энийг бол ойрын үед оруулж ирэх нь зүйтэй байх гэж бодож байгаа.

Дүрмийн санг өсгөх асуудлаа бол хуулийн дагуу ингээд өсгөдөг юм билээ. Тийм учраас ядаж одоо хуулиа боловсруулах хэрэгтэй эхлээд. Хуультай юм билээ наадах чинь. 5 тэрбум өсгөе гэж бодож байгаа бол та нар одоо хуулиа өөрчилж байж энийг оруулж ирэх ёстой билээ гэж.

Санал хураана одоо. Улсын Их Хурлын дэгийн тухай хуулийн 18.3-т заасны дагуу “Төрийн мөнгөний бодлогын талаар 2018 онд баримтлах Үндсэн чиглэл батлах тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэдэг томъёоллоор санал хурааж байна. Гишүүд санал хураалт.

92.9 хувийн саналаар дэмжлээ. Тэгэхээр ажлын хэсгийг байгуулна энэ дээр. Б.Баттөмөр гишүүн ажлын хэсгийг ахлаад явъя.

Санал, дүгнэлтийг бол бас, нэгдсэн хуралдаанд Байнгын хорооны санал, дүгнэлтийг унших гишүүн нь бол Б.Баттөмөр гишүүн байна. За баярлалаа.

***Хоёр. Компанийн тухай хуульд нэмэлт оруулах тухай хуулийн төсөл /****Улсын Их Хурлын гишүүн Н.Цэрэнбат 2016.12.28-ны өдөр өргөн мэдүүлсэн,* ***төслийн үзэл баримтлалыг хэлэлцэх эсэх/***

Хоёр дахь асуудалдаа оръё. Компанийн тухай хуульд нэмэлт оруулах тухай хуулийн төслийг хэлэлцэнэ. Н.Цэрэнбат гишүүн наашаа суучих уу? Наашаа ороод ийшээ суучих. Азийн хөгжлийн банк нь гурав дахь нь байгаа.

Төсөл санаачлагчийг илтгэлийг Улсын Их Хурлын гишүүн Н.Цэрэнбат танилцуулна. Н.Цэрэнбат гишүүнийг урьж байна.

**Н.Цэрэнбат: -** Байнгын хорооны гишүүдийн энэ өдрийн мэндийг хүргэе. Тэгээд дэлхий нийтийн сүүлийн 10-аад жил бий болж байгаа эдийн засгийн өсөлт, өөрчлөлт, хөгжилттэй уялдуулан, мөн он удаан жил болсон эдийн засгийн системийн зарим өөрчлөлттэй холбоотойгоор тухайн улс орны хөгжлийн чиг хандлагад төрийн өмчийн компани нь тодорхой бөгөөд хариуцлагатай өндөр байр суурь баримталж ирсэн олон жишиг байна.

Тухайлбал, Кэмбрижийн их сургуулийн Эдийн засгийн онолын тэнхимийн профессор Өмнөд Солонгос гаралтай Ха Жун Чан /Ha-Joon Chang/ гэж хүн сүүлийн үед хөгжлийн эдийн засаг, мөн хөгжингүй орнуудад тулгараад байдаг бэрхшээл нь улс төрчдийн буюу төрийн захиргааны, парламент, Засгийн газрын дэвшүүлсэн мөрийн хөтөлбөр нь амжилтад хүрдэггүй талаар хэд хэдэн томоохон бүтээл хэвлүүлж танилцуулсан.

Үүний нэг нь “Капитализмын талаархи тэд бусдад хэлдэггүй 23 хүчин зүйл”**[*23 Things They Don't Tell You About Capitalism (****2010****)***] гэсэн ийм томоохон ном бүтээл байдаг. Үүн дээр тулгуурлаад цаашид Монгол Улсын үндэсний аюулгүй байдал, стратегийн салбарууд, мөн нийгмийн эрүүл мэндийн чиглэлтэй холбоотойгоор хийгдэх олон ажил төр болон төрийн өмч давамгайлсан хязгаарлагдмал хариуцлагатай компаниуд хийх болно гэж үзсэн.

Тэгээд Компанийн тухай хуулийн 80.15, 80.16 дахь хэсэгт дараахь дурдсан нэмэлт оруулъя гэж санал гаргасан.

80.15. Төрийн өмч давамгайлсан хязгаарлагдмал хариуцлагатай компанийн төлөөлөн удирдах зөвлөлийн хурал гишүүдийн олонхи оролцсоноор хүчин төгөлдөр болно.

80.16. Төрийн өмч давамгайлсан хязгаарлагдмал хариуцлагатай компанийн төлөөлөн удирдах зөвлөлийн хуралд оролцож байгаа гишүүдийн олонхийн саналаар шийдвэр хүчин төгөлдөр болно.

Хоёрдугаар зүйл. Компанийн тухай хуулийн Наядугаар зүйлийн 80.5 дахь хэсгийн “төлөөлөн” гэсний өмнө “хуульд өөрөөр заагаагүй бол” гэж тус тус нэмсүгэй.

Гуравдугаар зүйл. Энэ хуулийн 2016 оны тэддүгээр сарын тэдний өдрөөс эхлэн дагаж мөрдөнө гэсэн ийм нэмэлт, өөрчлөлт оруулахаар санал оруулж байгаа юм.

**Д.Дамба-Очир: -** Н.Цэрэнбат гишүүнд баярлалаа. Ажлын хэсгээ танилцуулъя. Д.Баярсайхан Санхүүгийн зохицуулах хорооны дэд дарга, А.Дагвадорж Төрийн өмчийн бодлого, зохицуулалтын газрын дэд дарга, Б.Итгэлсүрэн Санхүүгийн зохицуулах хорооны Банк бус санхүүгийн байгууллагын газрын орлогч дарга. Дээрээс нь хууль санаачлагч нь бол манай Н.Цэрэнбат гишүүн байж байгаа.

Тэгээд хэлэлцэж байгаа асуудалтай холбогдуулж асуух асуулттай гишүүд асуулт өгье. Л.Элдэв-Очир гишүүнээр тасалж байна. Д.Эрдэнэбат гишүүн асуултаа асуугаад явъя.

**Д.Эрдэнэбат: -** За баярлалаа. Компанийн тухай хууль уг нь их л сайн хууль шүү дээ. Тэгээд би нэг юм ойлгохгүй байгаа. Энэний зайлшгүй энэ төрийн өмч давамгайлсан хязгаарлагдмал хариуцлагатай компани гэдгийг оруулж ирдэгийн учир нь юу байгаа юм. Нэг.

Ер нь Компанийн тухай хуульд төрийн, хувийн компанийн тухай л ойлголт байгаа. Ерөнхий компани гэдэг утгаараа байгаа байх. Би бол тэгж ойлгож байна. Төлөөлөн удирдах зөвлөл бол бүх түвшиндөө ижил эрх зүйгээр зохицуулагдсан байгаа. Одоо наана чинь ийм ялгавар оруулж ирэх гэж байна л даа. Төрийн өмч давамгайлсан гэж. Ямар компанийг төрийн өмч давамгайлсан гэж үзэх юм? Энийг нэг хэлж өгөөч. Янз янзын хувь байгаад 3 үеэр оролцох жишгээ оруул. Төрийн өмч давамгайлсан гэдэг чинь наадах чинь харьцангуй ойлголт болж хувирна шүү дээ. Тэгэхээр чинь төлөөлөн удирдах зөвлөл чинь олонхиороо хуралдана гэвэл одоо жишээлбэл 9 хүн байвал 6, 3-аар төрийн өмч чинь өөрөө байхгүй болох бас нөхцөл бололцоо үүсэж болно. Тэгэхээр энэ тэнцвэртэй харьцаа наадах чинь алдагдахгүй юм уу?

Дараагийн асуудал. Компанийн тухай хуульд төрийн өмч давамгайлсан гэдэг ойлголт ерөөсөө байхгүй. Энийг шинэ томъёолол гэж ойлгож оруулж ирэх үү? Энэ би хариулт авъя.

**Д.Дамба-Очир: -** Н.Цэрэнбат сайд хариулна.

**Н.Цэрэнбат: -** Төрийн өмч давамгайлсан гэдэг ойлголтыг бол угаасаа 50 дээр нэмэх 1 ба түүнээс дээш хувь эзэмшигч гэдгээр ойлгож байгаа.

Та хэллээ. Яагаад компанийн. Монгол Улсад мөрдөгдөж байгаа Компанийн тухай хуульд тусгайлан ингэж өгөх нь. Би хэлсэн. Дэлхийн нийтийн хөгждөггүй орнуудын зовлон тийм л байдаг юм байна л даа. Сонгодог капитализмынхаа онолоор бүх төгс байдлаар асуудал тэр 66-гаас нэмэх нь дээш хувиар юм шийгдэгдэнэ гээд хөгждөггүй ерөөсөө хорин хэдэн жил болсон Африкийн орнууд. Мөн энэ Зүүн Өмнөд Азийн орнуудын зовлон сая миний хэлсэн тэр Кэмбрижийн их сургуулийн тэр Хөгжлийн эдийн засгийн тэнхимийн профессорын гарсан сүүлийн 10-аад жилийн бүтээлд ерөөсөө тийм байгаа.

Сонгодог капитализмын онолдоо автаад хатуу хязгаар тавьснаас болоод. Тухайлбал, тэр үндэсний аюулгүй байдалд шаардлагатай эм, эрүүл мэнд, тэгээд дэд бүтэц, эрчим хүч, зам тээвэр, уул уурхай, төмөр зам, боловсрол, ус, харилцаа холбоо, тэгээд газ, нефтийн гэсэн юунаас болоод ерөөсөө явдаггүй. Тухайн үедээ нөгөө капитализмынхаа онолоор чөлөөт зах зээл, төр, хувийн хэвшлийг оролцуулна гээд хувь хэмжээг нь нийтлэг ингээд том түвшинд тавьчихдаг. Тэндээ яваад хөгжихгүй байгаа гол шалтгаан нь ерөөсөө ийм байгаа.

Энэтэй холбогдуулаад та хэлж байна. Тэр төлөөлөн удирдах зөвлөл чинь ирц байна. Бас ялгаагүй ТУЗ буюу тэр борд[board of directors]-ууд нь, бордын гишүүд нь харилцан өөр ашиг сонирхлоор хийгээд үндсэн улс үндэстний буюу энэ гадаадад байдаг нийтлэг томъёолол “стейт өүнд”[**state-owned** enterprise (**SOE**), төрийн өмчит аж ахуйн нэгж] гэдэг энэ бүтэц дээрээ болохоор хаалт саад хийгдээд байдаг юм. Энэнээс болоод одоо сүүлийн тэр эдийн засаг, санхүүгийн хямралын үед автсан компаниудын ихэнхи нь ерөөсөө төрийнхөө өмнөөс, үндэснийхээ аюулгүй өмнөөс тэр төлөөлөн удирдах зөвлөл болон тэр хувьцаа эзэмшигчдийн хурлын шийдвэр нь гарахгүй байсаар байгаад хамгийн их алдагдал хүлээсэн байгаа. Гэтэл алдагдал хүлээгээгүй компаниуд байна. Улс орнууд байна. Эдийн засгийн хямралын үед.

Тухайлбал, Франц байна. Социалист зах зээлтэй гэж явдаг мөртлөө харилцан хувь, төрийн хэвшлийн оролцоо нь байдаг мөртлөө төрийн өмч давамгайлсан том компаниуд нь үндэстний бодлогыг аваад явдаг. Эмнэлэг дээр, тэр “Аэробус” /Airbus/ дээрээ, тэр “Арева” /Areva/ дээрээ, цөмийн энерги дээрээ, эрчим хүч дээрээ ингээд явчихаад байдаг.

Ерөөсөө л эндээс үндэслээд би оруулж байгаа санал бол үнэхээр Монгол Улс үндэсний аюулгүй байдал, ард иргэдийнхээ эдийн засгийн болон нийгмийн асуудлыг шийдэхийн тулд тодорхой юм нь дээрээ тэгвэл хариуцлага хүлээгээд төр нь үнэ цэнэтэй төрийн хар хайрцагныхаа бодлогоо бариад урагшаа явах ёстой гэдэг үүднээс л ингэж орж ирж байгаа. Түүнээс биш одоо бид нарын байгаад байгаа. Энэ бол жилийн өмнө одоо би өргөн барьсан хуулийн төсөл л дөө. Яагаад гэвэл бид энэ хөгжлийн түгжээнээс, энэ цоожноос гарч мултарч урагшаа явъя л гэж байгаа юм.

Ингэхийн тулд Үндэсний аюулгүй байдлын зөвлөл, Монгол Улсын тогтвортой хөгжлийн 2030 хүртэлх бодлого, мөн энэ хууль, журмынхаа дагуу төр нь нийтлэг ард иргэдийнхээ аж амьдралыг дээшлүүлэх, улс орныхоо хөгжлийг урагшлуулахад ийм хариуцлагатай тодорхой байя л гэсэн байр суурь дээр ийм санал оруулсан юм.

**Д.Дамба-Очир: -** Ц.Даваасүрэн гишүүн асуултаа тавья.

**Ц.Даваасүрэн: -** Би энэ дээр нэг ийм бодолтой байх юм. Төрийн өмчийн компани гэдэг бол бас одоо нийтлэг ийм өмчийн тухай асуудал яригдаж байгаа учраас хувь гишүүн санаачилж орж ирэх бол ийм сайн зүйл биш ээ. Төрийн өмчийн асуудал дээр бол. Ялангуяа Эрдэнэтийн асуудал яригдаж байгаа энэ үед бол тэр тусмаа энэ их сайн зүйл биш ээ. Тэгэхээр энэ асуудлыг түр жаахан хойшлуулаад. Засгийн газар ч бас дөнгөж байгуулагдаад байж байна. Эрдэнэтийн асуудал яг одоо ингээд ажлын хэсэг гараад яригдаад явах гэж байна. Өнөөдрөөс. Тэгэхээр энэний дараа энийг яривал яасан юм бэ гэж.

Яагаад вэ гэвэл энд дурдаж байгаа энэ төлөөлөн удирдах зөвлөлийн л нэг хоёр заалт байгаа байхгүй юу. Шийдвэр яавал хүчин төгөлдөр болох вэ л гэдэг асуудал яриад байна шүү дээ.

Тэгэхээр энэ асуудлыг нэлээн нухацтай хандаж байгаа ингээд цаашаа явсан нь зүйтэй юм болов уу гэж би ингэж бодож байх юм. Энэ их яаралтай асуудал биш шүү дээ. Нэг долоо хоног хүлээгээд. Хууль санаачлагч өөрөө ингэвэл яасан юм. Засгийн газраараа бас нэг ярья. Тэгээд эргэж оруулж ирвэл яасан юм бэ гэж би ингэж бодож байна. Энэ төрийн өмчийн асуудал байхгүй юу.

**Д.Дамба-Очир: -** Ц.Даваасүрэн гишүүн бол горимын санал гаргаж байна гэж ойлгож болох уу? Тийм ээ. Асуулт юм уу, горимын санал. Тийм ээ. Засгийн газар оруулж ирэх нь зүйтэй гэж.

Н.Цэрэнбат гишүүнд микрофон өгье.

**Н.Цэрэнбат: -** Яг хууль өргөн барих, нэмэлт, өөрчлөлт орох процессынхоо дагуу яг яваад Засгийн газарт саналаа өгөөд тэгээд хэлэлцэх асуудал явсаар байгаад л жил гаруйн дараа л одоо ирж байгаа. Цаг хугацаа нь яг тэгж таарчихаад байгаа юм.

Таны хэлээд байгаа тэр төрийн өмчийн юун дээр бол бас та горимын санал гаргасан учраас яг Байнгын хороо бүрэн эрхийнхээ хүрээнд л шийдсэн нь дээр байх.

**Д.Дамба-Очир: -** Энэ ийм л юм байгаа юм л даа. Одоо энэ чинь хэлэлцэх эсэхийг нь ярих гээд байгаа гэх юм. Шийдэх гээд байгаа юм. Хэлэлцэх шаардлагагүй гэх юм бол наадах чинь тэгээд. Энэ чинь одоо жил гаруй явчихлаа шүү дээ энэ чинь. Тэгээд өөрөөр хураахад аягүй хэцүү байхгүй юу.

Хойшлуулъя гэхээр энэ чинь. Тэгвэл одоо горимын саналаа микрофон авч байгаад хэлээдэхдээ. За бүгдээрээ асуучихъя.

**Ж.Ганбаатар: -** Хоёр асуулт байна. Энэ хурлынх нь ирц нэгдүгээрт санаатай санамсаргүйгээр бүрддэггүй юм шиг байна л даа. Нэгдүгээрт тэгж ойлголоо.

Санаатайгаар хуралдаа очдоггүй юм уу гэж ойлголоо. Нэгдүгээрт. Одоо Улаанбаатар хотын нөгөө тэргүүлэгч нар хуралдаж чадахгүй байгаатай адилхан тийм санаатайгаар хуралдаа ирдэггүй юм уу гэж би асуудлыг нь ойлголоо.

Хоёрдугаарт, гарч байгаа шийдвэрийг дийлэнхи олонхиор биш олонхийн саналаар оруулна гэсэн ийм хоёр заалт л гэж ойлголоо. Тийм ээ. Тэгэхээр зүгээр яах вэ хоёр дахь юуг бол дэмжих нь бараг зөв болов уу. Угаасаа гарч байгаа шийдвэрийг олонхиороо шийдээд явчих нь бол зөв болов уу гэж би бодож байна. Зүгээр хуралдаа ирэхгүй байгаа тэр төлөөлөн удирдах зөвлөлийн гишүүдийг одоо үүргээ биелүүлэхгүй байгаа юм бол тэгээд л одоо ийм заалтын хэрэг байгаа юм уу? Энэ бол тэгээд дэндүү цөөхөн хүний үзэл бодол. Тийм ээ. Тэр чинь ямар жижиг асуудал шийдэх гэж байгаа биш. Төлөөлөн удирдах зөвлөлийн хурал гэдэг бол нэлээн л томоохон асуудал шийдэх гэж байгаа хурал байлгүй дээ. Тэгэхээр дийлэнхи олонхиороо байсан нь би бол зөв болов уу гэсэн бодол байна шүү дээ. Та энэ дээр ямар байр суурьтай байна.

Би яах вэ хоёр асуултынх нь нэг дээр нь одоо эерэг. Нөгөө дээр нь эсрэг байр суурьтай л байна. Тийм.

**Д.Дамба-Очир: -** Н.Цэрэнбат сайд.

**Н.Цэрэнбат: -** Санаатай санамсаргүй хурлын ирц бүрддэггүй гэдэг. Энэ бол зөвхөн манайд биш юм билээ. Тэр эрдэмтэн судалгаа. Тэгэхээр миний түрүүн хэлсэн. Яагаад боломж нь байхаар хөгждөггүй юм бэ гэхээр ерөөсөө л гол гол тухайн улс үндэстний аюулгүй байдалтай холбоотой юмнууд дээр тэр Африк тивд байгаа олон тэр улсууд дээр гарсан жишээнүүд нь байгаа. Дамжин өнгөрүүлэх тээврийнх нь асуудал дээр тэр одоо хариуцсан хүмүүс нь ирцээ бүрдүүлдэггүй. Тэгээд 3 жил болж байтал хажуугаар тухайн улс хөгжих боломжоо алдсан. Хийн хоолой дамжуулах газар нутаг чөлөөлөх дээр бас хуулиараа ирц бүрдэхгүй болдог. Нэг бол завсарлачихдаг. Ингээд ерөөсөө л хөгжихгүй. Хөгжье гэж гоё юм ярьдаг мөртлөө хөгждөггүй гол шалтгаан нь ерөөсөө хувийн оролцоон дээр өөр хувийн хэвшлийнхний ашиг сонирхол. Мөн дээр нь өөр улс үндэстний ашиг сонирхол дамжиж орж ирдэг учраас л ингэдэг гэсэн бидний бодит жишээ байгаад байгаа учраас энийг болъё гэж байгаа юм.

Энэ дээр бас нэг тайлбар хэлэхэд жишээ нь Израйль Улс хичнээн Бүгд Найрамдах Хятад Ард Улсын төрийн өмчит компанийн хөрөнгө оруулалттай компаниуд нь 50 хувийг нь эзэмшдэг. Хувьцааных нь. Энэ бол шинэ технологид тулгуурласан. Гэхдээ одоо Хятадын тэр электрон машины хамгийн гаднын хөрөнгө оруулалт татсан тэр төрийн өмчит компанийн бүх бодлого, шийдвэр нь яг энэ 50 дээр нэмэх буюу олонхийнхоо зарчмаар шийдэгдээд явдаг. Бизнесийнхээ хувьд, ашиг алдагдлынхаа хувьд бол тэр хувь эзэмшлээрээ хувиа эзэмшээд явдаг ийм л туршлага, ийм бодит байдал бидэнд байгаа юм гэдэг үүднээс бол ингэж тодорхой бөгөөд хариуцлагатай болгож өгөхгүй бол болохгүй болчихоод байгаа юм.

**Д.Дамба-Очир: -** Тодруулъя. Ж.Ганбаатар гишүүн.

**Ж.Ганбаатар: -** Мэдээж өмнө нь одоо энэ хуулийг хэлэлцэхдээ дийлэнхи олонхи гэдэг үгийг санамсаргүй суулгачихаагүй л байх л даа. Ер нь дийлэнхи олонхиороо асуудлыг хэлэлцэнэ гэдэг бол буруу биш. Би бол дийлэнхи олонхи байх ёстой гэж бодож байна. Хэрвээ тэр хуралдаа суухгүй байгаа бол асуудлыг нь арай өөр шугамаар ярина биз дээ. Нэг хоёр удаа хуралдаа суухгүй бол. Тэр удирдах зөвлөлөөс огцруулж болно шүү дээ. Тийм ашиг сонирхлын зөрчилтэй байгаа бол өөр арга хэмжээ авна биз.

Миний бодол бол дийлэнхи олонхиороо шийдэх нь зөв гэж бодож байна. Зүгээр яах вэ гаргаж байгаа шийдвэрийг бол 50 дээр нэмэх нь 1 гэдгээрээ явах бол зөв байх. Түүнээс биш одоо тэр бол одоо нэг их шударга зарчимд нийцэх болов уу. Тэгэхээр би бол одоо хойшлуулдаг юм уу, эсвэл ахиад нэг сайн боловсруулдаг юм уу гэсэн тийм л санал дээр байна. Баярлалаа.

**Д.Дамба-Очир: -** Л.Элдэв-Очир гишүүн асуултаа тавья.

**Л.Элдэв-Очир: -** Компанийн тухай хууль түрүүн манай Д.Эрдэнэбат гишүүн хэллээ. Сайн хууль гэж. Үнэхээр сайн хууль. Тэгээд энэ дээр яах вэ зүгээр цогцоор нь оруулж ирмээр бас нэг мэр сэр асуудлууд байгаа юм. Жишээлбэл, энэ жижиг хувьцаа эзэмшигчдийн эрх ашгийг хэрхэн хамгаалах вэ гэдэг асуудлаар бас тодорхой хэмжээний заалтууд оруулж ирэхгүй бол аливаа компанид, хувьцаат юм уу, хязгаарлагдмал хариуцлагатай компанид жижиг хувьцаа эзэмшиж байгаа хувьцаа эзэмшигчдийн эрх ашиг хохирох асуудал нэлээд бий болоод байгаа юм.

Тэгэхээр энэ асуудлуудыг нэмж цогцоор нь оруулж ирэхгүй бол зөвхөн энэ хоёрхон заалтыг оруулж ирдэг асуудал бол буруу гэж би бодож байна. Одоо бид нарт нэг ийм л буруу жишиг байна л даа. Нэг тодорхой хэсэг бүлэг хүмүүсийн ашиг сонирхлын үүднээс л хуульд нэг өнгөт засвар оруулах гээд л ганц хоёрхон заалт оруулаад ирдэг. Нөгөөдөх нь тэр хууль дотроо байршиж чадах уу, үгүй юу. Тэр хуулийн бусад заалтуудтай уялдах уу, үгүй юу. Бусад хууль тогтоомжуудтай хэрхэн уялдах вэ гэдэг асуудал.

Хувьцаат компани дээр бол асуудал бол дийлэнхи олонхи буюу 66.6-гаар асуудал шийдэгдээд явж байгаа. Энэнээс болоод одоо гажуудал үүссэн юм бол байхгүй гэж ойлгож байгаа. Гэтэл яг энэ ХХК-гийн хувьд оруулж ирж байгаа энэ асуудал дээр нэг жишээ хэлж өгөөч. Яг ямар бодит жишээ байна. Хөгжлийг гацааж байгаа. Компанийнх нь үйл ажиллагаа явахгүй байгаа.

Тэр одоо олон улсын жишиг Өмнөд Африкаар л одоо жишээ авч айлгах гээд байх шиг байна. Ер нь бол дийлэнхи олонхи гэдэг зарчим байх ёстой юм шүү. Тэгэхгүй бол одоо юу гэдэг юм төлөөлөн удирдах зөвлөлийн 9 гишүүнтэй. 5 нь ирц бүрдүүлээд хуралдчихдаг. Ердийн олонхи гэхээр 3-хан хүн энэ асуудлыг шийдэх гээд байгаа байхгүй юу. Тэгвэл 9 хүний ТУЗ барихын шаардлага байхгүй болчихож байгаа байхгүй юу. Энэ ХХК дээр мөн ялгаа байхгүй. Тийм учраас нэг тодорхой жишиг хэлж өгөөчээ. Жишээ хэлж өгөөчээ. Би дараа нь одоо саналаа хэлье гэж бодож байна.

**Д.Дамба-Очир: -** Н.Цэрэнбат сайд.

**Н.Цэрэнбат: -** Нийтлэгээрээ бол аль ч улс үндэстэн төрийн одоо удирдах дээд байгууллагаа одоо 3-хан зарчмаар сонгож байгаа. Нэгдүгээрт, өв залгамжлалаар сонгогдоод явж байна. Дараа нь одоо бид нарын яриад байдаг ардчилсан улс төрийн намууд үзэл баримтлалаа дэвшүүлээд засгийн эрхээ аваад төрийнхөө бодлого шийдвэрээр явж байна. Гурав дахь нь одоо хамгийн муу хувилбар буюу одоо цэргийн эргэлтээр ингээд төрийн бодлого, шийдвэр явчихаж байгаа.

Энэ миний хийж байгаа, оруулж байгаа нэмэлт, өөрчлөлт бол төрийн өмч давамгайлсан хязгаарлагдмал хариуцлагатай компанийн асуудал. Энд яагаад вэ гэхээр бид нарын одоо бодит жишээ байна. Одоо хорин хэдэн жил бид ардчиллыг ярьдаг. Сонгууль болсны дараа төрийн өмчит компанийн захирлууд яагаад солигддог юм. Яагаад эрх барьсан нам тэрийгээ сольдог юм бэ гэхээр ард иргэдээс ийм бодлого хэрэгжүүлнэ, энийгээ урагшаа явуулна гэдэг үүднээс л энэ төрийн баялгийг зөв зүйтэй зарцуулах нэг.

Хоёрдугаарт, тухайн улс төрийн нам дэвшүүлсэн мөрийн хөтөлбөрөө хэрэгжүүлэхэд л баг болж гар нийлж ажилладаг л ийм л зарчим байгаа. Энэ дээр төрийн өмч гээд. Би бол тэр бусад өмчийн оролцоотой бол яриагүй юм. Төрийн өмч давамгайлсан. Дээрээс нь бид бүгд ярьж байгаа. Сүүлийн олон жил. Энэ төрийн юм үнэгүйдээд байна гэж бүгд ярьдаг. Хариуцлагыг нь хэн хүлээдэг юм. Ажлаа солилцох болохоор өмнө нь байсан захирал нь ингэсэн гээд л нэг бүгд буруугүй байгаад байгаа шүү дээ. Гэтэл ард иргэдийн дунд бидний дунд байгаа хөгжихгүй болгоод. Өө тэр төрийн өмчийн компанийн алдагдал тэдэн их наяд байна. Бид бүгдээрээ л ярьсан шүү дээ. Тийм учраас ийм тодорхой байдал дээр нь. Тэртээ тэргүй төрийн өмч давамгайлсан компанийн удирдлагыг сонгохын тулд одоо Засгийн эрх авсан улс төрийн хүчин буюу тэр бодлого хэрэгжүүлэх юм нь дээр л явах ёстой. Зөв ашиглах ёстой учраас л ийм байр суурьтай байгаад байгаа юм. Түүнээс биш яг аж ахуйн нэгжийн бусад хувь эзэмшлийн болон олон нийтийн оролцоотой компаниуд дээр бол энэ хатуу байр суурь маань байхгүй байгаа гэдгийг хэлье.

**Д.Дамба-Очир: -** Ажлын хэсгийнхэн нэмээд хариулчих тийм зүйлүүд байна уу? Яг та нарын ажил төрөлтэй чинь болохгүй байгаа зүйлүүд. Энэ гишүүд бас нэг жишээ тодорхой юм асуух гээд байна шүү дээ. Тийм ээ. Тодруулах гээд байна л даа. Л.Элдэв-Очир гишүүн тодруулаадах.

**Л.Элдэв-Очир: -** Н.Цэрэнбат гишүүн ээ. Бидэнд хийх ажил зөндөө байгаа. Энийгээ болъё. Арай дэндэнэ. Энэ чинь юу гэсэн үг вэ. ХХК-гийн асуудал. Тэгээд одоо юу гэдэг юм миний түрүүний хэлдэг шүү дээ. 9 гишүүнтэй хязгаарлагдмал хариуцлагатай компани шийдвэр гаргах юм байна. Тийм үү. Тэгээд би хэлсэн шүү дээ. 3-хан хүн шийдвэр гаргах гээд байна шүү дээ. Тэгээд нэг 3 хуйвалдсан нөхөр тэр 9 дотор тэгээд энийг чинь жинхэнэ замруулна гэдэг л юм орж ирж байгаа байхгүй юу.

ХХК дээр ямар асуудал байгаа юм. Ямар асуудал үүсчихээд байгаа юм. Төрийн өмч давамгайлсан хувьцаат компаниуд дээр өдий хүртэл асуудал үсээгүй л байна шүү дээ. Харин тэр компанийн тухай хуульд яригдах гол асуудал юу вэ гэхээрээ тэр жижиг хувьцаа эзэмшигчдийн эрхийг хамгаалах асуудал харьцангуй. Тийм. Эрхийг хамгаалах асуудал нь яригдах ёстой байхгүй юу. Энэ асуудлыг ингэж цогцоор нь оруулж ирэхгүй ийм юм оруулж ирчихээд тэгээд Өмнөд Африк яриад ингээд суугаад байх хэрэг байхгүй ээ. Юун капитализм. Тэр капитализм чинь Монголын хөрс дээр суухгүй хөгждөггүй шалтгааныг энэ болгож тайлбарлаж хэрэггүй шүү дээ.

**Д.Дамба-Очир: -** Микрофон авчихаад ярина шүү хэдүүлээ хоорондоо. А.Дагвадорж оо, чи бол аягүй сайн мэдэж байгаа шүү дээ. Наадах юмнуудаа. Чи энэ талаар нэг сайн хариулаадахаач. Чи наад энийг хариуцаж байгаа. Төрийн өмчийн бодлого, зохицуулалтын газрын дарга гээд. 2 дугаар микрофоныг өгөөдөхдөө.

**А.Дагвадорж: -** Өдрийн мэнд хүргэе гишүүддээ. Компанийн тухай хуулийн нэмэгдэл өөрчлөлт болохоороо ерөнхийдөө хууль санаачлагч нь өөрөө гишүүн байгаа. Хууль зүйн яаман дээр боловсруулагдаад. Иргэд манайхаас бол тодорхой санал авсан. Тодорхой санал бол 7, 8, 9 хуульд нэмэлт, өөрчлөлт оруулах талаар манайхаас ирсэн санал ажлын хэсэг рүү яваад өгсөн байгаа.

Тэгэхээр бид нар одоо төлөөлөн удирдах зөвлөлийн асуудал дээр л яригдаж байна. Хариуцлагын асуудал хийхгүй байхгүй гэсэн. Ер нь бол тийм тохиолдолд бол бид нар тодорхой арга хэмжээ аваад явж байгаа. Төрийн өмчийн бодлого, зохицуулалтын газар өнгөрсөн оны 8 сараас хойш байгуулагдсанаас хойш ерөнхийдөө Төлөөлөн удирдах зөвлөлийн гишүүд, хараат бус гишүүдийг бүрэн хэмжээгээр шинэчилсэн. Энэ ч үүднээсээ эхний 8 сарын байдлаар, 2017 оны эхний 8 сарын байдлаар бид нар яг одоо энэ төлөөлөн удирдах зөвлөлийн хуралд оролцоогүй. Одоо хуралдаа 3-аас дээш удаа суугаагүй гишүүдийг чөлөөлөх хүртэлх арга хэмжээг өдий хүртэл аваад явж байна.

Ер нь бол хорооны хурлаар ер нь төлөөлөн удирдах зөвлөлийн гишүүдтэй тооцох хариуцлагын тогтолцоог бид нар бол өөр шатанд гаргах гэж байгаа. Энэ ч арга хэмжээгээ аваад эхэлсэн байгаа. Одоо байдлаар ер нь бол тодорхой салбарт. Ялангуяа одоо яг тодорхойлсон төрийн өмчит компанийн ТУЗ-үүдийн 7 гишүүн бол одоогийн байдлаар яг энэ шалтгааны улмаас бид нар өөрчилсөн байгаа. Цаашдаа ч гэсэн бид нар ТУЗ-ийн хуралдаа суугаагүй, тухайн компанийн үйл ажиллагаанд одоо төлөөлөн удирдах зөвлөлөөр дамжуулж оролцоно гэчихээд оролцоогүй төрийн захиргааны байгууллагын төлөөллүүдийг бол тодорхой хэмжээний хариуцлагын тогтолцоог. Одоогийн байдлаар бас нэг 10 гаруй хүний асуудал яригдчихаад л явж байна. Энэ дээр системтэй арга хэмжээ авч байгаа ер нь бол.

**Д.Дамба-Очир: -** Н.Цэрэнбат нэг хариулаадахдаа.

**А.Дагвадорж: -** Өөрчлөх шаардлага болохоор ерөнхий бид нар Төрийн өмчийн бодлого зохицуулалтын газраас одоогийн байдлаар нэг их тодорхой яг тийм хүндрэл үүссэн асуудал бол байхгүй байна. ХХК-ийн хувьд болохоор.

**Н.Цэрэнбат: -** Тодорхой. Бодит байдал бид бүгд мэдэж байгаа. Монголын төрийн өмчтэй компаниуд болохоор дандаа хасах байгаа. Ний нуугүй хэлэхэд. Эдийн засгийн хувьд. Гэтэл одоо хөрш зэргэлдээ орнуудын төрийн өмчтэй компаниуд чинь дандаа том. Санхүүгийн чадвартай. Том бүс нутгийнхаа төсөлд голчлон оролцдог болчихоод байгаа.

Цаг хугацааныхаа хайчны хувьд л Эрдэнэтийн асуудал ингэж босчихоод ирээд байгаа болохоос бид нарт өшөө шууд төр бодлогоо, зарчмаа баримтлаад шийдэх юм зөндөө байгаа шүү дээ бид нарт. Төмөр зам, харилцаа холбоо, дэд бүтэц, эрчим хүчин дээр.

Миний хэлээд байгаа гол миний энэ концепци бол хэн нэгэн хүмүүсийн өмч хөрөнгө рүү нь ингээд халдах гээд байгаа юм биш. Хөгжлийн чинь хандлага улс үндэстэн чинь өөрөө өөрсдийгөө боддог болоод ирсэн байгаа нөхцөлд төрийн өмч давамгайлсан гэж явж байгаа юм бол Монгол Улсын төр энэ дээр баталгаа гаргаад хариуцлага үүрээд явж байгаа юм бол шийдвэр нь тодорхой байдаг болъё л гэж байгаа юм. Түүнээс биш нэг хэсэг хүмүүсийг ингээд зогсоох гээд байгаа юм биш. Бодит үнэндээ.

Дараагийн нэг юм. Бид зөндөө олон боломж алдсанаа ярьдаг. Төрийн өмч үнэгүйдүүлснээ, алддагаа дахиад л ярьдаг. Яагаад ийм хатуу хүлээж аваад байгаа юм. Өчнөөн бидэнд боломж байгаа шүү дээ. Энийг хариуцлагажуулах, чадавхжуулах. Одоогийн байдлаар бид нар тулгараад байгаа Эрдэнэтийн асуудлыг бид бүгд мэдэж л байгаа шүү дээ. Ирц нь хүрдэггүй. Асуудал шийд нь гараагүй. Шинэ хийгдэх асуудлууд дээр нь баталгаа байхгүй. Зэс хайлуулах үйлдвэр гээд л. Бид бүгд зовлон болохоор бүгд ярьдаг. Тэгээд яагаад ингээд тойроод байгаа юм. Энэ дээр бол нэг тийм хувийн ашиг сонирхол байхгүй. Хурдан хөгжмөөр байна улс орон маань гэдэг өнцгөөс ингэсэн юмаа гэдгийг хэлье.

**Д.Дамба-Очир: -** Гишүүд асуулт асууж дууслаа. Үг хэлэх гишүүд байна уу? Тэгвэл би ч гэсэн хоёр үг хэлмээр байна. Тэгэхгүй бол болохгүй юм шиг байна. Наадах чинь горим. Тэгвэл асуултаа асууж дуусаж байгаа бол.

Нэг юм хэлмээр байгаа юм. Нэгдүгээрт нь, түрүүн ярьж байна. Хариуцлагын асуудал гээд. Төрийн өмчит компаниудын асуудал. Төрийн өмчит компаниудын тэр замбараагүй байгаа байдал бол үнэхээр хэцүү байгаа шүү дээ. Бүгдээрээ дээр дооргүй мэдэж байгаа.

Хоёрдугаарт, энэ хууль, орж ирсэн хуулийг одоо ингээд бид нар буцаана гэдэг юм уу, хойшлуулна гэх юм бол царцааснаас ялгаагүй л юм болно. Жил хэрээтэй энэ хуулийн асуудал явсаар байгаад л өнөөдөр орж ирж байгаа. Өнөөдөр Эрдэнэт үйлдвэр гэхэд бол одоо ерөөсөө бүтэн жил гаруйн хугацаанд бол ТУЗ нь хуралдаж чадахгүй, асуудлуудаа шийдэж чадахгүй, санхүүгийн асуудал, бүх асуудлуудаа шийдэж чадахгүй явж байгаа. 51.0 хувь нь очихоор нөгөө 49.0 нь хойшоо гэдийж суучихаад оролцдоггүй. Байхгүй. Шүүх гээд явчихдаг. Бодит байдал өнөөдөр яг л тийм л байгаа шүү дээ. Өнөөдөр тийм учраас би зүгээр мэдэхгүй байна энийгээ.

Одоо горимын санал хураагаад явъя тэгвэл. Тэгж бодож байгаа бол. Үг хэлэх гишүүд байна уу? Байхгүй бол горимын саналаа хураагаад явъя. Тийм ээ. Аан. Тэгвэл горимын саналаа гаргаад явъя. Тэгвэл горимын саналыг хураачихъя. Хамаагүй.

Ц.Даваасүрэн гишүүний микрофоныг өгөөдөх. Харин горимын санал гаргах юм бол тэгээд.

**Ц.Даваасүрэн: -** Би тэгвэл горимын санал гаргая. Тэгэхээр энэ төрийн өмчийн асуудлыг бол ердийн олонхиор ингээд шийдээд байж болохгүй байх. Тэр компаниуд хариуцлагатай байх ёстой зүгээр. Шийдвэр хурдан шуурхай болсноор одоо тэнд юм сайжирна гэж бас ойлгож болохгүй байх гэж би ингэж бодож байна. Тийм учраас ер нь бол хуралдаа хариуцлагатай суух, хариуцлагатай байх тухай асуудал л. Тэрийг л чангатгах тухай асуудал байгаа байхгүй юу.

Тийм учраас төрийн өмчийн асуудал дээр, олон түмний энэ өмчийн асуудал дээр бол одоо шийдвэр тэгж ердийн байдлаар, ердийн олонхи бүрдээд л, ердийн олонхийн шийдвэр гараад байвал наадах чинь бүр сүүлдээ замбараагүй юм болж хувирна гэж ингэж бодож байна. Тийм учраас би энэ одоо юу ч гэсэн түр хойшлуулъя гэсэн ийм горимын санал гаргаж байна. Нэлээн сайн ярьцгаая энийг бол.

**Д.Дамба-Очир: -** За тэгвэл Компанийн тухай хуульд нэмэлт, өөрчлөлт оруулах тухай хуулийн төслийг хойшлуулъя гэдгээр санал хураалт явуулъя. Гишүүд санал. Санал хураалт явуулъя.

Горимын санал дэмжигдэж байна. Тийм учраас асуудлыг хойшлуулж байна.

**Гурав. Монгол Улсын Засгийн газар, Азийн хөгжлийн банк хооронд байгуулах “Санхүүжилтийн ерөнхий хөтөлбөр”-ийн төсөл /**Засгийн газар 2017.10.11-ний өдөр өргөн мэдүүлсэн, **зөвшилцөх,** санал, дүгнэлтээ Аюулгүй байдал, гадаад бодлогын байнгын хороонд хүргүүлнэ**/**

Гурав дахь асуудал руугаа. Дараагийн хэлэлцэх асуудал. Монгол Улсын Засгийн газар, Азийн хөгжлийн банкны хооронд байгуулах “Санхүүжилтийн ерөнхий хөтөлбөр”-ийн төсөл гээд төслийг батлах тухай.

Төсөл, хөтөлбөрийг Сангийн сайд Ч.Хүрэлбаатар танилцуулна.

**Ч.Хүрэлбаатар: -** Байнгын хорооны эрхэм гишүүд ээ. Та бүгдийн энэ өдрийн амар амгаланг айлтгая. Монгол Улсын Засгийн газар, Азийн хөгжлийн банктай 2017-2020 онд хамтран ажиллах стратегийг тохирч санхүү, хөдөө аж ахуй, боловсрол, эрүүл мэнд, хөдөлмөр эрхлэлт, байгаль орчны хамгаалал, дэд бүтэц, нийгмийн салбаруудад хамтран ажиллахаар харилцан тохиролцсон.

Дээрхи салбаруудын хүрээнд Азийн хөгжлийн банкнаас 2017-2018 онд Монгол Улсад 468.0 сая ам.долларын санхүүжилтийн эх үүсвэрийг хуваарилсан бөгөөд үүнээс Азийн хөгжлийн банкны энгийн эх үүсвэрээс 4 сая ам.долларын, Азийн хөгжлийн банкны хөнгөлөлттэй энгийн эх үүсвэрээс 64.0 сая ам.долларын зээлийн санхүүжилт олгох юм.

Азийн хөгжлийн банкны хөнгөлөлттэй энгийн эх үүсвэр нь хөнгөлөлттэй зээл бөгөөд 2 хувийн хүүтэй, 25 жилийн хугацаатай. Эхний 5 жилд үндсэн төлбөрөөс чөлөөлөгдөнө. Харин энгийн эх үүсвэрийн зээлийн дундаж хугацаа нь 20 хүртэл жил байдаг ба Лондонгийн банк хоорондын хүү нэмэх нь 0.5 хувийн шимтгэлтй байдаг. Монгол Улсад хуваарилагдсан зээлийн санхүүжилтээр хэрэгжүүлэх төслүүдийг тодорхойлохдоо эдийн засгийг төрөлжүүлэх, нийгмийн хамгааллын салбарын тогтвортой байдлыг хангах, бизнесийн үйл ажиллагааг дэмжих, ажлын байр бий болгох зэрэг үндсэн чиглэлийг баримталж эдийн засгийн хүндрэлийн үед боловсролын чанар ба хүртээмжийг дэмжих, хөгжлийн бэрхшээлтэй иргэдэд хүрэх үйлчилгээг сайжруулах оролцоог нэмэгдүүлэх, бүс нутгийн замыг хөгжүүлэх, зам засвар, сэргээгдэх эрчим хүчийг нэмэгдүүлэх, тогтвортой аялал жуулчлалыг дэмжих болон зүүн өмнөд говийн хот байгуулалт, хилийн ойролцоо суурин газруудын хөгжлийн төслийн нэмэлт санхүүжилт зэрэг төслүүдийг боловсруулсан байна.

Мөн Олон Улсын Валютын Сантай хамтран хэрэгжүүлэх өргөтгөсөн санхүүжилтийн хөтөлбөрийн хүрээнд 2018 онд Азийн хөгжлийн банкнаас 130.0 сая ам.долларын санхүүжилт бүхий хоёр үе шаттай бодлогын зээллэгийн хөтөлбөрийг хэрэгжүүлэхээр хамтран ажиллаж байна. Дээрх төслүүдийн зээлийн санхүүжилтийг цаг хугацаанд нь авах, зээлийн хэлэлцээрүүдийг хугацаа алдалгүй Азийн хөгжлийн банкны захирлуудын зөвлөлөөр батлуулах шаардлагатай байгаа тул эдгээр төслүүдийг нэгтгэсэн санхүүжилтийн ерөнхий хөтөлбөрийн төслийг боловсруулан Засгийн газрын хуралдаанаар хэлэлцүүлж Улсын Их Хурлын Байнгын хороотой зөвшилцөхөөр тогтсон тул асуудлыг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Д.Дамба-Очир: -** Хэлэлцэж байгаа асуудалтай холбоотойгоор материалуудыг бол Аюулгүй байдлын байнгын хорооноос тараасан байгаа, гишүүдэд. Ажлын хэсгийг танилцуулаад явъя. Ж.Болормаа Боловсрол, соёл, шинжлэх ухааны яамны Төрийн нарийн бичгийн дарга, Г.Өнөрбаяр Хөдөлмөр, нийгмийн хамгааллын яамны Төрийн нарийн бичгийн дарга, Р.Мэргэн Зам, тээврийн хөгжлийн яамны Бодлого, төлөвлөлтийн газрын дарга, С.Тунгалагтамир Хөдөлмөр, нийгмийн хамгааллын яамны Хүн амын хөгжлийн газрын дарга, Н.Лхагвацэрэн Барилга, хот байгуулалтын яамны Нийтийн ахуйн үйлчилгээний бодлогын газрын дарга, Ч.Батсансар Байгаль орчин, аялал жуулчлалын яамны Тусгай хамгаалалттай газрын нутгийн удирдлагын газрын дарга, М.Нансалмаа Боловсрол, соёл, шинжлэх ухаан, спортын яамны Санхүү, хөрөнгө оруулалтын газрын дарга. Ж.Бямбацогт.

Алив босоод босоод яваад байгаарай. Хүмүүсээ. Саяны хэлж байгаа хүмүүст. Гишүүнд нь хараад. Ж.Бямбацогт Боловсрол, соёл, шинжлэх ухааны яамны Олон улсын төсөл, хөтөлбөр, гадаад хамтын ажиллагааны газрын дарга, П.Баярхүү Нийслэлийн Засаг даргын Дэд бүтэц, гэр хорооллын хөгжлийн асуудал хариуцсан орлогч, Б.Бадрал Татварын ерөнхий газрын Татварын удирдлага, хамтын ажиллагааны газрын дарга, Э.Болор Сангийн яамны Зээл, тусламжийн бодлогын хэлтсийн дарга, Д.Эрдэнэтуяа Сангийн яамны Зээл, тусламжийн газрын мэргэжилтэн гэнэ. Ийм хүмүүс хүрэлцэн ирсэн байна.

Хэлэлцэж байгаа асуудалтай холбогдуулж асуулт асуух гишүүд нэрсээ өгнө үү. Д.Эрдэнэбат гишүүнээр тасаллаа. Ж.Ганбаатар гишүүн асуултаа тавья.

**Ж.Ганбаатар: -** Одоо ингээд манай өр ахиад нэг хагас их наядаар нэмэгдэх юм байна л даа. Тийм ээ. Аан. Тийм. 1 их наядаар. Доллараар нь хэлэх гэж байгаад. 500 сая доллараар нэмэгдэх юм байна л даа.

Энэ ингээд зүгээр яах вэ хэрэгжиж байгаа хөтөлбөрүүдийг харахаар буцааж төлөх. Яг энэ хөтөлбөр хэрэгжсэнээрээ буцааж төлөх хөтөлбөр. Яах вэ тэрнээсээ орлого ороод буцааж төлөх хөтөлбөр гэж бол байхгүй юм байна. Тэгэхээр татвар төлөгчдийн мөнгөөр л төлж таарах нь.

Би тэгээд Улаанбаатар хотдоо нэг хоёр асуулт асууя. Би одоо Улаанбаатар хотод тэргүүлэгч хийж байсан. Энэ ажил уг нь аль хэдийн хэрэгжчихээд явчих ёстой ажил л даа. П.Баярхүү дарга аа. Тийм ээ. Яагаад өдий хүртэл энийг хийгээгүй юм бэ?

Улаанбаатар хотын төлбөрийн чадварт нийцсэн орон сууц ба дахин төлөвлөлтийн төсөл гэдгийг тодорхой тайлбарлаж өгөөч. Хэн хэрэгжүүлэх юм бол? Орон сууц. Юу билээ. Нэг төрийн өмчит компани байгаа шүү дээ. Тэр компани хийх юм уу? 80.0 сая доллар гэдэг чинь бас л их мөнгө байна л даа. Тэгээд нөгөө хувийн барилгын компаниуд хаашаа явах вэ гэж. Улаанбаатар хотод төсөл хөтөлбөр хэрэгжүүлээд, гэр хорооллын дэд бүтэц дээр ажилласан нэлээн хэдэн компаниуд байгаа байх л даа хөөрхий.

Тэгээд энэ дашрамд хэлэхэд бол энэ Улаанбаатар хот гэж хүнд суртлын үүр болсон газар байгаа шүү. Аан. Иргэд, аж ахуйн нэгжүүдийг дэд бүтцээр хангах үүрэгтэй шүү дээ. Тийм ээ. Үүрэгтэй. Хуульд байгаа шүү дээ. Үүрэгтэй. Энэ үүргээ биелүүлэхгүй тэгээд хүмүүс ингээд нөгөө дэд бүтцийн ажлыг ингээд шаардахаар дандаа гацаанд. Дэд бүтэц гэдгийг нөгөө инженерийн шугам сүлжээг ярьж байгаа шүү дээ. Гацаадаггүй нэг ширхэг ч ажил байхгүй.

Тэгээд энэ хоёр төсөл хөтөлбөр хэрэгжсэнээрээ ер нь яг одоо иргэдэд болоод бизнес эрхлэгчдэд ямар ач тустай юм бэ? Уг нь би тэр Улаанбаатар хотын агаарын чанарыг сайжруулах хөтөлбөр дээр тоймгүй их мөнгө зарцуулсандаа. Бараг миний одоо үгийн санд байхгүй тийм их мөнгө зарцуулсан. Утасны чинь тооны машинд ч багтахгүй тийм их мөнгө зарцуулсан байгаа. Хэвтээгээр нь эргүүлээд ч багтахгүй байх аягүй бол.

Тэгээд энэ 130.0 сая доллар бол тэгээд л бараг үр дүнгүй болно доо. Яг юунд нь зарцуулах гэж байгаа. Энэ хоёр асуултад тодорхой хариулахдаа. Яг юунд зарцуулах гэж байгаа юм? Улаанбаатар хотын агаарын чанарыг сайжруулах хөтөлбөрийн. Энэ чинь 2 хувийн хүүтэй зээл юм байна шүү дээ. Хамгийн бага нь 2 хувийн хүүтэй юм байна. 20 жилийн дараа юм уу, 15 жилийн дараа бид нар төлөх юм байна. Та нар төлөхгүй шүү дээ. Бизнес эрхлэгч нар л төлнө. Муу сайнаараа дуудуулдаг хүмүүс л төлнө. Та нарыг хүнд суртал гаргаад үүдэндээ суулгаад байгаа тэр хүмүүс төлнө. Байнгын буцааж байгаа. Энэ асуудал чинь шийдэхгүй ээ гээд буцааж байгаа тэр хүмүүс төлнө. П.Баярхүү дарга аа. Түүнээс биш одоо та нарын одоо энэ бодлого, хөтөлбөр чинь эргээд зээлээ нөхөхгүй шүү дээ. За хариултаа авъя.

**Д.Дамба-Очир: -** 3 номер өгчих. П.Баярхүү хариулна.

**П.Баярхүү: -** Ж.Ганбаатар гишүүний асуултад хариулъя. Улаанбаатар хотод Азийн хөгжлийн банкны зээлээр хэрэгжиж байгаа “Гэр хорооллын дэд бүтцийг сайжруулах” төсөл, хөтөлбөр хэрэгжиж байгаа. Энэ хөтөлбөрийн эхний үе шат бол үндсэндээ амжилттай дуусах шат руугаа орсон. Энд бол Улаанбаатар хотын 2020 он хүртэл хөгжүүлэх ерөнхий төлөвлөгөө, 2030 он хүртэлх хөгжлийн чиг хандлангийнхаа баримт бичгийн дагуу Улаанбаатар хот 8 дэд төвтэй байхаар ингэж хуульчилсан.

Үүний одоо 2 эхний дэд төв бол Сүхбаатар дүүргийн 13, 14 дүгээр хороо, Чингэлтэй дүүргийн 15, 16 дугаар хороо буюу энэ хоёр хороо, дүүргийг хамарсан дэд төвүүдийн ажил байгаа.

Нөгөө нэг дэд төв нь бол 2 дахь дэд төв нь Баянхошуу. Сонгинохайрхан дүүргийн Баянхошууны орчимд. Ингээд хоёр дэд төвийн ажил эхэлсэн. Энэ 2 дэд төвийн хүрээнд ямар ажлууд хийгдсэн бэ гэхээр инженерийн дэд бүтцийн байгууламжуудыг нь татаж дуусгасан. Ариутгах татуурга болон цэвэр усны байгууламжууд. Энэ жил авто зам болон дулааны шугам тавих газар чөлөөлөлт хийгдээд тендер нь зарлагдаад одоо ажил нь явагдаж байна. Сүхбаатар дүүргийн 14 дүгээр хороон дээр энэ дэд төвүүдийг дулаанаар хангах дулааны станц 26 мегаваттын хүчин чадалтай дулааны станцын ажлын тендер зарлагдаад компани шалгарчихсан одоо ажилдаа орчихсон явж байгаа.

Энэ төлбөрийн чадварт нийцсэн орон сууцны энэ зээл бол энэ дэд бүтцүүдээр бий болсон дэд бүтцүүдийг ашиглаад газрын дахин зохион байгуулж иргэдэд хямд өртөгтэй, өөрсдийнх орлогод тохирсон орон сууцны бодлого юм. Энийг тэр дэд бүтэц дээр барих, барилгажуулах ажил байгаа. Энэ ажлыг бол яаж хийх вэ гэхээр мэдээж энэ Азийн хөгжлийн банк, Улаанбаатар хот, энэ Сангийн яамтайгаа хамтарч байгаад одоо байгаа төслийн нэгж дээрээ явах уу, эсвэл дахин салгаж төслийн нэгж байгуулах уу гэдэг бол энэ бол дараагийн ажил.

Тэгээд тендер зарлагдаж энэ ажилд одоо компаниуд оролцоод өөрсдөө шалгараад явна. Энэ бол Азийн хөгжлийн банкаар зарлагдаж байгаа бүх ажил бол тендерээр явагдаж байгаа. Тендер бол хоёр үе шаттай явагддаг ийм ажил.

Хувийн хэвшлийн одоо энэ барилга болон дэд бүтцийн одоо энэ үйл ажиллагаа явуулдаг компаниуд маань энд бүгд тендерт оролцоод нээлттэй сонгон шалгаруулалтаар явагддаг. Энийг бол одоо хэвлэл мэдээллийн хэрэгсэл, сонин, сэтгүүл, сайт одоо бүх л зүйлээр зарладаг. Мөн Азийн хөгжлийн банк өөрийнхөө сайтаар олон улсын хэмжээнд бас зарладаг юм.

Агаарын бохирдлыг бол зарим улсууд бол ингэж ойлгоод байгаа. Агаарын бохирдол бол мэдээж дэд бүтцийг сайжруулж байж агаарын бохирдлоос бид нар сална. Зарим улсууд агаарын бохирдлын энэ дэд бүтцийн салбарын ажлыг нь агаарын бохирдлын ажил руу бас зарим нь хийж өгчихөөд байгаа. Эрчим хүчний ажлуудыг. Агаарын бохирдлыг бууруулах гээд манай энэ дэд бүтцийн салбарын ажлуудыг байгаль орчны ажлууд руу бас хольж өгчихөөд байгаа. Энэ дээр бас хоорондоо салбарын байгууллагуудын уялдаа холбоо маш муу байгаа.

Та бас сая хэллээ. Энэ хүнд сурталтай байгаа гэж. Энэ хүнд сурталтай байгаа нь үнэн. Энд бас бид нар Улаанбаатар дулаан, Улаанбаатар цахилгаан түгээх бол манай Улаанбаатар хотын дарга, хурлаас томилогддог ийм албан тушаалтнууд биш ээ. Энэ бол Эрчим хүчний яамнаас томилогддог юм. Энэ дээр одоо манай дээр бол ийм бодлогын зарим зөрчилтэй юмнууд гардаг. Бид бол энэ байгууллагуудыг Улаанбаатар хотыг нутаг дэвсгэрт үйл ажиллагаа явуулж байгаа гэдэг. Засаг захиргаа, нутаг дэвсгэрийн нэгжийн тухай хуулиараа бид нар ажилладаг байгаа.

Энийг бол одоо Улаанбаатар дулааныг Улаанбаатар хотын мэдэлд шилжүүлэх, цахилгааныг одоо…/минут дуусав/

**Д.Дамба-Очир: -** Ер нь бол их товч тодорхой хариулаад яваарай. Ж.Ганбаатар гишүүн тодруулъя.

**Ж.Ганбаатар: -** За баярлалаа. Гэр хорооллын барилгажих ажил амжилттай хэрэгжээд явж байгаа. Худлаа шүү. Худлаа. Та иргэдээ сонсоорой. Энэ чинь маш худлаа. Гэхдээ яах вэ би сүүлийн 1 жилийн юм яриагүй байна л даа. 5, 6 жилийн өмнөх юмыг ярьж байгаа юм.

Тэр агаарын чанар дээр ч гэсэн. Бэлээхэн байгаа биз дээ. Бараг миний ухаан орсон цагаас хойш л агаарын чанарын асуудал яриа биз дээ. Юун амжилттай хэрэгжиж байгаа яриад байгаа юм. Доромжлоод байгаа юм уу, эсвэл дээрэлхээд байгаа юм уу. Би асуулт асуугаагүй шүү. Би үг хэлж байгаа юм.

Тэгэхээр яг бодитой амьдралд бодитой юм яриарай. Тэгэхдээ энэ иргэдээ энэ мэдээж одоо гэр хорооллыг барилгажуулах асуудал дээр бол би дэмжинэ. Гэхдээ энэ асуудал чинь одоо нөгөө орон сууцжуулна гээд орон сууц бүгдээрээ ашиглалтад орж амжихгүй байна шүү дээ. За ингээд минут дууслаа л даа. Дараа нь үг хэлье.

**Д.Дамба-Очир: -** Л.Элдэв-Очир гишүүн асуултаа тавья.

**Л.Элдэв-Очир: -** Эхний асуулт. Энэ төсөл хөтөлбөрүүдийн жагсаалтыг ер нь хэн яаж гаргадаг юм бэ гэсэн нэг асуулт байх юм. Энд одоо тэгээд л овсгоотой нэг нь орчихож байна уу, мэдээлэлтэй нэг нь орчихож байна уу?

Дараагийн нэг анхааруулж хэлмээр нэг зүйл байх юм. Энийг хавсралт 1 гээд нэг ийм хүснэгт ороод ирчихсэн. Тэгээд хүснэгтийг чинь бас хүнд ойлгомжтой хийж болно оо доо. Би бас энд хэдэн тоог нь бас ялгаж салгаад л сууж байна. 2017 онд 135 юм байна. Нийтдээ бол 460 юм байна. Үлдэгдэл нь 2018 онд юм байна гэж ойлголоо. Оруулж ирж байгаа асуудлаа бас жаахан хариуцлагатай оруулж ирмээр байх юм.

Тэгээд би яагаад энэ хэн гаргадаг юм бэ гэдэг асуултыг асуугаад байна вэ гэхээр энийг бас нэг жаахан бодлоготойхон шиг хийхгүй бол. Одоо жишээ нь утааны асуудлаар сая улсын зөвлөгөөн боллоо. Зөвлөгөөн дээр яах вэ гэхээр бид нар ойлгохдоо яах вэ гэхээр одоо юу гэдэг юм за утааны хэмжээ нь бол багасаагүй, хор нь багассан гэсэн одоо нэг төр засгийн үгэнд итгээд яваад байсан. Тэгтэл сая зөвлөгөөнд оролцсон Монгол Улсын Ерөнхийлөгч болохоороо утаан дээр ямар ч ахиц дэвшил гараагүй гэж байдаг. Тэгтэл одоо утаа гэсэн асуудлаар далимдуулаад баахан мөнгө хөрөнгийг л одоо төсөл хөтөлбөр нэрээр л ашиглаад байдаг. Үр дүн нь гарч байгаа юм ерөөсөө байхгүй гэж ойлгогдохоор. Монгол Улсын Ерөнхийлөгчийн хийж байгаа дүгнэлт шүү. Энэтэй санал нэгдэх улсууд ч олон байгаа.

Жишээлбэл, одоо энэ юу гэдэг юм. 2018 онд хэрэгжүүлэх тэр 4 дүгээр заалт. Улаанбаатар хотын агаарын чанарыг сайжруулах хөтөлбөр, бодлогын зээллэг гээд. Бодлогын зээллэг нь. Тэр дээр 6-д нь яах вэ гэхээр Улаанбаатар хотын төлбөрийн чадварт нийцсэн орон сууц ба дахин төлөвлөлтийн төсөл гэж байгаа юм. Энэ хоёрыг нэгтгээд тэр үр дүн нь гардаггүй утааны асуудал дээр байгаа тэр 130.0 сая долларын энэ орон сууц руугаа хийгээд, орон сууц дээрээ 190.0 сая тавиад өгчихөж болдоггүй юм уу. Тэгвэл одоо бас нэг бариад авахаар нэг байшин баригдчихсан. Ард иргэд нь орон сууцанд орчихсон үр дүнтэй баймаар л байх юм. Тэгээд энэ асуудал дээр та нөхөд нэг хариулт өгөөчээ. Энийг одоо өөрчлөх боломж байдаг юм уу, үгүй юм уу.

Би зүгээр энэ хөтөлбөр дээр нь энэ уншаад үзэхээр яах вэ гэхээр яг одоо өөрчлөлт оруулна гэсэн зүйл байхгүй. Хугацаа сунгах дээр бол заалтууд нь байгаад байдаг. Ерөнхий хөтөлбөр дээр. Санхүүжилтийн ерөнхий хөтөлбөрийг хүчингүй болгох тохиолдолд гэж байгаа юм. Нөгөөдөх нь хугацаа сунгах тохиолдолд гэж байгаа. Хоёр заалт байгаад байдаг. Энэ жагсаалтыг хэн яаж гаргах юм. Энэ дээр одоо негошеш нь хийж болох уу, үгүй юу гэдгийг бас асуумаар байх юм.

**Д.Дамба-Очир: -** Сангийн сайд хариулах уу? Ер нь. Сангийн яамны бодлого зохицуулалтын Э.Болор хаана байна? 1 номер өгчихдөө.

**Э.Болор: -** Гишүүдийн энэ өдрийн амгаланг айлтгая. Тэгэхээр Азийн хөгжлийн банктай бол манай Монгол Улсын Засгийн газраас стратегийн баримт бичиг тохирдог. Энэ хүрээнд тэргүүлэх ач холбогдол бүхий салбарыг бол тохирчихоод тэгээд дараа нь Засгийн газрын хүрээнд яамдаас санал аваад тэгээд энэ хөтөлбөр арга хэмжээ нь гарч ирсэн юм.

**Д.Дамба-Очир: -** Л.Элдэв-Очир гишүүн тодруулъя.

**Л.Элдэв-Очир: -** Одоо тэгэхээр өөрчилж болохгүй гэсэн үг үү? Нэгдүгээрт.

Хоёрдугаарт, тэгээд энэ бусад саналууд нь ямар саналууд байсан юм бол бас нэг жаахан мэдээлэл дээрээ дэлгэрэнгүй баймаар байх юм. Заавал одоо энэ зүйлүүд рүү. Тэгээд утаа гэж нэг үл үзэгддэг нэг юм руу хамаг юмаа жихээд байдаг асуудал дээр шүүмжлэлтэй хандаж байна.

Тэгэхээр одоо бол боломж байхгүй юу?

**Д.Дамба-Очир: -** 1 номер. Э.Болор.

**Э.Болор: -** Тэгэхээр төсөл хөтөлбөрүүдийн хүрээнд бол нэр болон санхүүжилтийн дүн хоёрыг бол өөрчилж болохгүй гэсэн үг. Бусад дотор нь одоо компонентууд гэж ярьдаг. Тэр зүйлүүдийг бол өөрчилж болно.

**Д.Дамба-Очир: -** Хөөш хөөш. Чи наадах чинь худлаа яриад байх шиг байна даа. Энэ чинь бол одоо Аюулгүй байдлын байнгын хороонд очно. Тэнд очиж батлагдана. Тэгээд тэрнээсээ дараа нь бол та нар Засгийн газар дээрээ хэлэлцэнэ. Чуулганаар орсны дараа. Засгийн газар дээр хэлэлцэж байгаад энэ нэрсийн жагсаалтаа дахиж тодруулна наадахаа. Тийм учраас нэрс дээр нь. Л.Элдэв-Очир гишүүн ээ. Нэрс дээр нь ч, энэ төсөл дээр нь өөрчлөлт орно, орохгүй гэсэн юм байхгүй. Үнийн дүнгүүд нь хоорондоо ч. Нийт үнийн дүнгийн асуудал ярьж байгаа болохоос. 500 саяын. Тэрнээс биш энэ чинь хамгийн сүүлд Засгийн газрын хурал дээр орж байж батлагдсаны дараа одоо наадах асуудал чинь бол эцэслэж шийдэгдэх юм байгаа юм. Тийм учраас наана нь бол Аюулгүй байдлын байнгын хороо байгаа. Дээрээс нь бол нэгдсэн чуулган байж байгаа гээд энэ.

Д.Эрдэнэбат гишүүн асуултаа тавья.

**Д.Эрдэнэбат: -** За баярлалаа. Би энийг ингэж харж байна. Шинэ Засгийн газар энийгээ татаж аваад нэг харах хэрэгтэй. Энэ шинэ Засгийн газрын энэ төсөл, хөтөлбөрүүдэд хэрхэн хандаж байгаа. Зээлийг хэрхэн үр ашигтай зарцуулах вэ гэдэг бол би энэнээс эхлэх ёстой л гэж харж байгаа.

Азийн хөгжлийн банктай мэдээж урт хугацааны тохиролцоо хийсэн. Энэ бол дахиад өр. Яах аргагүй өр. Би Ж.Ганбаатар гишүүнтэй санал нэг байна. Буцаж төлөгдөхдөө ард түмний хармаанаас төлөгдөх өр энэ яах аргагүй мөн. Нэг ч юм бизнест очоогүй. Би энэ дээр хатуу бөгөөд үнэнийг хэлье. Яам яамдын түшмэдүүд төсөл хөтөлбөр нэрийн доор дандаа ийм шахааг хөнгөлөлттэй зээлүүдээр оруулж ирээд хамгийн муу үр ашигтай төслүүд мартагдаад өнгөрдөг жишиг өнөөдөр яг дахиад орж ирж байгаа.

Одоо би энд шууд хэлэхэд байна шүү дээ. Энэ эрчим хүчний сэргээгдэх эрчим хүчийг нэмэгдүүлэх төсөл ч гэх шиг. 40.0 сая доллар өгнө ч гэх шиг. Энд байна шүү дээ Азийн хөгжлийн банктай тохирохдоо эдийн засгийг төрөлжүүлэх, бизнесийн орчныг сайжруулах гэдэг өгүүлбэр нь байж байгаа юм. Тэгсэн мөртлөө энэ төсөл дотор ширхэг нэг төсөл байхгүй.

Одоо түшмэдүүд нь өөрсдөө хамгаалж эхэлж байгаа. Чи жишээлбэл. Энийг өөрчлөх боломжгүй. Хугацаа тулсан. Наадах чинь дандаа яригддаг үлгэрүүд. Үе үеийн хөнгөлөлттэй зээл авч Их Хуралд орж ирэхэд энэ одоо хугацаа нь туллаа. Энийг хийхгүй бол болохгүй. Ингээд л батлаад гаргая. Дахиад л энэ дүр зураг өнөөдөр давтагдаж байна шүү дээ. Нэг дэх асуудал.

Хоёрдугаарт, энэ утаа яриад дахиад 130.0 долларыг агаарын чанарыг сайжруулна. Дөрвөн уулын дундаа багтахаа байгаад дөрвөн уул дээрээ амьдарч байгаа энэ ард түмнийг 130-ыг дахиад үргүй зарцуулна гэсэн үг.

Би хотын удирдлагад хэлье. Хатуу бөгөөд үнэнийг. Утаа бууруулах мөнгийг яндантай тэр утаа хийгээд байгаа улсуудаас нь татварын хэлбэрээр ав. Буцаагаад тэр санхүүжилтийг яндангүй, үнэхээр энэ хотын агаарыг цэвэр байлгаж байгаа эрчим хүчийг ашиглаж байгаа улсууддаа урамшуулал болгож өг. Гаднаас зээлээр утаа бууруулна гэж байхгүй гэдгийг бүгдээрээ өөрсдөө нотолчихлоо шүү дээ. Дахиж яах гэж энэ рүү яваад байгаа юм бэ гэж.

Дараагийн асуудал. Экспортыг дэмжих хөтөлбөр гэдгийг зайлшгүй энэ Засгийн газар оруулж ирмээр байна. Энэ дээр. Яг бизнесийнх л юм чинь болно шүү дээ. Экспортыг дэмжих бизнесийн жижиг дундын хөтөлбөрийг энэ сангийн 130.0 тэрбумаар оруулж ирвэл тэр 72.0 саяын тэр жижиг, дундын санд өгөх гэж байгаа оролдлогоос хамаагүй илүү дүнтэй байхгүй юу даа. Бид яагаад ингэж ажиллаж болохгүй байгаа юм бэ. Бид энэ тал руугаа яагаад хийж болохгүй байгаа юм бэ? Энийгээ хэдүүлээ бодъё л доо. Одоо бизнес эрхлэгч чинь жижиг, дундаар л 8-аас 9 хувийн хүүтэй жижиг, дундын сангаас авч байна. Та нар энэ зээлийг 2 хувийн хүүтэй 25 жилийн хугацаатай авч байна. Тэгвэл эд нарт яадахдаа 4 хувийн хүүтэй тэр бизнес эрхлэгчид өгвөл энэ эдийн засгийн үр ашиг Монгол Улсад өгнө.

Эрчим хүчний төсөл чинь явахгүй ээ. Хот төлөвлөлтийн төсөл чинь явахгүй ээ. Агаарын бохирдол чинь явахгүй ээ. Одоо энд юу гэнэ вэ. Өвөл болж байхад 2017 онд бүс нутгийн замыг хөгжүүлэх зам засварын төсөл. Өвөл хэн зам засвар хийх юм. Хэн 60.0 сая долларыг энд үрэх юм. 2017 он дуусахад 3-хан сар үлдлээ. Тэгээд яагаад та нар энэ хөтөлбөр гээд бидний юм гээд хамгаалаад байгаа юм. Би зүгээр хатуу бөгөөд үнэнийг та нарт хэлж байгаа шүү. Тийм учраас энийгээ эргүүлж татаж ав Засгийн газар. Эргээгээд хэдүүлээ энэ цэгээс эхлээд тийм ээ энийг үр ашигтай болгох юм руу энэ Их Хурал эцсийн цэгийг тавина. Та нарын үгээр биш. Би энэ Их Хурлын гишүүдийг харин энэ дээр тавьж чадах болов уу гэж бодож байна.

Тийм учраас Ч.Хүрэлбаатар сайдаас хүсэхэд энийгээ нэг эргэж хараачээ гэдэг хүсэлт байна.

**Д.Дамба-Очир: -** Ч.Хүрэлбаатар сайд хариулъя.

**Ч.Хүрэлбаатар: -** Өмнөх Засгийн газрын хугацаанд одоо 2013, 2014 оноос л хойш явсан ажлууд юм билээ л дээ. Яригдаад хэлэлцэгдээд явчихсан. Тэгээд энийг бүгдийг нь үгүйсгээд үгүй гээд хэлэхээр бас түвэгтэй. Тухайлбал, энэ дотор тэр хүүхэд бүрийг сургууль, цэцэрлэгт оруулах, хүртээмжийг нэмэгдүүлэх, сургууль барих, цэцэрлэг нэмж барих зэрэг ийм төслүүд бол явж байгаа.

Баруун бүсэд тэр эрчим хүчээр бол дутагдалтай өндөр үнэтэй эрчим хүчийг гаднаас авдаг. Тэр дээр нь нэмэлт эх үүсвэрийг бий болгоё гэсэн ийм зүйлүүд бол нэлээд бий. Зүгээр товчхондоо хэлэх юм бол хэрэгтэй ч юм байна лээ. Бас эргэж засах зүйлүүд байгаа. Эргэж засах зүйлийг бол бид нар тууштай хийнэ. Д.Эрдэнэбат гишүүн ээ. Өр нэмэгдчихсэн байгаа учраас бид нар зээлж авсан төгрөг, мөнгө болгоны үр ашгийг бид нар тооцож үзэж явах учиртай. Тийм учраас бид нар энэ зээлийг одоо ингэж нэг хэлэлцүүлээд дахиж нэг оруулж ирж Их Хурлаар батлуулдаг байхаа. Тийм. Дахиад нэг соёрхон батлах. Энэ хоорондоо бид нар хэлэлцээрийн явцад Их Хурлын гишүүдийн гаргасан саналыг үндэслээд сайжруулах ийм чиглэлээр ажиллана. Зээлж авсан төгрөг болгон үр дүнтэй, үр ашигтай зарцуулагдах ёстой гэдэг зарчмын байр суурь бол надад байгаа.

**Д.Дамба-Очир: -** Гишүүд асуулт асууж хариулт авлаа. Одоо үг хэлэх гишүүд байна уу? Б.Жавхлан гишүүнээр тасаллаа. Д.Эрдэнэбат гишүүн үг хэлье.

**Д.Эрдэнэбат: -** За би үргэлжлүүлээд үгээ дуусгачихъя гэж бодож байна. Түрүүн бараг үг хэлсэн юмаа би. Сануулга өгч.

Энэ зээлийн гэрээ батлагдах юм байна. Хавсралтаар наад жагсаалтууд чинь орсон байна. Би энэ хамгийн үр ашиггүй 1 их наяд төгрөгийг гаднаас зээллэг авч байна гэж би харж байгаа. Өөрөөр хэлбэл төрийн түшмэдүүдийн төсөл хөтөлбөр нэрийн доор мөнгө цохидог энэ хэлбэрийн юмыг энэ Их Хурал дэмжих гэж байна гэж би харж байгаа. Энэ ард иргэдэд ямар ч өгөөж өгөхгүй. Би зарим хүмүүсийн ярьж байгааг ойлгож байна. Эрчим хүчний дутагдалтай газрууд, ийм тийм юм бол байгаа. Боловсролд мөнгө зарцуулах нь зөв өө. Тийм учраас би тодорхой санал тавья. Жишээлбэл, нийслэлийнхэнд.

Хэрвээ та нар энэ 200 гаруй сая долларыг үнэхээр энэ хотын хүн амын асуудлыг шийдэх гэж байгаа бол Сонгинохайрхан дүүргийг хоёр хуваах гэж, Баянзүрх дүүргийг хоёр хуваах гэж ингэж хэрэггүй оролдлого хийхийн оронд цоо шинэ дүүрэг байгуулахад дэд бүтцийн анхны хөрөнгө оруулалт болгож хийвэл наадах чинь үнэнд ойрхон очно. Нэг дэх тэр.

Хоёрдугаарт, утаатай тэмцэх гэж байгаа юм бол одоо тэр зуух тараадаг энэ төсөл хөтөлбөрөөс мөнгө цохидог аргаа өнөөдрөөс эхлээд зогсоо. Одоо юу хийх ёстой юм бэ гэхээр би хэллээ шүү дээ. Яндантай хортой утаа гаргаад байгаа айлуудад татвараа тавь. Тэр татвараар нь эргээгээд яндангүй эрчим хүч хэрэглэж байгаа, эрүүл агаарыг ашиглаж байгаа улсуудаа урамшуул. Ийм эр зоригийн шийдвэрийг энэ Улсын Их Хурал юм уу, энэ нийслэл өөрсдөө гаргах ёстой. Тийм учраас тэр бизнесүүдээ далд бизнесүүдээ зогсоо гэж би хүсмээр байна.

Дараагийн асуудал. Ер нь бол би Засгийн газарт энэ гэрээтэй холбогдуулаад 3 янзын санал тавья. Энэ гэрээний дотор яг эдний тавьсан нөхцөлийн дагуу экспортыг дэмжих хөтөлбөрийг санхүүжүүлж болж байна.

Хоёр дахь асуудал нь, шинэ хот төлөвлөлттэй холбоотой асуудлыг бид нар санхүүжүүлж болж байна. Шинэ дүүргийг зохион байгуулъя гэдэг дээр. Тийм. Дагуул хот буюу шинэ дүүрэг. Тийм ээ. Одоо хуулийнхаа хэллэгээр бол дүүрэг л дээ. Үндсэн хуулиар.

Гурав дахь асуудал бол боловсролыг дэмжихэд би зөвшөөрч байна. Боловсролд хэдийг тавьсан билээ энэ чинь. Цөөхөн хэдийг тавьчихаад дээр нь зүгээр нэг энд тэнд зам барина, энэ тэр эрчим хүч гээд 3 дахин илүү мөнгө зарахаа одоо болио. Тийм. Тэрийг зөвшөөрч байна. Тэр хөгжлийн бэрхшээлтэй иргэд. Зөв өө.

Ингээд яг нийгмийн зайлшгүй шаардлагатай юмаа хэдүүлээ хийгээд явах хэрэгтэй. Тийм учраас бусад зүйлээ би хасах саналыг оруулж байна. Энэ бол Монгол Улсад хэрэгтэй юм шүү. Тийм учраас манай одоо энэ төрийн захиргааныхан нэг хэдэн төсөл хөтөлбөр баахан хийчихээд энэ рүү бол хуулирч давхихаа болио гэдгийг би энэ дашрамд хэлье.

**Д.Дамба-Очир: -** Л.Элдэв-Очир гишүүн үгээ хэлье.

**Л.Элдэв-Очир: -** Тэгэхээр санал нэг байна. Шинэ Засгийн газар Ч.Хүрэлбаатар сайд энэ асуудлуудаа эргэж татаж аваад оруулж ирэх нь зөв байхаа. Сэргээгдэх эрчим хүчийг нэмэгдүүлэх төсөл гээд 40.0 сая доллар тавьсан байх юм. Ц.Даваасүрэн сайд аа. Жишээ нь, сэргээгдэх эрчим хүчний асуудал дээр бол байна шүү дээ үнэ тарифынх нь асуудлыг тодорхой болгоод өгчих юм бол хувийн хэвшлүүд энийг чинь салхи нарны асуудлыг бол ямар асуудалгүй хийдэг болчихлоо шүү дээ. Хамгийн гол нь одоо гацаад байгаа юм нь яах вэ гэхээрээ төвийн эрчим хүчний системд худалдаж авах үнэ тариф нь ямар байх вэ гэдэг дээр л маргаан үүсчихсэн гацчихсан асуудал байгаа. Энэ гацааг гаргаад өгчих юм бол энэ 40.0 сая долларын хэрэг алга байна шүү дээ. Заавал энийг ингэж тавьж өгч. Тэгээд нэг хэсэг хүмүүсийн лоббиг тэтгэх хэрэг ерөөсөө байхгүй.

Төсвийн санхүүгийн удирдлагын ил тод, үр ашигтай байдал төсөл гэж байгаа юм. Шилэн дансны хууль гээд л нэг айхтар хуулийг гаргачихсан. Мөрдөхгүй л байна шүү дээ. Одоо нийслэл бол мөрдөхгүй байгаа. Би мэдэж байна. Тэгээд энэ хуулиа л хэрэгжүүл л дээ. Тэрний оронд одоо энэ яах гэж байгаа юм. Санхүүгийн удирдлагыг ил тод, үр ашигтай байдлын төсөл гэнэ үү. Тэгээд яана гэж байгаа юм. Одоо Шилэн дансны хуулиас арай өөрөөр. Шилэн дансны хууль болохгүй байна. Өөрөөр зохицуулах гэж байгаа юм уу? Ийм ийм асуудлууд байгаа учраас энэ төслийг манай шинэ Засгийн газар Ч.Хүрэлбаатар сайд татаж ав.

Тэгээд тэр яамдаас авсан санал гэж яриад байгаа нь бодитой юм байна уу, байхгүй юу. Тэрийг нь бас үзэж харъя. Үнэхээр одоо ашигтай юманд зарцуулахгүй бол бидний зээл бол багадаагүй. Зарсан мөнгө бол багадаагүй. Харин одоо энэ төлөвлөсөн ажлууд дээр үр дүн гарахгүй байгаа. Ийм л асуудал байна. Тийм учраас энэ саналыг одоо Ч.Хүрэлбаатар сайдад хэлж байна.

**Д.Дамба-Очир: -** Б.Баттөмөр гишүүн үгээ хэлье. Сайжруулах л асуудал.

**Б.Баттөмөр: -** Энэ өчигдөр Төсвийн байнгын хороон дээр бас ярьсан л даа. Тэгээд яах вэ сая одоо энэ гишүүдийн хэлж байгаа санааг бол бид нар бүгд л хэлсэн. Тэгээд яах вэ энэ чинь бас хариуцлагатай. Энэ чинь одоо юу билээ. 468.0 сая долларын асуудал яригдаж байгаа учраас энийг бас дахиад хэлэхээс өөр арга алга.

Өчигдөр би хэлсэн. Эдийн засгийн өсөлтийг дэмждэг. Монгол Улсын өрсөлдөх чадварыг дээш татаад дэмждэг ийм л төслүүдэд л одоо энэ мөнгийг зарахаас өөр арга байхгүй л байгаа шүү дээ.

Монгол Улсын гадаад өр 24.0 тэрбум доллар. Хувийн хэвшилтэйгээ нийлээд. Ийм болсон байгаа. Тэгээд одоо ингээд нэг сайхан сайхан нэр тавьчихсан. Тэгээд дотор нь гэхээр бас л тийм үр ашиг муутай л юм яваад байгаа байхгүй юу.

Бид нар чинь одоо үр хойчдоо бол өр үлдээж болохгүй шүү дээ. Ийм л юм яваад байгаа. Ер нь тэгээд энэ гаднын зээл тусламж гэхээр зүгээр олдож байгаа мөнгө шиг л одоо манайхан ойлгодог. Ийм учраас энэ шүүлтүүр бий болгомоор байна. Энэ яг гаднаас авч байгаа зээл тусламжийг юунд зарах. Шүүлтүүр. Маш сайн шүүлтүүрээр шүүгддэг.

Одоо тэр ярьсан шүү дээ. Одоо тэр экспортыг дэмжих зээл гэж байна. Ганц экспортыг биш импортыг орлох бүтээгдэхүүний үйлдвэрлэл, жижиг дунд үйлдвэрийн одоо үйлдвэрүүддээ өгөөд буцаагаад төлдөг. Бага хүүтэй өгдөг ийм яагаад байж болохгүй гэж.

Өчигдөр одоо Төсвийн тодотгол дээр 72.0 тэрбум төгрөг хийгээд л тэр нь уначихлаа. Бүх газруудад одоо жижиг бага хүүтэй зээл шаардлагатай байна шүү дээ. Бүх газруудад. Тэгээд энийгээ барьж авч шийдэхгүй тэгээд нэг янз янзын юм руу л хийгээд байгаа одоо их түвэгтэй байгаа юм л даа. Бүх зээл дотор сэргээгдэх эрчим хүч л гээд байгаа юм. Сэргээгдэх эрчим хүч зөв. Нар, салхины. Одоо усны. Юу байдаг юм. Тэрийг дэмжих нь зөв. Гэхдээ энийг ямар эх үүсвэрээс хэзээ яах вэ. Бодлоготой хийхгүй бол зээл болгон дотор оруулж ирээд л ингээд тавиад байх бол бас тийм таатай харагдахгүй л байгаад байна л даа.

Энэ одоо утаатай тэмцэнэ гээд л байгаа юм. Утаатай тэмцэхийн тулд энэ моргейжийн зээлийг дэмжих яагаад хөтөлбөр байж болохгүй гэж. Одоо сард нэг 36, 37 орчим тэрбум төгрөг. Нөгөө буцаж төлөлтийг л тарааж байгаа шүү дээ. Яагаад ийм байж болохгүй гэж.

Монголын одоо тийм ногоон үйлдвэрлэл, одоо энэ аялал жуулчлалыг хөгжүүлнэ гэж байна. Тэр аялал жуулчлалын компаниуд нь энийг нь одоо өгдөг. Бага хүүтэй. Энэ төрийн нэг үүрэг бол энэ бол хувийн хэвшлийн аж ахуйн нэгжүүдэд одоо төр зуучилж ийм бага хувийн, ийм бага хүүтэй, урт хугацаатай зээл олгох Монголын төрийн нэг том үүрэг шүү дээ. Ийм ийм зүйлүүдэд зарах ийм шаардлагатай. Энэнээс өөр арга зам бол байхгүй. Тийм учраас тэр дахиад зориулалт энэ тэрийг нэг үзье. Дахиад нэг шүүлт хийе гэдэгтэй санал нэг байна.

**Д.Дамба-Очир: -** Б.Жавхлан гишүүн үгээ хэлье.

**Б.Жавхлан: -** За баярлалаа. Энийг буцааж арай болохгүй байх. Энийг хэрвээ дахиад шүүе, дахиад үзье гэх юм бол дахиад 2 жил алдана бид нар. Миний мэдэж байгаагаар лав энэ сүүлийн 2 жил судлагдаж байгаа. Энэ яамд бүгдээрээ мэдэж байгаа. Хот дээр 2 жил гаран судлагдсан. Боловсролын яам. Бүр чиглэл чиглэлээрээ. Ингээд маш их удаан хугацаанд судлагдсан. Азийн хөгжлийн банкныхан бол одоо маш гайхаж байгаа шүү дээ өөрсдөө. Уулзах болгонд л асуудаг. Танайхан өөрсдөө яачихав.

Бид нар ингээд 468.0 сая доллар чинь бол Азийн хөгжлийн банкнаас Монгол Улсад урьд өмнө өгч байгаагүй ийм дүн. Хугацаа нь ч гэсэн дээ. Мөнгөнийх нь чанарыг харах юм бол энэ чинь 64.0 сая доллар нь 25 жилийн хугацаатай, жилийн 2 хувийн хүүтэй. 404.0 сая доллар нь 20 жилийн хугацаатай. LIBOR[London Interbank Offered Rate] нь нэмэх 0.5 гэж. Маш хөнгөлөлттэй ийм зээлүүд байгаа.

Төсөл, хөтөлбөрүүд дээр нь маш их сайн судлагдсан байгаа. Харин одоо энэ хуваарилагдсан байгаа энэ салбар салбараараа яамдууд харин гүйцэтгэл дээрээ маш сайн анхаарч энэнийх нь үр дүнг нь харах хэрэгтэй. Тэрнээс биш ганц нэг салбарууд хараад, эрчим хүч гэж яриад, бусад одоо боловсрол, энэ бусад салбарууд нь орхигдож. Тэрнээс болж энэ төсөл, энэ зээл хойшлогдож ерөөсөө болохгүй. Хэрвээ эргээд харна гэх юм бол дахиад 2 жил болно. Энэ мөнгө орж ирж чадахгүй.

Энэ чинь Олон Улсын Валютын Сангийн шугамаар орж ирэх мөнгөнөөс тусдаа мөнгө шүү дээ энэ. Тэгэхээр маш боломжийн ийм эх үүсвэр орж ирж байгаа ийм үед нь бид нар энийг буцааж огт болохгүй ээ. Тийм учраас энийг гүйцэтгэл дээр нь харин сайн хяналт тавих. Үр дүнг нь сайн гаргах. Яг байг нь онох салбар салбар чиглэл дээр нь. Энэ дээр л одоо Засгийн газар сайн ажиллах ёстой гэж бодож байна.

Тэгээд энэ Азийн хөгжлийн банкны санхүүжилтийг одоо манайх авах ёстой гэдэг дээр дэмжиж байна. Бүрэн дэмжиж байна.

**Д.Дамба-Очир: -** Би нэг ганцхан зүйл хэлье гэж бодсон юм. Ер нь зүгээр хөнгөлөлттэй зээлийг урт хугацааны богино хүүтэй зээлүүдийг авах нь зүйтэй гэж би бодож явж байгаа юм. Энэ бол тэр Чингис бонд чинь биш шүү дээ. Энэ бол арилжааны зээлүүд биш байхгүй юу. Ийм учраас ерөөсөө энэ нийгмийн асуудлуудаа шийдэх, өнөөдрийн ажлын байр гээд олон зүйлүүдийг шийдэх асуудал дээр бол хөнгөлөлттэй зээлийг авах нь зүйтэй гэж бодож байгаа.

Хоёрдугаарт, юу гэж бодож байна вэ гэхээр Сангийн яаман дээр маш их хэмжээний хөтөлбөр, зээлүүд хэрэгжиж байгаа. Хэрэгтэй хэрэггүй нь ойлгомжгүй. Ч.Хүрэлбаатар сайд аа. Танай дээр бол ерөөсөө үр дүн муутай их замбараагүй л байх шиг байгаа юм. Би тэр дээр бол та нар анхаарлаа хандуулаачээ гэж би хэлэх гэж байгаа юм.

Гуравдугаарт нь, гишүүдийн ярьж байгаа үнэн байхгүй юу бас. Хэрэгтэй зүйлүүдэд нь яг бодитой юм мөн байна уу, биш байна уу гэж. Засгийн газар дээр одоо энэний дараа бол одоо юун дээр байсан байхаа. Тэр чинь Аюулгүй байдлын байнгын хороон дээр бол хэлэлцээд дараа нь тэгээд Засгийн газар дээр дахиад энэ жагсаалтыг чинь эргэж хардаг санагдаж байна. Тэгээд Их Хуралд оруулж ирж соёрхон баталдаг. Тийм учраас Засгийн газар дээр эргэж харахдаа бол энэ хөтөлбөрүүдийг нь яг үр дүнтэй, үнэхээр хэрэгтэй, өнөөдөр хоолой дээр тулсан байгаа асуудлуудыг шийдэх энэ тал дээр нь бас гишүүдийн тавьж байгаа саналуудыг харж үзээд Ч.Хүрэлбаатар сайд Их Хуралд оруулж ирэхдээ бол бас нэг эргэж энийгээ хараарай гэж би хэлэх гэж байна.

Тэгээд санал хураалт явуулъя. Монгол Улсын Засгийн газар, Азийн хөгжлийн банк хооронд байгуулах “Санхүүжилтийн ерөнхий хөтөлбөр”-ийн төслийг дэмжье гэдэг томъёоллоор санал хурааж байна. Гишүүд саналаа өгнө үү.

Ингэе. Санал, дүгнэлтдээ гишүүдийнхээ үгийг тусгая. Л.Элдэв-Очир гишүүн ээ. Тэгээд явъя. За би ойлголоо таныг. Тийм ээ. Энэ тэгэхээр Байнгын хорооноос гарах санал, дүгнэлтдээ гишүүдийнхээ үгийг тусгаад явъя.

73.3 хувиар төслийг дэмжье гэж байна. Тэгэхээр энэ дэмжигдэж байна. Аюулгүй байдлын байнгын хороонд хүргүүлнэ.

За баярлалаа. Өнөөдрийн хурал ингээд хэлэлцэх асуудал дуусаж байгаа учраас өндөрлөж байна. Баярлалаа гишүүддээ.

**Хуралдаан 2 цаг 49 минут үргэлжилж, 12 цаг 22 минутад өндөрлөв.**

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧЦ.АЛТАН-ОД